 Štefanova ulica 2, 1501 Ljubljana T: 01 428 40 00

E: gp.mnz@gov.si

[www.mnz.gov.si](http://www.mnz.gov.si)

|  |  |  |  |  |  |  |
| --- | --- | --- | --- | --- | --- | --- |
| Številka: 007-173/2024/74 | | | | | | |
| Ljubljana, dne | | | | | | |
| EVA 2024-1711-0011 | | | | | | |
| GENERALNI SEKRETARIAT VLADE REPUBLIKE SLOVENIJE  [gp.gs@gov.si](mailto:gp.gs@gov.si) | | | | | | |
| **ZADEVA:** **Predlog zakona o varstvu javnega reda in miru (EVA 2024-1711-0011), Novo gradivo št. 1, redni postopek – predlog za obravnavo** | | | | | | | | | | | | |
| **1. Predlog sklepov vlade:** | | | | | | | | | | | | |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na ........... seji dne .......... pod točko ....... sprejela naslednji sklep:  »Vlada Republike Slovenije je določila besedilo Predloga zakona o varstvu javnega reda in miru (EVA 2024-1711-0011) in ga predloži Državnemu zboru Republike Slovenije v obravnavo po rednem postopku.«  Barbara Kolenko Helbl  generalna sekretarka    Prejmejo:   * Državni zbor Republike Slovenije, * Ministrstvo za notranje zadeve, * Ministrstvo za finance, * Služba Vlade Republike Slovenije za zakonodajo. | | | | | | | | | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | | | | | | | | | |
| / | | | | | | | | | | | | |
| **3.a Osebe, odgovorne za strokovno pripravo in usklajenost gradiva:** | | | | | | | | | | | | |
| * dr. Darijo Levačić, generalni direktor Direktorata za policijo in druge varnostne naloge, * Damjan Petrič, v. d. generalnega direktorja policije, Generalna policijska uprava. | | | | | | | | | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | | | | | | | | | |
| Pri pripravi dela ali celotnega gradiva zunanji strokovnjaki niso sodelovali. | | | | | | | | | | | | |
| **4. Predstavniki vlade, ki bodo sodelovali pri delu državnega zbora:** | | | | | | | | | | | | |
| * Boštjan Poklukar, minister, Ministrstvo za notranje zadeve, * Helga Dobrin, državna sekretarka, Ministrstvo za notranje zadeve, * Tina Heferle, državna sekretarka, Ministrstvo za notranje zadeve, * dr. Darijo Levačić, generalni direktor Direktorata za policijo in druge varnostne naloge, Ministrstvo za notranje zadeve, * Damjan Petrič, v. d. generalnega direktorja policije, Generalna policijska uprava. | | | | | | | | | | | | |
| **5. Kratek povzetek gradiva:**  S Predlogom zakona o varstvu javnega reda in miru (ZJRM-2) se ureja jasna opredelitev varovanja javnega reda in miru. V predlogu zakona se opredeljujejo tista ravnanja, ki predstavljajo kršenje javnega reda in miru in ki posledično na protipraven način posegajo v ustavno zagotovljene pravice drugih.  Na novo so določene globe za posamezne prekrške z upoštevanjem načela prevencije in načela sorazmernosti.  Podrobneje se ureja zbiranje prostovoljnih prispevkov in tudi določajo nove sankcije pri tem prekršku, in sicer v povezavi z zbiranjem prostovoljnih prispevkov na vsiljiv ali žaljiv način.  Ločitev prekrškov nasilnega in drznega vedenja na splošno ter prekrškov nasilnega in drznega vedenja proti družinskim članom kršitelja. Za nasilno in drzno vedenje proti družinskim članom so predvidene višje globe kot za nasilno in drzno vedenje proti drugim osebam.  Ločeno se obravnava nasilno in drzno vedenje na športni prireditvi ali v zvezi s športno prireditvijo ali med potovanjem na športno prireditev ali z nje in za te prekrške se določa višje globe, upoštevajoč ureditev v ZNPPol-C.  Dodatno se inkriminira nedostojno vedenje v obliki razkazovanja spolnih organov na javnem kraju, kjer je večja koncentracija ljudi ali se nahajajo otroci.  Podrobneje se določajo prekrški, ki so storjeni z namenom vzbujanja nestrpnosti, z na novo določenimi globami za posamezne prekrške z upoštevanjem načela prevencije in načela sorazmernosti.  Prekrškovnim organom se daje pooblastilo, da lahko v primeru, če je za prekršek predpisana globa v razponu, le te izrekajo višje od minimalno predpisane za vse tovrstne prekrške, kar je v skladu z 52. členom sistemskega Zakona o prekrških.  Izločitev ureditve kampiranja in prenos pristojnosti urejanja z odloki samoupravnih lokalnih skupnosti, kar je v skladu s potrebami lokalnih skupnosti.  Podrobnejša ureditev glede uporabe karbida z omejitvami po vzoru Zakona o eksplozivih in pirotehničnih izdelkih.  Dodeljena pristojnost za posamezne prekrške občinskim redarstvom, kar je v skladu z načrtom prihodnje splošne varnostne politike.  Predlagan je daljši vacatio legis na 30 dni zaradi priprave nadzornih organov na izvajanje zakona.  **Z Novim gradivom št. 1** se upošteva pripombo Ministrstva za kulturo, in sicer glede 16. člena. Novo besedilo predlaganega 16. člena se tako glasi:  »16. člen  (uničevanje državnih simbolov)  Kdor na javnem kraju namenoma nespoštljivo ravna, zažge ali kako drugače poškoduje ali uniči zastavo ali grb Republike Slovenije, zastavo Evropske unije ali zastavo tuje države, z izjemo umetniškega ali političnega izražanja **za potrebe filma, televizije, gledališke predstave, druge javne nastope, humanitarne, kulturnozgodovinske, oglaševalske in druge komercialne namene ter izražanja političnih stališč**, se kaznuje z globo od 1.000 do 2.000 eurov.«  Poudarjeno besedilo je dodano na predlog Službe Vlade za zakonodajo RS.  **Z Novim gradivom št. 1** se upošteva tudi pripombo Ministrstva za pravosodje, in sicer glede 27. člena. Novo besedilo predlaganega 27. člena se tako glasi:  »(1) Za preprečitev nadaljevanja prekrška, s katerim se moti ali vznemirja eno osebo ali več ljudi, lahko policist z ustno odredbo ukaže upravljavcu začasen izklop dobave elektrike pri kršitelju ali plina v primeru, ko bi kršitelj z uporabo plina lahko nadaljeval prekršek, če to nima hujših posledic za druge osebe in je ukrep sorazmeren glede na kršitev. Policist po izrečeni ustni odredbi izda pisno odredbo v šestih urah od izreka ustne odredbe. Izklop lahko traja do vzpostavitve javnega reda in miru, vendar ne več kot šest ur.  (2) Kršitelj plača stroške izklopa in priklopa ter morebitno nastalo škodo.  (3) Upravljavec mora zagotoviti ponovno dobavo elektrike ali plina takoj, ko od policista prejme ustno odredbo.  (4) Pravna oseba, samostojni podjetnik posameznik ali posameznik, ki samostojno opravlja dejavnost, ki ne ravna v skladu z odredbo iz prvega odstavka tega člena, se kaznuje z globo od 500 do 2.500 eurov.  (5) Odgovorna oseba pravne osebe, samostojnega podjetnika posameznika ali posameznika, ki samostojno opravlja dejavnost, se za prekršek iz prejšnjega odstavka kaznuje z globo od 400 do 1.200 eurov.«  Z novopredlaganim besedilo 27. člena je spremenjena ureditev glede izklopa vode, saj zaradi zagotovljene ustavne pravice do pitne vode iz prvega odstavka 70.a člena Ustave Republike Slovenije po novem ne bo dopusten izklop vode. Glede izklopa plina je določen dodaten pogoj, in sicer da bi kršitelj z uporabo plina lahko nadaljeval prekršek.  **V Novem gradivu št. 1** je vsebovano lektorirano besedilo. | | | | | | | | | | | | |
| **6. Presoja posledic za:** | | | | | | | | | | | | |
| a) | javnofinančna sredstva nad 40.000 EUR v tekočem in naslednjih treh letih | | | | | | | | | DA/**NE** | | |
| b) | usklajenost slovenskega pravnega reda s pravnim redom Evropske unije | | | | | | | | | DA/**NE** | | |
| c) | administrativne posledice | | | | | | | | | DA/**NE** | | |
| č) | gospodarstvo, zlasti mala in srednja podjetja ter konkurenčnost podjetij | | | | | | | | | DA/**NE** | | |
| d) | okolje, vključno s prostorskimi in varstvenimi vidiki | | | | | | | | | DA/**NE** | | |
| e) | socialno področje | | | | | | | | | DA/**NE** | | |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | | | | | | | DA/**NE** | | |
| **7.a Predstavitev ocene finančnih posledic nad 40.000 EUR:**  Predlagani zakon ne bo imel negativnih finančnih posledic za državni proračun in druga javno finančna sredstva. Zaradi predpisa novih glob za posamezne prekrške ob istem številu prekrškov kot v letu 2024 lahko pričakujemo pozitivne finančne posledice v višini približno 200.000 evrov letno. | | | | | | | | | | | | |
| **I. Ocena finančnih posledic, ki niso načrtovane v sprejetem proračunu** | | | | | | | | | | | | |
|  | | | | Tekoče leto (t) | | t + 1 | t + 2 | | | | | t + 3 |
| Predvideno povečanje (+) ali zmanjšanje (**–**) prihodkov državnega proračuna | | | |  | |  |  | | | | |  |
| Predvideno povečanje (+) ali zmanjšanje (**–**) prihodkov občinskih proračunov | | | |  | |  |  | | | | |  |
| Predvideno povečanje (+) ali zmanjšanje (**–**) odhodkov državnega proračuna | | | |  | |  |  | | | | |  |
| Predvideno povečanje (+) ali zmanjšanje (**–**) odhodkov občinskih proračunov | | | |  | |  |  | | | | |  |
| Predvideno povečanje (+) ali zmanjšanje (**–**) obveznosti za druga javnofinančna sredstva | | | |  | |  |  | | | | |  |
| **II. Finančne posledice za državni proračun** | | | | | | | | | | | | |
| **II.a Pravice porabe za izvedbo predlaganih rešitev so zagotovljene:** | | | | | | | | | | | | |
| Ime proračunskega uporabnika | | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
|  | | |  | |  | |  | | | | |  |
|  | | |  | |  | |  | | | | |  |
|  | | |  | |  | |  | | | | |  |
|  | | |  | |  | |  | | | | |  |
|  | | |  | |  | |  | | | | |  |
|  | | |  | |  | |  | | | | |  |
|  | | |  | |  | |  | | | | |  |
| **SKUPAJ** | | | | | | |  | | | | |  |
| **II.b Manjkajoče pravice porabe bodo zagotovljene s prerazporeditvijo:** | | | | | | | | | | | | |
| Ime proračunskega uporabnika | | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | | | Znesek za t + 1 |
|  | | |  | |  | |  | | | | |  |
|  | | |  | |  | |  | | | | |  |
| **SKUPAJ** | | | | | | |  | | | | |  |
| **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | | | |
| Novi odhodki | | | | | Znesek za tekoče leto (t) | | | | Znesek za t + 1 | | | |
|  | | | | |  | | | |  | | | |
|  | | | | |  | | | |  | | | |
|  | | | | |  | | | |  | | | |
| **SKUPAJ** | | | | |  | | | |  | | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu** 2. **Finančne posledice za državni proračun**   Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:  **II.a Pravice porabe za izvedbo predlaganih rešitev so zagotovljene:**  **II.b Manjkajoče pravice porabe bodo zagotovljene s prerazporeditvijo:**  **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | | | |
| **7.b Predstavitev ocene finančnih posledic pod 40.000 EUR:**  / | | | | | | | | | | | | |
| **8. Predstavitev sodelovanja z združenji občin:** | | | | | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | | | | **DA**/NE | | |
| Gradivo (predpis) je bilo poslano v mnenje:   * Skupnosti občin Slovenije SOS: **DA**/NE * Združenju občin Slovenije ZOS: **DA**/NE * Združenju mestnih občin Slovenije ZMOS: **DA**/NE | | | | | | | | | | | | |
| **9. Predstavitev sodelovanja javnosti:**  Predlog zakona je bil objavljen na portalu E-demokracija in posredovan v notranje ter strokovno usklajevanje 17. 1. 2025.  Pripombe strokovne javnosti in opredelitve predlagatelja so podrobneje prikazane v 7. točki uvodne obrazložitve predloga zakona. | | | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | | | DA**/NE** | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | | | **DA/**NE | | |
| **11. Gradivo je uvrščeno v delovni program vlade:** | | | | | | | | | | DA/**NE** | | |
| Boštjan Poklukar  minister  Priloge:   * predlog sklepa Vlade Republike Slovenije, * predlog zakona, * priloga 2, * MSP test. | | | | | | | | | | | | |

Datum:

Številka:

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na ........... seji dne .......... pod xx. točko sprejela naslednji sklep:

»1. Vlada Republike Slovenije je določila besedilo predloga Zakona o varstvu javnega reda in miru (EVA 2024-1711-0011) in ga predloži Državnemu zboru Republike Slovenije v obravnavo po rednem postopku.«.

Barbara Kolenko Helbl,

generalna sekretarka

Prejmejo:

* Državni zbor Republike Slovenije,
* Ministrstvo za notranje zadeve,
* Ministrstvo za finance,
* Služba Vlade Republike Slovenije za zakonodajo.

**PRILOGA 3**

PREDLOG

EVA 2024-1711-0011

**ZAKON O VARSTVU JAVNEGA REDA IN MIRU**

**I. UVOD**

**1. OCENA STANJA IN RAZLOGI ZA SPREJEM PREDLOGA ZAKONA**

Zakon o varstvu javnega reda in miru (Uradni list RS, št. 70/06 in 139/20, v nadaljevanju besedila: ZJRM-1) je bil v času veljavnosti od 21. 7. 2006 le dvakrat dopolnjen. Zakon o dopolnitvah Zakona o varstvu javnega reda in miru (ZJRM-1A) z 2. 10. 2020 je inkriminiral delovanje posameznikov ali organiziranih skupin, ki za svoje delovanje nimajo podlage v zakonu. S to dopolnitvijo so bili določeni novi prekrški za zagotavljanje učinkovitejšega varovanja javnega reda in miru ter učinkovitega izvajanja dolžnosti in nalog policije na tem področju. Zakon o spremembah in dopolnitvah Zakona o varstvu javnega reda in miru (ZJRM-1B) z 19. 12. 2024 pa je inkriminiral uporabo simbolov nacistične ali fašistične ideologije, ki so značilni za nacizem, fašizem in njune kolaborantske organizacije iz druge svetovne vojne.

Pereč problem iz veljavnega ZJRM-1, ki še ni bil rešen vse od vstopa Republike Slovenije v evrsko območje, torej od 1. 1. 2007, je določenost glob za prekrške v slovenskih tolarjih, kar pri vodenju prekrškovnih postopkov ustvarja dodatno zamudo, hkrati pa povečuje tveganje za pravilno izrekanje glob, zlasti kadar so te izrečene v steku in se preračunavajo v polovične zneske.

Poleg tega veljavni ZJRM-1 predvideva raznovrstne globe, zaradi česar je nepregleden, zato je sprememba zakona nujna tudi za odpravo te pomanjkljivosti.

Hkrati je ta zakon eden izmed najstarejših zakonov s področja zagotavljanja javne varnosti oziroma dela policije, saj so drugi temeljni zakoni za delo policije, na primer Zakon o nalogah in pooblastilih policije, Zakon o delu in organiziranosti v policiji, Zakon o javnih zbiranjih, Zakon o pravilih cestnega prometa in Zakon o nadzoru državne meje, novejši.

ZJRM-1 je tako eden izmed temeljnih zakonov za delo policije in je neposredno povezan z njeno temeljno nalogo zagotavljanja javnega reda in miru. Policija z nadzorom nad spoštovanjem njegovih določb zagotavlja javno varnost prebivalcem Republike Slovenije.

**2. CILJI, NAČELA IN POGLAVITNE REŠITVE PREDLOGA ZAKONA**

**2.1 Cilji**

Cilj zakona sta natančna ureditev stanja na področju javnega reda in miru in posledična zagotovitev zanesljivega varovanja javnega reda in miru, da se lahko uresničuje pravica posameznika do varnosti in dostojanstva kot temeljne človekove vrednote in ustavne pravice, ki jo določa 34. člen Ustave Republike Slovenije. Država je dolžna zagotavljati ustrezno raven javnega reda, kar ne nazadnje izhaja tudi iz nalog policije, ki kot eno izmed nalog opredeljuje vzdrževanje javnega reda ter preprečevanje, odkrivanje in preiskovanje prekrškov, odkrivanje in prijetje storilcev prekrškov ter zbiranje dokazov in raziskovanje okoliščin, ki so pomembne za ugotovitev premoženjske koristi, ki izvira iz prekrškov. Zato je cilj zagotoviti tudi učinkovito izvajanje dolžnosti in nalog policije oziroma izvedba prekrškovnih postopkov, ki so neposredno povezani z zagotavljanjem varnosti posameznikom in skupnosti. Osnovni namen zakona je torej zagotoviti uživanje javnega reda in miru kot temeljne demokratične družbene vrednote.

**2.2 Načela**

Predlog zakona ne odstopa od načel, ki so bila upoštevana že ob pripravi veljavnega zakona. Upoštevana so zlasti načela ustavnosti, zakonitosti, enakosti in sorazmernosti. Dodatno se poudarjajo tudi načela:

* potrebnosti pravnega urejanja,
* določnosti in natančnosti,
* sorazmernosti,
* odgovornosti in
* preglednosti.

**2.3 Poglavitne rešitve**

**a) Predstavitev predlaganih rešitev:**

S Predlogom zakona o varstvu javnega reda in miru (ZJRM-2) se ureja jasna opredelitev varovanja javnega reda in miru. V predlogu zakona se opredeljujejo tista ravnanja, ki predstavljajo kršenje javnega reda in miru in ki posledično na protipraven način posegajo v ustavno zagotovljene pravice drugih.

Na novo so določene globe za posamezne prekrške z upoštevanjem načela prevencije in načela sorazmernosti.

Podrobneje se ureja zbiranje prostovoljnih prispevkov in tudi določajo nove sankcije pri tem prekršku, in sicer v povezavi z zbiranjem prostovoljnih prispevkov na vsiljiv ali žaljiv način.

Ločitev prekrškov nasilnega in drznega vedenja na splošno ter prekrškov nasilnega in drznega vedenja proti družinskim članom kršitelja. Za nasilno in drzno vedenje proti družinskim članom so predvidene višje globe kot za nasilno in drzno vedenje proti drugim osebam.

Ločeno se obravnava nasilno in drzno vedenje na športni prireditvi ali v zvezi s športno prireditvijo ali med potovanjem na športno prireditev ali z nje in za te prekrške se določa višje globe, upoštevajoč ureditev v ZNPPol-C.

Dodatno se inkriminira nedostojno vedenje v obliki razkazovanja spolnih organov na javnem kraju, kjer je večja koncentracija ljudi ali se nahajajo otroci.

Podrobneje se določajo prekrški, ki so storjeni z namenom vzbujanja nestrpnosti, z na novo določenimi globami za posamezne prekrške z upoštevanjem načela prevencije in načela sorazmernosti.

Prekrškovnim organom se daje pooblastilo, da lahko v primeru, če je za prekršek predpisana globa v razponu, le te izrekajo višje od minimalno predpisane za vse tovrstne prekrške, kar je v skladu z 52. členom sistemskega Zakona o prekrških.

Izločitev ureditve kampiranja in prenos pristojnosti urejanja z odloki samoupravnih lokalnih skupnosti, kar je v skladu s potrebami lokalnih skupnosti.

Podrobnejša ureditev glede uporabe karbida z omejitvami po vzoru Zakona o eksplozivih in pirotehničnih izdelkih.

Dodeljena pristojnost za posamezne prekrške občinskim redarstvom, kar je v skladu z načrtom prihodnje splošne varnostne politike.

Predlagan je daljši vacatio legis na 30 dni zaradi priprave nadzornih organov na izvajanje zakona.

**b) Normativna usklajenost predloga zakona:**

Predlog zakona je usklajen z veljavnim pravnim redom, s splošno veljavnimi načeli mednarodnega prava in mednarodnimi pogodbami, ki zavezujejo Republiko Slovenijo.

**c) Usklajenost predloga zakona:**

Usklajenost predloga zakona (pripombe strokovne javnosti in opredelitve predlagatelja) je podrobneje pojasnjena v 7. točki uvodne obrazložitve predloga zakona.

**3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA**

Predlog zakona nima finančnih posledic za državni proračun in druga javna finančna sredstva.

**4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET**

Sredstva za izvajanje predloga zakona so v državnem proračunu zagotovljena.

**5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE**

**5.1 Prilagojenost predlagane ureditve pravu Evropske unije**

Vsebina predlaganega zakona ni predmet usklajevanja s pravnim redom Evropske unije. Primerljive vsebine tega predloga zakona so navedene po posameznih državah.

**5.2 Prikaz ureditve v drugih pravnih sistemih**

**a) Republika Avstrija**

V Avstriji so upravni prekrški s področja varstva javnega reda in miru določeni v Zakonu o varnostni policiji Republike Avstrije (SPG)[[1]](#footnote-2), ki v 2. delu (naloge varnostnih organov na področju varnostne policije) v 3. poglavju o vzdrževanju javnega reda določa, da so varnostni organi dolžni skrbeti za javni red na javnih krajih (27. člen). Pri tem morajo izrecno skrbeti, da se nobenemu posamezniku ni ovira uresničevanje osnovnih pravic in svoboščin. Javni kraji so tisti, na katerih se smejo zadrževati, ne vnaprej določeni krogi oseb.

V poglavju (5. del: kazenske določbe, motnje javnega reda, členi 81–84), ki določa kazenske sankcije, so opredeljene kršitve javnega reda. Motenje javnega reda z vedenjem, ki lahko povzroči legitimno nadlegovanje, je upravni prekršek in se kaznuje z globo do 500 evrov. Namesto globe se lahko v oteževalnih okoliščinah izreče zapor do enega tedna, v primeru ponovitve prekrška pa do dva tedna. Za agresivno vedenje do organov javnega nadzora ali do vojaških organov na straži (upravni prekršek) in če se oseba navkljub predhodnemu opozorilu med izvajanjem zakonskih nalog še naprej agresivno obnaša do organa javnega nadzora ali do vojaškega organa na straži, je predpisna globa do 500 evrov. Namesto globe se lahko v oteževalnih okoliščinah izreče zapor do enega tedna, v primeru ponovitve prekrška pa do dva tedna. Oseba, ki stori upravni prekršek v stanju neprištevnosti zaradi vinjenosti ali omamljenosti, se kaznuje z denarno kaznijo do 500 evrov. V primeru oteževalnih okoliščin se namesto denarne kazni izreče zaporna kazen do dveh tednov. Sankcioniran je tudi prekršek nošenja uniforme ali enotnega dela uniforme organa službe javne varnosti Zveznega ministrstva za notranje zadeve ali Direkcije državne policije na javnem mestu (razen za scenske namene), ne da bi bila oseba zaposlena pri tem organu ali drugače pooblaščena z zakonom ali drugim predpisom, in sicer z globo do 500 evrov, v primeru neizterljivosti pa z zaporno kaznijo do dveh tednov. Enako velja za nošenje uniforme ali delov uniforme, ki zaradi svoje barve in oblike dajejo videz uniforme ali dela uniforme.

V Avstriji je vstop v gozd na splošno dovoljen v rekreativne namene, je pa izrecno prepovedano v gozdu taboriti ali kampirati. Taborjenje v gozdu je dovoljeno le s soglasjem lastnika gozda. Kampiranje zunaj gozdnega območja v Avstriji ni enotno urejeno. Predpise je mogoče najti predvsem v zakonih posameznih zveznih dežel (vendar ne v vseh). Nekateri od teh zakonov pooblaščajo tudi lokalno/občinsko oblast, da izdaja odloke o kampiranju. Številni od teh odlokov določajo kraje v posamezni občini, kjer je kampiranje zunaj kampov dovoljeno ali prepovedano.

Zaradi zvezne državne strukture Avstrije sta zakonodaja in izvrševanje varnostne policije razdeljena med zvezno vlado in dežele: zvezna vlada je odgovorna za zakonodajo in izvrševanje splošne varnostne policije, zvezne dežele pa so odgovorne za zakonodajo in uveljavljanje tako imenovane lokalne varnostne policije. Na ravni zvezne zakonodaje Zakon o varnostni policiji ureja splošno varnostno policijo (RIS, Sicherheitspolizeigesetz ‒ Bundesrecht konsolidiert, Fassung vom 22. 5. 2024, bka.gv.at). Zakoni o deželni policiji – lokalna varnostna policija: zadeve lokalne varnostne policije se razumejo kot tisti del varnostne policije, ki je v izključnem ali prevladujočem interesu občine in se lahko z njimi ukvarjajo lastne sile občine znotraj njenih lokalnih meja (npr. kršitev javne spodobnosti ali motenje s hrupom). Lokalna varnostna policija je v vsaki od devetih avstrijskih zveznih dežel urejena s posebnim deželnim zakonom. Deželni zakoni se razlikujejo po obsegu in vsebini. Nekatere vsebujejo poleg kaznivih ravnanj kršitev spodobnosti in motenje hrupa tudi druge predpise (prostitucija, beračenje, prepoved uporabe živali, taborjenje itd.). Vsak od teh zakonov določa tudi obveznost sodelovanja javnih varnostnih služb; obseg obveznosti sodelovanja se med zveznimi deželami razlikuje.

Posamezni deželni zakoni so dostopni na spodaj navedenih povezavah:

|  |  |  |
| --- | --- | --- |
| **Zvezna dežela** | **Naslov predpisa** | **Vsebina** (povezava) |
| Burgendland | Burgenländisches Landessicherheitsgesetz | [RIS - Burgenländisches Landessicherheitsgesetz - Landesrecht konsolidiert Burgenland, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrBgld&Gesetzesnummer=20001216) |
| Kärnten | Kärntner Landessicherheitsgesetz | [RIS - Kärntner Landessicherheitsgesetz - K-LSiG - Landesrecht konsolidiert Kärnten, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrK&Gesetzesnummer=10000064) |
| Niederösterreich | NÖ Polizeistrafgesetz | [RIS - NÖ Polizeistrafgesetz - Landesrecht konsolidiert Niederösterreich, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrNO&Gesetzesnummer=20000518) |
| Oberösterreich | Oö. Polizeistrafgesetz | [RIS - Oö. Polizeistrafgesetz - Landesrecht konsolidiert Oberösterreich, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrOO&Gesetzesnummer=10000161) |
| Salzburg | Salzburger Landessicherheitsgesetz | [RIS - Salzburger Landessicherheitsgesetz - Landesrecht konsolidiert Salzburg, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrSbg&Gesetzesnummer=20000632) |
| Steiermark | Steiermärkisches Landes-Sicherheitsgesetz | [RIS - Steiermärkisches Landes-Sicherheitsgesetz - Landesrecht konsolidiert Steiermark, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrStmk&Gesetzesnummer=20000211) |
| Tirol | Landes-Polizeigesetz | [RIS - Landes-Polizeigesetz - Landesrecht konsolidiert Tirol, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrT&Gesetzesnummer=20000176) |
| Vorarlberg | Landes-Sicherheitsgesetz | [RIS - Landes-Sicherheitsgesetz - Landesrecht konsolidiert Vorarlberg, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrVbg&Gesetzesnummer=20000251) |
| Wien | Wiener Landes-Sicherheitsgesetz | [RIS - Wiener Landes-Sicherheitsgesetz – WLSG - Landesrecht konsolidiert Wien, Fassung vom 22.05.2024 (bka.gv.at)](https://www.ris.bka.gv.at/GeltendeFassung.wxe?Abfrage=LrW&Gesetzesnummer=20000160) |

Zvezna dežela Dunaj v deželnem zakonu[[2]](#footnote-3) določa, da kršitev dostojnosti in povzročanje hrupa stori, kdor krši pravila o dostojnem vedenju v javnosti ali če na neprimeren način povzroča moteč hrup. Kršitelj se kaznuje z globo do 700 evrov. Če globe ni mogoče izterjati, se izreče nadomestna zaporna kazen do enega tedna. Zaradi preprečevanja nadaljevanja prekrška lahko organi javne varnostne službe predmet, ki povzroča hrup, zasežejo. Če to ni mogoče, lahko tudi prekinejo njegovo delovanje. Prekršek beračenja stori, kdor na javnem kraju na vsiljiv, nasilen ali komercialen način ali kot član organizirane skupine berači za denar ali vrednostne predmete. Storilec se lahko kaznuje z globo do 700 evrov. Če globe ni mogoče izterjati, se izreče nadomestna zaporna kazen do enega tedna. Denar in vrednostni predmeti, ki so bili pridobljeni s storitvijo upravnega prekrška, se lahko zasežejo. Za preprečevanje nespodobnega vedenja lahko organi javne varnostne službe osebo, ki na javnem kraju druge ljudi nadleguje na nespodoben način ali drugim ljudem preprečuje uporabo javnih institucij, opozorijo, naj preneha takšno ravnanje ali, če to ni mogoče, zapusti javni kraj. Nespodobno nadlegovanje ljudi je storjeno, kadar vedenje storilca prekrška upravičeno vznemirja druge, takšno vedenje traja dalj časa ali je očitno, da je storilec v opitem (omamljenem) stanju, v katerem se ne more več nadzorovati. Organ javne varnostne službe lahko osebi, ki kljub opozorilu ne upošteva njegovega odrejenega ukrepa, odredi, naj zapusti kraj dejanja. Če je očitno, da oseba ni sposobna razumeti opozorila pristojnega organa, določba glede zapustitve kraja ne velja. Zato morajo organi javne varnostne službe osebo, za katero je očitno, da potrebuje pomoč skupnosti, seznaniti z obstojem socialnih institucij za takšno pomoč in o tem obvestiti pristojni organ lokalne oblasti (npr. sodnika).

**b) Češka republika**

Na Češkem prekrške zoper javni red in mir ureja Zakon o prekrških (Zákon o přestupcích), ki je znan pod uradno oznako zakon št. 251/2016 Sb. Ta zakon določa prekrške in sankcije za kršitve javnega reda, miru, javnega reda in drugih pravil, ki urejajo družbeno sožitje. Nekaj glavnih kategorij prekrškov in kazni, kot jih določa ta zakon: v prekrške zoper javni red in mir so vključeni motenje javnega reda (npr. hrup, pretepi, agresivno vedenje), neupoštevanje odredb javnih uslužbencev ali uradnih oseb (npr. policija, mestni redarji), kršitve predpisov o zborovanju in združevanju ter uporaba pirotehničnih sredstev na nedovoljenih mestih. V sklop prekrškov zoper premoženje spadajo kraja in vandalizem ter nepooblaščen vstop na tujo posest.

Kazni za prekrške se lahko razlikujejo glede na resnost kršitve in okoliščine, v katerih je bila storjena. Primeri kazni:

* za motenje javnega reda se lahko naloži kazen do nekaj tisoč kron (natančen znesek je odvisen od narave prekrška),
* za hujše kršitve, kot je uporaba nasilja ali resna grožnja javnemu redu, lahko kazni dosežejo več deset tisoč kron.

Podrobneje so prekrški zoper javni red in mir določeni v 5. poglavju navedenega zakona. Zakon določa naslednje prekrške: če oseba a) pri izvrševanju pooblastil ne uboga pozivov uradne osebe, b) omalovažuje položaj uradne osebe pri izvrševanju njene oblasti, c) krši nočni mir, d) povzroči ogorčenje javnosti, e) onesnažuje javni prostor, javno dostopni objekt ali javno koristni objekt ali opusti obveznost čiščenja javnega prostora, f) poškoduje ali protipravno zasede javni prostor, javno dostopni objekt ali objekt v javno korist, v primerih, ki se ne preganjajo po drugih zakonih, g) namerno uniči, poškoduje, onesnaži ali nepooblaščeno odstrani, zamenja, spremeni, prekrije ali prestavi turistično ali drugo orientacijsko tablo, h) krši določbe varstva javnega reda na športnih, kulturnih, verskih in drugih družabnih prireditvah ali na krajih, namenjenih rekreaciji, turizmu ali pokopom, i) ima na poti na organizirano športno tekmo, na kraju te tekme ali ob vračanju s te tekme obraz zakrit tako, da jo je težko ali nemogoče prepoznati, ali j) prinese pirotehnični izdelek na organizirano športno tekmo ali uporabi pirotehnični izdelek na kraju tekme, na poti na tekmo ali ob vračanju s tekme.

**c) Republika Francija**

V Franciji na področju javnega reda in miru razsoja o prekrških, tj. manjših kazenskih kršitvah, kot so na primer neprimeren hrup, žaljivo kaljenje miru ali kaljenje nočnega miru, policijsko sodišče. Zagrožena kazen za tovrstne prekrške je za prekrške 3. razreda do 450 evrov (Kazenski zakonik, Regulativni del – Odloki Državnega sveta, člen R623-2). Za manjše prekrške so poenostavljeni postopki, in sicer brez postopka na sodišču (sklep na sodišču). Policijsko sodišče odloča s skrajno pristojnostjo, tj. brez pritožbe, za prekrške prvih štirih razredov. Zakon[[3]](#footnote-4) določa naslednje višine glob:

1. največ 38 evrov za prekrške 1. razreda;

2. največ 150 evrov za prekrške 2. razreda;

3. največ 450 evrov za prekrške 3. razreda;

4. največ 750 evrov za prekrške 4. razreda;

5. največ 1500 evrov za prekrške 5. razreda, pri čemer se znesek lahko poveča do 3.000 evrov v primeru povratništva, če tako predvideva uredba, razen če zakon predvideva, da je povratništvo pri prekršku kaznivo dejanje.

Spolno razkazovanje na kraju, ki je dostopen pogledom javnosti, se kaznuje z letom zapora in globo (Kazenski zakonik, člen 222-32). Osebe, ki mladoletnike silijo k pitju alkoholnih pijač (člen 227-18), se kaznujejo z zaporno kaznijo in globo, za siljenje mladoletnikov k beračenju (člen 227-20) pa z dvema letoma zapora in globo. Razžalitev uradne osebe (člen 433-5) se kaznuje z denarno kaznijo do 7.500 evrov. Razžalitev zajema govorjenje, kretnje, grožnje, kakršna koli neobjavljena pisna ali slikovna sporočila ali pošiljanje kakršnih koli predmetov uradni osebi med opravljanjem uradnega dejanja in takšna sporočila, ki lahko prizadenejo dostojanstvo osebe ali ugled, povezan z njeno uradno funkcijo. Če razžalitev stori skupina (dve ali več oseb), se ta kaznuje s šestmesečno zaporno kaznijo in globo v višini 7.500 evrov.

**č) Republika Hrvaška**

Na Hrvaškem ureja prekrške zoper javni red in mir Zakon o prekrških zoper javni red in mir[[4]](#footnote-5). Med kršitve javnega reda in miru spadajo dejanja, ki nezakonito motijo mir, delo ali običajen način življenja občanov, ustvarjajo nemir in nezadovoljstvo, motijo gibanje občanov po ulicah in drugih javnih krajih, ovirajo uresničevanje njihovih pravic in dolžnosti, žalijo moralo, ovirajo izvrševanje zakonitih ukrepov državnih organov in uradnih oseb, ogrožajo splošno varnost ljudi in premoženja, žalijo državne organe ali kako drugače motijo javni red in mir občanov ter druga dejanja, določena s tem zakonom.

Najpogostejši prekrški so prepir, kričanje, pretep, drzno vedenje, pijančevanje na javnem kraju, omalovaževanje ali žalitev policistov, puščanje živali brez nadzora, prosjačenje in potepanje, dajanje alkohola (že) opitim osebam. Pomembna značilnost teh prekrškov je, da so storjeni predvsem na javnih krajih, kot so ulice, trgi, restavracije in drugi.

Če policija ugotovi, da je oseba s svojim ravnanjem kršila javni red in mir, bo zoper njo uvedla prekrškovni postopek z izdajo prekrškovnega naloga ali vložitvijo obtožnice. Osebe, ki so oškodovane s prekrškom, lahko same uvedejo prekrškovni postopek tako, da vložijo obdolžilni predlog pred krajevno pristojnim sodiščem za prekrške.

Za prekršek pretepanja, vpitja, prepiranja ali na drug način motenja javnega reda je predpisana globa od 300 do 2.000 evrov ali zaporna kazen do 30 dni. Za prekršek drznega nesramnega vedenja je predpisana globa od 700 do 4.000 evrov ali zaporna kazen do 30 dni. Za nedostojno vedenje do uradnih oseb ali neupoštevanje njihovih odredb je predpisana globa od 700 do 4.000 evrov ali zapor do 30 dni.

Za prekrške na področju javnega reda in miru je zagrožena globa ali zaporna kazen do 30 dni, v skladu z zakonom pa se lahko storilcu izrečejo tudi varnostni ukrepi (obvezno zdravljenje alkoholizma ali odvisnosti od prepovedanih drog ali zdravljenje prenosljivih spolnih bolezni).

Kršitve javnega reda so lahko opredeljene tudi v občinskih odlokih, tako je npr. v Dubrovniku z Odlokom o komunalnem redu med drugimi kršitvami kaznivo tudi vsako gibanje psov brez povodcev, spanje na klopeh in sedenje na naslonjalih klopi z nogami na klopi in kampiranje. Predpisana kazen za kršitev teh prepovedi je 1.320 evrov.[[5]](#footnote-6)

Na Hrvaškem trenutno delovna skupina, ki vključuje predstavnike policije, državnega odvetništva, pravnih fakultet in nevladnih organizacij, pripravlja nov zakon, ki še ni dostopen javnosti.

**d) Republika Nemčija**

V Nemčiji je varstvo javnega reda in miru urejeno v 3. delu Zakona o upravnih prekrških[[6]](#footnote-7), v drugem delu, ki določa kršitve javnega reda (116.–123. člen). Tako je določen prekršek nedopustnega hrupa, ki bi lahko povzročil precejšnje motenje širše javnosti, soseske ali škodovalo zdravju drugih ljudi. Globa je predpisana v znesku do 5.000 evrov. Inkriminirano je tudi nedostojno vedenje v javnosti, če je storjeno na način, ki bi lahko motilo ali ogrozilo splošno javnost in poslabšalo javni red. Za tak prekršek je predpisana globa. Prepovedano je tudi nedostojno vedenje na javnem kraju s spolno vsebino, ki bi lahko vzbudilo močno zgražanje ali pomenilo nadlegovanje. Za najmilejše prekrške je predpisana globa do 1.000 evrov, za hujše pa do 10.000 evrov. Prepovedana je tudi posest nevarnih živali, in sicer na način, da se omogoči prosto gibanje takih živali ali če posestnik ne sprejme zadostnih previdnostnih ukrepov, s katerimi se preprečuje povzročanje škode teh živali. Sankcija za takšno kršitev je globa. Posebej je inkriminirano nedostojno vedenje zaradi čezmernega uživanja alkoholnih pijač ali drugih opojnih snovi. Tudi za ta prekršek je predpisana globa. V zadnjem, 123. členu je predpisan še zaseg predmetov, povezanih s temi prekrški.

Nekatera v nadaljevanju navedena ravnanja so v Nemčiji na splošno obravnavana kot kazniva dejanja (pretepi, nesramno obnašanje do policistov, vandalizem). Te je mogoče tudi ustaviti po plačilu globe, vendar je pred tem sodna obravnava. Divje kampiranje v zveznem zakonu ni prepovedano, je pa prepovedano v deželnih uredbah (16). Na primer v Zakonu o gozdovih in pokrajini Spodnje Saške (27. člen) je navedeno: Na odprtem podeželju zunaj odobrenih kampov ni dovoljeno kampirati, postavljati prikolic in mobilnih hišic niti bivati v šotorih, mobilnih hiškah in prikolicah. Drugi prekrški so opredeljeni v Zakonu o prekrških (Gesetz über Ordnungswidrigkeiten, OWiG, povzročanje čezmernega hrupa: 117. člen, beračenje: 118. člen in nasilno vedenje: 119. člen.

117. člen: Nedopusten hrup

(1) Kdor brez opravičenega razloga ali v nedopustnem obsegu ali v obsegu, ki se mu je v danih okoliščinah mogoče izogniti, povzroča hrup, ki povzroča večje vznemirjenje prebivalstva ali okolice ali škodo zdravju drugega. Za prekršek se lahko kaznuje z globo do 5.000 evrov.

118. člen: Javna motnja

(1) Kdor stori hudo žaljivo dejanje, ki vznemirja ali ogroža javnost in posega v javni red, se šteje, da je storil predpisani prekršek.

119. člen: Skrajno žaljiva in moteča dejanja

(1) Kdor koli 1. v javnosti na način, ki vznemirja druge, oziroma 2. na skrajno žaljiv način z razširjanjem vsebine (3. pododdelek 11. člena Kazenskega zakonika) ali omogočanjem javne dostopnosti ponuja, napoveduje ali priporoča možnost za opravljanje spolnih dejanj ali objavlja tovrstne izjave, se šteje, da je storil predpisani prekršek.

(2) Za prekršek se šteje tudi, kdor na način iz prvega odstavka ponuja, oglašuje, priporoča ali objavlja sredstva ali predmete, ki se uporabljajo za spolno rabo, ali objavlja tovrstne izjave. Tudi kdor objavlja spolne vsebine (3. pododdelek 11. člena Kazenskega zakonika) na javnih mestih, kjer so skrajno žaljive, se šteje, da je storil prekršek.

(4) Predpisani prekršek se lahko v primerih iz prvega odstavka 1. člena kaznuje z zakonsko globo v višini največ 1.000 evrov, v drugih primerih pa z zakonsko globo v višini največ 10.000 evrov.

**e) Kraljevina Španija**

V Španiji ureja varstvo javnega reda in miru Temeljni zakon 4/2015 o zaščiti varnosti državljanov in spremembe 14/2019.[[7]](#footnote-8) S tem zakonom se urejajo številni in raznovrstni ukrepi, katerih namen je zagotavljanje varnosti z zaščito ljudi in premoženja ter ohranjanjem miru državljanov.

V tem zakonu so urejena področja povezana z orožjem in eksplozivom, javnimi zbiranji in shodi, kolektivnimi neredi in osebnimi izkaznicami. Kazenske sankcije so določene v posebnem, V. poglavju. V 2. oddelku so določene kršitve in sankcije, med najhujše kršitve javne varnosti (35. člen) se uvrščajo tudi shodi in demonstracije, ki niso napovedani ali so sploh prepovedani. Med hude kršitve (36. člen) so uvrščena dejanja ali opustitve, ki preprečujejo ali ovirajo delovanje reševalnih služb, povzročajo ali povečujejo tveganje za življenje ali integriteto ljudi ali škodo na premoženju; ponujanje za plačane spolne storitve na območjih javnega prevoza, v bližini krajev, namenjenih mladoletnikom, kot so izobraževalni centri, igrišča ali prostori za prosti čas, ki so dostopni mladoletnikom; javna in nepravilna uporaba službenih uniform, znakov ali odlikovanj ali njihovih kopij in drugih elementov opreme policijskih sil ali nujnih služb, ki bi lahko zavajali; nezakonita uporaba ali posedovanje strupenih ali prepovedanih drog ali psihotropnih snovi na javnih krajih, cestah, v javnih ustanovah ali kolektivnem prevozu. Med manjše kršitve (37. člen) pa spadajo nedostojno vedenje do pripadnikov varnostnih sil in organov pri izvajanju njihovih varnostnih funkcij, puščanje živali, ki bi lahko delale škodo, v naravo ali v stanju, ki bi jim lahko škodovalo, zapuščanje domačih živali v razmerah, ki bi lahko ogrozile njihovo življenje, in uživanje alkoholnih pijač na javnih krajih, cestah ali javnem prevozu, če se s tem resno moti javni mir.

Kršitve so razdeljene v tri skupine, in sicer zelo hude, hude in manjše kršitve. Zelo hude kršitve so sankcionirane z globo od 30.001 do 600.000 evrov, hude z globo od 601 do 30.000 evrov, manjše pa z globo od 100 do 600 evrov. Določene so tudi dodatne (stranske) sankcije, kot so odvzem orožja in z njim povezanih dovoljenj, zaseg predmetov ali pripomočkov, uporabljenih za storitev prekrška, začasen odvzem dovoljenja do šestih mesecev za manjše kršitve in od šestih mesecev do dveh let za hude kršitve ter zaprtje prostorov ali objektov. Če je posledica prepovedanega dejanja nastanek premoženjske škode, se lahko storilcu naloži tudi sanacija poškodovanih stvari, če to ni mogoče, pa plačilo povzročene škode.

Pretepanje na javnem kraju v Španiji se obravnava resno in je strogo kaznovano, bodisi kot hujša kršitev javnega reda bodisi kot kaznivo dejanje v skladu s Kazenskim zakonikom. Kazni segajo od denarnih glob za manjše incidente do zapornih kazni za hujše pretepe in povzročitev telesnih poškodb.

Za prepiranje na javnem kraju v Španiji se lahko naložijo različne kazni, ki segajo od opozoril do denarnih glob, odvisno od resnosti incidenta. Pomembno je razumeti, da zakonodaja strogo ureja vedenje na javnih mestih, da bi zagotovila javni red in varnost.

**f) Republika Italija**

V Italiji je pretepanje opredeljeno kot kaznivo dejanje v 588. členu Kazenskega zakonika in je eno izmed kaznivih dejanj zoper življenje in telo, ki ju ščiti zakonodaja. Pretep je medsebojna, sočasna in nasilna izmenjava fizičnega nasilja, ki jo zakonodajalec kaznuje z denarno kaznijo do 2.000 evrov. V primeru hujšega pretepa, tj. če je eden od udeležencev poškodovan ali ubit, se kazen zaostri in posledično predvideva zaporno kazen od šestih mesecev do šestih let.

Motenje javnega miru (hrup) je kaznivo ravnanje in se kaznuje po kazenskem pravu, saj krši temeljno človekovo pravico, in sicer pravico do zdravja, ki jo varuje tudi 32. člen Ustave. Kaznivo dejanje je storjeno, kadar hrup preseže tako imenovani prag dopustnosti, ki določa mejo 3,5 decibela. Vendar to ni dovolj, saj je za nastanek tega, kar vsebuje 659. člen kazenskega zakonika, potrebno, da hrup dosega več ljudi, sicer kaznivo dejanje spada med tista, ki jih ureja civilni zakonik, zlasti 844. člen. Kazenska sankcija za kršitelje je denarna kazen do 309 evrov ali zaporna kazen do treh mesecev.

Nadlegovanje z beračenjem, 669. člen Kazenskega zakonika

Če dejanje ne pomeni hujšega kaznivega dejanja, se, kdor se ukvarja z beračenjem tako, da nadleguje ali simulira deformacijo ali bolezen ali goljufivo uporablja sredstva, da bi vzbudil sočutje drugih, kaznuje z zaporom od treh do šestih mesecev in globo od 3.000 do 6.000 evrov. Vedno se zasežejo stvari, ki so bile uporabljene ali so bile namenjene uporabi za storitev kaznivega dejanja ali pomenijo njegovo premoženjsko korist.

Uporaba mladoletnikov za beračenje. Organizirano beračenje, 600. člen Kazenskega zakonika

Razen če gre za hujše kaznivo dejanje, se, kdor osebo, ki je mlajša od štirinajst let in je pod njeno oblastjo ali mu je zaupana v varstvo ali nadzor, uporabi ali ji dovoli, da berači, ali drugim dovoli, da jo uporabijo za beračenje, kaznuje z zaporom do treh let. Kdor organizira beračenje teh oseb, jih izkorišča ali kako drugače omogoča pridobivanje dobička, se kaznuje z zaporom od enega do treh let.

Prenočevanje na javnem kraju: ni kaznivo dejanje, vendar lahko lokalne skupnosti zaradi varovanja javnega reda to ravnanje sankcionirajo z odloki, ki lahko predvidevajo upravne sankcije (prekrški), ne sankcije po kazenskem zakoniku.

Nedovoljeno kampiranje: posebne nacionalne zakonodaje o kampiranju ni, saj je urejanja tega prepuščeno lokalnim skupnostim. Zato regije, pokrajine, občine, teritorialne skupnosti ali okrožja in upravni organi parkov sprejmejo svoje predpise, ki veljajo na njihovem ozemlju. Načeloma je prosto kampiranje v Italiji prepovedano in se kaznuje z upravnimi globami v višini od 100 do 500 evrov, odvisno od območja.

Vandalizem: takšno ravnanje se obravnava kot kaznivo dejanje, predpisano v 635. členu Kazenskega zakonika (Poškodovanje). Tistega, ki uniči, poslabša ali naredi v celoti ali delno neuporabno premično ali nepremično lastnino drugih oseb z osebnim nasiljem ali grožnjo ali v zvezi s kaznivim dejanjem iz 331. člena, se kaznuje z zaporom od šestih mesecev do treh let.

Enako se kaznuje oseba, ki v celoti ali delno uniči, pokvari ali naredi neuporabne naslednje stvari, ki niso njena last:

1. javne stavbe ali stavbe, ki so namenjene javni rabi ali so vključene v zgodovinska mestna jedra, stavbe, katerih gradnja, prenova, sanacija ali restavracija poteka ali je bila končana, ali druge stvari, navedene v 7. točki člena 625[508](6)(7)(8);

2. objekte, namenjene namakalnim sistemom;

3. sajenje vinske trte, sadno drevje ali grmičevje, gozdove ali gozdnih drevesnic, namenjenih obnovi gozda [508];

4. športno opremo in objekte, da se preprečijo ali prekinejo športni dogodki.

Kdor ob dogodkih, ki potekajo na javnem kraju ali so odprti za javnost, uniči, razbije, pokvari ali naredi premično ali nepremično premoženje drugih oseb v celoti ali delno neuporabno, se kaznuje z zaporom od enega do petih let in denarno kaznijo do 10.000 evrov.

Za kazniva dejanja iz prejšnjih odstavkov je pogoj za pogojno obsodbo odprava škodljivih ali nevarnih posledic kaznivega dejanja ali, če obsojenec temu ne nasprotuje, brezplačno opravljanje dejavnosti v korist skupnosti za določen čas, ki v nobenem primeru ne sme biti daljši od trajanja pogojne obsodbe, v skladu z načini, ki jih je v sodbi navedel sodnik.

V primerih iz prvega pododdelka in drugega pododdelka, številka 1), omejenih na dejanja, storjena na stvareh, ki so izpostavljene nujnosti, običaju ali namenu javne vere, v skladu s 625. členom, prvi pododdelek, številka 7), se kaznivo dejanje kaznuje na podlagi pritožbe oškodovanca, vendar se preganja po uradni dolžnosti, če je dejanje storjeno ob kaznivem dejanju iz 331. člena ali če je oškodovanec nezmožen zaradi starosti ali invalidnosti.

Poleg tega 639. člen Kazenskega zakonika kaznuje ravnanje, povezano z umazanjem. Kdor poleg primerov, predvidenih v 635. členu, oskruni ali umaže premičnine, ki pripadajo drugim, se na podlagi predloga za pregon oškodovane osebe kaznuje z denarno kaznijo do 309 evrov.

Italijanski Kazenski zakonik v členu določajo ravnanja, ki pomenijo razžalitev (žalitev) uradne osebe in upiranje (s silo ali grožnjo) uradni osebi. Žalitev uradne osebe, ki jo določa 341. člen: Kdor na javnem kraju ali kraju, ki je dostopen javnosti, in v navzočnosti več oseb žali čast in ugled uradne osebe med opravljanjem uradnega dejanja in zaradi njene funkcije, se kaznuje z zaporom od šestih mesecev do treh let.

Upiranje uradni osebi, določeno v 337. členu Kazenskega zakonika: Kdor se z nasiljem ali grožnjami upira uradni osebi ali osebi z javnimi pooblastili pri opravljanju uradnega dejanja ali službe ali tistim, ki na zahtevo uradne osebe nudijo pomoč, se kaznuje z zaporom od šestih mesecev do petih let.

**g) Kraljevina Nizozemska**

Na Nizozemskem se prekrški zoper javni red in mir urejajo predvsem z Zakonom o kaznivih dejanjih (Wetboek van Strafrecht)[[8]](#footnote-9) in občinskimi uredbami (Algemene Plaatselijke Verordening, APV).

Wetboek van Strafrecht (Zakon o kaznivih dejanjih): Ta zakon ureja različna kazniva dejanja, vključno z nedostojnim vedenjem, neupoštevanjem uradne osebe in pretepanjem.

Algemene Plaatselijke Verordening (APV): To so lokalne uredbe, ki jih sprejmejo občine in podrobneje določajo pravila glede javnega reda in miru v posamezni občini. Te uredbe lahko vključujejo prepoved beračenja, kampiranja na nedovoljenih mestih in druga dejanja, ki motijo javni red in mir.

Vsaka občina ima svojo APV, ki specifično določa, kaj je dovoljeno in kaj ni na območju zadevne občine. V primeru kršitve teh predpisov lahko lokalne oblasti izrekajo globe ali druge kazni.

Kazenski zakonik v 23. členu predpisuje globe, ki jih glede na višino razvršča v šest kategorij:

‒ I. kategorija: 335 evrov, od 1. januarja 2024: 515 evrov,

‒ II. kategorija: 3.350 evrov, od 1. januarja 2024: 5.150 evrov,

‒ III. kategorija: 6.700 evrov, od 1. januarja 2024: 10.300 evrov,

‒ IV. kategorija: 16.750 evrov, od 1. januarja 2024: 25.750 evrov,

‒ V. kategorija: 67.000 evrov, od 1. januarja 2024: 103.000 evrov,

‒ VI. kategorija: 670.000 evrov, od 1. januarja 2024: 1.030.000 evrov.

V 184. členu je predpisana kazen za tistega, ki namenoma ne ravna po odredbi ali zahtevi uradne osebe, pristojne za opravljanje kakršnega koli nadzora, ali uradne osebe, ki je pristojna ali pooblaščena za odkrivanje ali preiskovanje kaznivih dejanj, ali pri izvajanju katere zakonske določbe preprečuje, ovira ali onemogoča izvedbo, taka oseba se kaznuje z zaporom do treh mesecev ali denarno kaznijo II. stopnje.

Razkazovanje spolnih organov je sankcionirano v 430.a členu in za tovrstno kršitev je predpisana globa I. kategorije. Ista globa (431. člen) je predpisana tudi za povzročanje hrupa, s katerim se moti nočni počitek sosedov.

426. člen: Oseba, ki v vinjenem stanju ovira promet, krši javni red, ogroža varnost drugega ali stori dejanje, pri katerem je potrebna posebna previdnost, da se prepreči nevarnost za življenje ali zdravje tretjih oseb, se kaznuje z zaporom do šestih dni ali denarno kaznijo I. stopnje.

Zaradi protipravnega oviranja pri gibanju na javni cesti ali se skupaj z enim ali več drugimi proti njegovi izrecno izraženi volji še naprej vsiljuje drugemu ali mu še naprej moteče sledi se kaznuje z zaporom do enega meseca ali denarno kaznijo II. stopnje (426. člen).

Kdor pri opravljanju službe, poklica ali podjetja diskriminira osebe zaradi njihove rase, vere, življenjskega prepričanja, spola ali heterospolne ali istospolne usmerjenosti, se kaznuje z zaporom do dveh mesecev ali denarno kaznijo III. kategorije.(429. člen).

Prekrški beračenja in nezakonitega kampiranja so določeni v lokalnih prepisih.

**6. PRESOJA POSLEDIC, KI JIH BO IMEL SPREJEM ZAKONA**

**6.1 Presoja administrativnih posledic:**

**a) V postopkih oziroma poslovanju javne uprave ali pravosodnih organov:**

Določbe predloga zakona ne prinašajo posledic v postopkih oziroma poslovanju javne uprave ali pravosodnih organov.

**b) Pri obveznostih strank do javne uprave ali pravosodnih organov:**

Predlog zakona nima posledic pri obveznostih strank do javne uprave ali pravosodnih organov.

**6.2 Presoja posledic za okolje, vključno s prostorskimi in varstvenimi vidiki:**

Predlog zakona nima posledic za okolje, vključno s prostorskimi in varstvenimi vidiki.

**6.3 Presoja posledic za gospodarstvo:**

Predlog zakona nima posledic za gospodarstvo.

**6.4 Presoja posledic za socialno področje:**

Predlog zakona nima posledic za socialno področje.

**6.5 Presoja posledic za dokumente razvojnega načrtovanja:**

Predlog zakona nima posledic za dokumente razvojnega načrtovanja.

**6.6 Presoja posledic za druga področja:**

Predlog zakona nima posledic za druga področja.

**6.7 Izvajanje sprejetega predpisa:**

**a) Predstavitev sprejetega zakona:**

Sprejeti zakon bo objavljen v Uradnem listu RS. Zakon bo predstavljen zainteresirani strokovni javnosti ter organizacijskim enotam policije in ministrstva, pristojnega za notranje zadeve.

**b) Spremljanje izvajanja sprejetega predpisa:**

Izvajanje tega zakona bo spremljalo ministrstvo, pristojno za notranje zadeve.

**6.8 Druge pomembne okoliščine v zvezi z vprašanji, ki jih ureja predlog zakona:**

Druge tovrstne okoliščine niso podane.

**7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:**

Predlog zakona je bil objavljen na portalu E-demokracija 17. 1. 2024, istega dne je bil poslan tudi v strokovno usklajevanje (Varuh človekovih pravic, Informacijski pooblaščenec, Vrhovno sodišče RS, Vrhovno državno tožilstvo RS, Državno odvetništvo RS, Direktorat Ministrstva za pravosodje za kaznovalno pravo in človekove pravice, Komisija za preprečevanje korupcije, Zagovornik načela enakosti, Združenje občin Slovenije, Skupnost občin Slovenije, Združenje mestnih občin Slovenije, Javna agencija RS za varnost prometa, Društvo za nenasilno komunikacijo, Amnesty International Slovenije, Pravno-informacijski center nevladnih organizacij, Sindikat policistov Slovenije in Policijski sindikat Slovenije).

Mnenja, predloge in pripombe so podali Sindikat policistov Slovenije, Skupnost občin Slovenije, Združenje mestnih občin Slovenije, Združenje občin Slovenije, Informacijski pooblaščenec, Vrhovno državno tožilstvo RS, Vrhovno sodišče RS, Državno odvetništvo RS, Direktorat Ministrstva za pravosodje za kaznovalno pravo in človekove pravice in Zagovornik načela enakosti. Med javno razpravo so mnenje podali tri fizične osebe (njihova mnenja so anonimizirana), Pravna mreža za varstvo demokracije, župani Zgornje Gorenjske in Sindikat občinskih redarjev Slovenije.

Varuh človekovih pravic in Komisija za preprečevanje korupcije pripomb na osnutek predloga nista podala.

Ministrstvo za notranje zadeve se bo do mnenj, predlogov in pripomb opredelilo po končanem medresorskem usklajevanju, saj bodo zadevni členi še predmet sprememb, preden se bo vladno gradivo poslalo Vladi RS.

**Splošne pripombe:**

**Združenje občin Slovenije**

Nasprotujejo predlogu, da bi občinsko redarstvo prevzelo dodatne naloge brez ustrezno zagotovljenih finančnih sredstev za njihovo izvajanje. Občine že zdaj delujejo z omejenimi proračunskimi sredstvi, dodatne obveznosti pa bi še dodatno obremenile njihove finančne in kadrovske zmogljivosti. Menijo, da bi morale morebitne nove pristojnosti občinskega redarstva spremljati ustrezne finančne kompenzacije. V nasprotnem primeru se odgovornost za zagotavljanje javnega reda in miru prenaša na občine na način, ki ni vzdržen, kar bi lahko negativno vplivalo na kakovost izvajanja zdajšnjih nalog.

**Državno odvetništvo RS**

Opozarja na nekatera opažanja, to je na očitno napačen zapis obrazložitve k posameznim členom, in sicer je v obrazložitvi k 24. členu zapisano, da se s to zakonsko določbo določa policijski zaseg predmetov, med drugim za 5. člen, kar pa ni skladno z besedilom novega 24. člena, v katerem ni navedeno, da bi smel policist brez predhodne odločbe pristojnega organa zaseči predmete, povezane s prekrški iz 5. člena tega zakona. Ta pristojnost v zvezi s 5. členom tega zakona je podeljena občinskemu redarju v 25. členu zakona, kar pa je bodisi nepravilen zapis besedila 25. člena zakona bodisi nepravilna omenjena obrazložitev. Poleg navedenega so členi napačno številčeni, in sicer je v besedilu členov dvakrat naveden 24. člen, čeprav bi moral biti za 24. členom naveden 25. člen. Tudi nekateri drugi členi so v obrazložitvi k 24. in 25. členu neustrezno navedeni, zato predlagajo, da se te navedbe še enkrat preverijo. Glede na opažanja priporočajo, da se preverita tudi besedilo 27. člena, ki ureja pristojnost za nadzor, zaseg predmetov in odločanje o prekrških, in nadzor nad izvajanjem določb o prekrških.

Opaža še, da 21. člen predloga zakona ni spremenjen, saj je enak člen vsebovan v veljavnem ZJRM-1, in sicer je to 20.a člen, torej gre le za preštevilčenje. Pri tem ‒ v zvezi s spremembo obravnavanega zakona, ki je bila objavljena v Uradnem listu RS št. 113-3799/2024 z dne 30. 12. 2024 in mu ni bila predložena v strokovno usklajevanje, v nasprotju s tem predlogom zakona – pripominja, da je mogoče opaziti, da gre za zelo kratko obdobje med sprejemanjem navedenih sprememb.

Izpostavlja še nekaj opažanj, in sicer: (i) da je besedilo četrtega odstavka 5. člena po njihovem mnenju nejasno, (ii) da je v drugem odstavku 7. člena vprašljivo, kako je bilo vzpostavljeno sorazmerje pri določitvi maksimalne kazni glede na določitev maksimalne kazni za psihično trpinčenje iz prvega odstavka tega člena, (iii) da je vprašljiv izostanek določitve prekrška za nedostojno vedenje na javnih krajih v oglaševalske namene, (iv) da se jim zastavlja dvom glede določitve prekrška v drugem odstavku 11. člena za nošenje samo tam navedenih predmetov ter (v) da se zdi, da v določbah prvega in tretjega odstavka 17. člena ni utemeljeno, da je glede na prejšnjo definicijo dodan kumulativni pogoj (dodano povzročitev vznemirjanja) za opredelitev prekrška.

**Vrhovno državno tožilstvo RS**

Načelno opozarja na potrebno pozornost prekrškovnih organov pri obravnavi prekrškov, katerih zakonski znaki se delno prekrivajo z zakonskimi znaki kaznivih dejanj, in izpostavlja pomen izobraževanja, usposabljanja in morebitnega sprejema smernic, namenjenih policistom pri odkrivanju tistih ravnanj, pri katerih obstaja potencialna kolizija med prekrškom in kaznivim dejanjem.

**Združenje mestnih občin Slovenije**

V predlogu zakona so globe večinoma predpisane v razponu, v posameznih primerih pa zgolj v določenem znesku (npr. tretji in šesti odstavek 4. člena, sedmi odstavek 5. člena idr.). Takšen (dvotirni) način predpisovanja glob z vidika načela sistematike, ki izhaja iz tega, da je zakon sklenjena (in sklepčna) logična celota ob hkratnem upoštevanju, da imajo vsi materialni predpisi, ki določajo prekrške, kazenske določbe strukturirane na način, da so globe predpisane v razponu, vsekakor ni ustrezen, npr. v petem odstavku 4. člena je globa za odgovorno osebo pravne osebe, podjetnika posameznika ali posameznika, ki samostojno opravlja dejavnost, predpisana v določenem znesku, v šestem odstavku pa je globa za odgovorno osebo pravne osebe, podjetnika posameznika ali posameznika, ki samostojno opravlja dejavnost, predpisana v razponu, pri čemer gre za akcesorno (pridružitveno) odgovornost pravne in odgovorne osebe, ne za razlikovanje med prekrški po teži in naravi teh.

**Zagovornik načela enakosti**

Priporoča, naj se podrobneje uredi razmejitev prekrškov v ZJRM-2 in kaznivih dejanj ter njihovega pregona. Priporoča še, da se zagotovi izrecna podlaga za zbiranje podatkov o enakopravnosti, enaki obravnavi in enakih možnostih (ang. equality data) v zvezi s postopki obravnave in sankcioniranja vseh prekrškov, povezanih z diskriminacijo, zlasti po 21. in 23. členu.

**Informacijski pooblaščenec**

Predlog zakona o varstvu javnega reda in miru ureja različne vidike in prekrške s področja varstva javnega reda in miru, ne ureja pa zbiranja in obdelave osebnih podatkov. Informacijski pooblaščenec zato zgolj iz previdnosti izpostavlja, da morajo biti v skladu z 38. členom Ustave RS in 6. členom ZVOP-2 nabor in namen zbiranja osebnih podatkov ter rok hrambe določeni z zakonom. Dodatno poudarja, da morata biti vedno vsaka obdelava osebnih podatkov in njeno urejanje na zakonski ravni skladna z načelom sorazmernosti. To med drugim pomeni, da je treba na primer pri opredelitvi nabora podatkov, namena obdelave, roka hrambe in podobno vedno določiti minimalen potrebni nabor podatkov za obdelavo, minimalen rok hrambe in minimalen poseg v zasebnost, ki je primeren, potreben in učinkovit za uresničitev zakonitih ciljev obdelave.

**Župani Zgornje Gorenjske**

Kršitve kampiranja in nedovoljenega prenočevanja v vozilih naj se uredijo na način, da bodo kazni imele ustrezen in pričakovan odvračalni učinek, kot je bilo tudi predlagano v vseh predhodnih pobudah, in da se elementi tovrstnih prekrškov zapišejo na način, ki bo omogočal učinkovit nadzor pristojnih organov.

Na splošno so globe za prekrške prenizke in med prekrški nerazumljivo nesorazmerne ter kot take ne bodo dosegle potrebnih splošno preventivnih učinkov.

**1. člen:**

**Fizični osebi AA in BB**

Predlagata, da se v drugem odstavku 1. člena predloga beseda »ljudi«, ki se dvakrat ponovi, vsakokrat nadomesti z besedo »posameznikov«. Predlagani popravek je potreben, saj se bo s tem nedvoumno določilo, da je namen tega zakona uresničevanje pravice posameznika do varnosti in dostojanstva, kakor je to navedeno tudi v obrazložitvi k 1. členu predloga.

**2. člen:**

**Direktorat Ministrstva za pravosodje za kaznovalno pravo in človekove pravice**

Meni, da je treba definicijo nedostojnega vedenja v razmerju do uradne osebe (6. točka prvega odstavka) oblikovati drugače, kot to velja za nedostojno vedenje do posameznika ali skupine. Uradna oseba namreč nastopa s pozicije (izvršilne veje) oblasti (bodisi kot njen predstavnik bodisi kot nosilec javnega pooblastila), zato je dolžna dopustiti večjo stopnjo kritičnosti drugih oseb, zlasti pa ne more biti dopuščeno, da se drugim prepoveduje že ravnanje, ki ga uradna oseba povsem subjektivno (lahko celo na ravni zlorabe oblasti) doživlja kot vznemirjenje ali razburjenje (to je lahko posledica tudi pomanjkanja profesionalnosti ali izkušenj uradne osebe). Uveljavljeni standard je, da se od uradnih oseb (oziroma strokovnjakov idr.) pričakuje večja skrbnost glede njihovega ravnanja, kot to velja za običajne ljudi. V povezavi z večjo stopnjo kritičnosti, ki so jo, glede na to, da predstavljajo izvršilno vejo oblasti oziroma državno upravo, dolžni do razumne mere tolerirati, to pomeni, da ni dopustno sankcioniranje tistega ravnanja drugih, ki ga uradna oseba doživlja kot subjektivno sporno, temveč je dopustno sankcioniranje zgolj tistega ravnanja drugih, ki je objektivno nedostojno. Glede na navedeno predlagajo črtanje meril vznemirjenja in razburjenja. Dodatno pojasnjujejo, da bi bilo sodni praksi, ki je navedena v obrazložitvi, zadoščeno tudi z objektivnimi merili. Definicija uradne osebe je po njegovem mnenju krožna (7. točka prvega odstavka), saj gre za osebo, ki izvaja uradna dejanja in uradne naloge. V obrazložitvi pa je navedeno, da je splošna (dejansko delna) definicija uradne osebe v KZ-1 (3. točka prvega odstavka 99. člena KZ-1). Če je mišljeno, da se uporablja tisti del definicije iz KZ-1, potem je potreben izrecni sklic na navedeno definicijo (ali jo izrecno zapisati v ZJRM-2), če pa je mišljena drugačna definicija, jo je treba v zakonu natančno navesti. Načeloma meni, da bi bilo bolje, če bi bila v ZJRM-2 določena lastna definicija uradne osebe. Vsekakor je krog uradnih oseb ključen tudi za zamejitev uradnih dejanj po 8. točki prvega odstavka 2. člena ZJRM-2 – ali bodo to vse uradne osebe, kot so določene v KZ-1, ali le nekatere (s tega vidika je smiseln dodaten premislek o definiciji uradne osebe).

**Fizični osebi AA in BB**

Predlagata, da se v 6. točki prvega odstavka 2. člena predloga črta besedilo »ali državnega organa, organa lokalne samouprave ali nosilca javnega pooblastila«. Pri tem gre za poskus uvedbe novosti, ki dejansko sploh ni obrazložena. V obrazložitvi je namreč za ta del praktično le ponovljeno enako besedilo, kot je uporabljeno v členu, zato predlagata še, da se obrazložitev 6. točke prvega odstavka 2. člena predloga dopolni. Ne glede na to (morebitno) dopolnitev je treba navedeno črtati, saj so lahko z navedbo »vedenje posameznika, kadar z dejanji škoduje ugledu državnega organa, organa lokalne samouprave ali nosilca javnega pooblastila« zajeta tudi številna ustavno dopustna in upravičena dejanja posameznikov (npr. izražanje kritičnih mnenj o nezakonitih, neustavnih ali nedopustnih ravnanjih posameznih organov na protestih ali shodih, v postopkih ipd.), ki pa lahko sočasno škodujejo ugledu nekaterih organov, zato navedenega ni mogoče razumeti drugače, kakor da se s tem poskuša sistemsko utišati kritične posameznike, ki že dolga leta opozarjajo na nepravilnosti tako državnih organov kot organov lokalne samouprave, z uvedbo česar bi se neposredno poseglo v ustavne pravice posameznikov, s tem bi se močno omajala načela pravne države oziroma, z drugimi besedami, takšna ureditev bi bila očitno neustavna, zato je nedopustna. Kar gre za sistemski instrument, na podlagi katerega bi lahko državni organi, organi lokalnih samouprav in nosilci javnih pooblastil s prijavo policiji zelo preprosto dosegli kaznovanje skoraj vseh posameznikov, ki bi javno opozarjali na nedopustna ravnanja teh organov, so takšne določbe tudi skrajno zavržne, namreč ne živimo in ne želimo živeti v avtoritarnem režimu, v katerem bi lahko bila vsakršna kritika o ravnanju državnih in občinskih organov ter nosilcev javnih pooblastil podvržena kaznovanju.

**Zagovornik načela enakosti**

Meni, naj se besedilo 2. člena dopolni tako, da opredeli, kaj pomeni javno spodbujanje nestrpnosti, sovraštva in neenakopravnosti.

**Informacijski pooblaščenec**

K 7. točki prvega odstavka 2. člena predlaga sklic na prvi odstavek 99. člena Kazenskega zakonika (KZ-1, Uradni list RS, št. 50/12 – uradno prečiščeno besedilo, 54/15, 6/16 – popr., 38/16, 27/17, 23/20, 91/20, 95/21, 186/21, 105/22 – ZZNŠPP, 16/23 in 107/24 – odl. US) oziroma v skladu z 9. točko drseče sklicevanje na to ureditev.

**Pravna mreža za varstvo demokracije**

Predlog ZJRM-2 v 5. točki 2. člena iz opredelitve izraza »javni kraj« izrecno izključuje kibernetski prostor, saj določa, da je javni kraj »vsak prostor, ki je brezpogojno ali pod določenimi pogoji dostopen vsakomur in ne gre za kibernetski prostor«. Aktualni zakon (ZJRM-1) ne vsebuje tovrstne izrecne izključitve kibernetskega prostora iz opredelitve javnega kraja (glej 2. točko 2. člena ZJRM-1), v obrazložitvi predloga ZJRM-2 pa je navedeno, da se digitalno okolje že po ZJRM-1 ne šteje za javni kraj, saj ta ne določa medijskega prostora. V obrazložitvi ZJRM-1 digitalno okolje ni izrecno omenjeno. To pomeni, da tako ZJRM-1 kot ZJRM-2 kot kraj storitve prekrškov določata teritorialno površino. Da ZJRM-1 kot javni kraj izrecno ne določa niti spleta niti družbenih omrežij, je delno razumljivo, saj v času nastajanja zakona leta 2006 kibernetski prostor še ni bil tako splošno razširjen. S širitvijo števila uporabnikov in možnosti uporabe tudi za namene uresničevanja svobode izražanja pa je v zadnjih 20 letih kibernetski prostor postal ne le prostor svobode izražanja, ampak tudi prostor njenih številnih zlorab. Izrecna izključitev kibernetskega prostora iz opredelitve izraza »javni kraj« ali iz prekrškov zoper javni red in mir temelji na nekaterih relevantnih pomislekih:

‒ vsi prekrški, predvideni v predlogu ZJRM-2, po naravi stvari niso relevantni za kibernetski prostor, saj jih je mogoče izvesti zgolj v fizičnem prostoru. Takšen pomislek je nomotehnično lahko rešljiv na način, da se v posamezne dispozicije pravnih norm izrecno vključi zgolj fizični prostor (npr. pri izobešanju zastave tuje države), kadar je to pomensko primerno (npr. pri nedostojnem vedenju), pa se v dispozicijo doda še kibernetski prostor;

‒ vključitev prekrškov zoper javni red in mir v kibernetskem prostoru je izziv tudi za čezmerno obremenitev pristojnih organov, saj je ravnanj, kot je na primer nasilno in drzno vedenje, na spletu zelo veliko. Ob tej dilemi je treba zavzeti stališče, da mora država primerljivo nevarna dejanja primerljivo sankcionirati in za primerno izvajanje postopkov in sankcij tudi zagotoviti primerne vire;

‒ posameznik, ki lahko postane žrtev zlorabe svobode izražanja ali drugih kršitev v digitalnem prostoru, ima pravno varstvo svojega dobrega imena in časti zagotovljeno tudi v okviru kaznivih dejanj zoper čast in dobro ime iz osemnajstega poglavja Kazenskega zakonika (KZ-1). Pri tem velja izpostaviti, da gre v primeru ZJRM-2 za varstvo dobrine javnega reda in miru, v primeru KZ-1 pa za varstvo časti in dobrega imena posameznika. Poleg tega KZ-1 ne obravnava istih spornih ravnanj, ki so sankcionirana s prekrški na področju javnega reda in miru. Prag za opredelitev nekega ravnanja kot kaznivega dejanja je tudi precej višji kot pri prekrških, zaradi česar večine teh ravnanj KZ-1 ne zajema. Kazenski postopek ni primeren za obravnavanje manjših in pogostih kršitev, ki bi bile obravnavane v prekrškovnem postopku, saj so postopki dolgotrajnejši in za posameznike bolj obremenjujoči. Prelaganje obravnave tovrstnih ravnanj na raven kazenskega prava pri tem še dodatno obremenjuje že tako obremenjeno kazensko sodstvo s primeri, ki bi jih bilo mogoče hitreje in učinkoviteje rešiti na prekrškovni ravni. Menijo, da izrecna izključitev kibernetskega prostora iz prekrškov zoper javni red in mir ne pomeni dobre rešitve. V sodobni družbi namreč kibernetski prostor vedno bolj prevzema funkcijo javnega prostora. Platforme, kot so Facebook, Instagram, X in TikTok, omogočajo odprto izmenjavo stališč in informacij ter oblikovanje javnega mnenja. Pri tem postajajo vedno bolj primerljive fizičnim javnim prostorom, kot so trgi in ulice; celo več, z vidika hitrosti pretoka in obsega informaciji ter obsega komunikacije med ljudmi kibernetski prostor pomen fizičnega celo presega. Hkrati se v kibernetskem prostoru, zlasti na družbenih omrežjih, pojavlja čedalje več oblik spornih ravnanj, kot so sovražni govor, širjenje dezinformacij in spletno nadlegovanje, pravno urejanje digitalnega prostora pa tako postaja vedno bolj relevantno. Odsotnost ustrezne pravne ureditve javnega reda in miru v kibernetskem prostoru omogoča, da so primerljiva ravnanja, ki so v fizičnem svetu prepovedana, v kibernetskem prostoru dopustna, storilci, ki so zaradi svojih ravnanj v fizičnem svetu sankcionirani, pa v digitalnem okolju ostajajo posledično nekaznovani in jih ni mogoče preganjati.

Izpostaviti velja, da je k temu, da bi se javni kraj že v aktualnem ZJRM-1 interpretiral kot pojem, ki vključuje tudi spletne oblike komuniciranja, večkrat pozval tudi Varuh človekovih pravic, poleg tega je potrebo po tem v svojem priporočilu lani izpostavil zavod PIP. Potrebo po ureditvi prekrškov zoper javni red, storjenih na spletu, je mogoče zaznati tudi v strokovni literaturi. Ob upoštevanju navedenega menijo, da je treba javni red in mir zaščititi tudi v kibernetskem prostoru in ga pravno urediti bodisi na način, da se vključi v pojem »javni kraj«, bodisi da se oblikuje posebna ureditev prekrškov zoper javni red in mir v kibernetskem prostoru.

**4. člen:**

**Direktorat Ministrstva za pravosodje za kaznovalno pravo in človekove pravice**

Izobešanje tuje zastave je izraz spoštovanja do te države in se nanaša na mednarodno sodelovanje Republike Slovenije s to tujo državo, ob tem pa zadeva tudi spoštovanje suverenosti Republike Slovenije, ki ima svojo zastavo, pri tem gre lahko tudi za izraz svobode izražanja po prvem odstavku 39. člena Ustave Republike Slovenije. Če se izobesi tuja zastava, je to lahko glede na trenutne geopolitične razmere izraz podpore žrtvam širših kršitev človekovih pravic ali protest proti tovrstnim kršitvam (npr. če kdo izobesi zastavo tuje države, polite z rdečo barvo, ali je zastava del umetniške instalacije). V praksi so bili primeri, ko so organi Republike Slovenije izobesila zastave tujih držav v znak podpore tem državam, enako so storili tudi državljani (na svojih balkonih), ne nazadnje pa tudi umetniki v galerijah. V teh primerih bi bilo treba vsaj izvzeti možnost globe. Upoštevajo naj se tudi pripombe k 15. členu.

**Fizični osebi AA in BB**

Predlagata, naj se v drugem odstavku 8. člena predloga črta besedilo »ali zaradi uradnega poslovanja«. Ta določba ni potrebna, saj je v vsakem primeru lahko kršitelj za nedostojno vedenje do vseh oseb na javnem kraju, torej tudi, če tako ravna do uradnih oseb, kaznovan že po prvem odstavku 8. člena predloga. Razlogi za sprejetje te določbe, navedeni v obrazložitvi, so neprepričljivi in nezadostno pojasnjeni, saj ni navedeno, zakaj naj bi se enako dejanje zoper osebe različno obravnavalo zgolj zaradi osebnega statusa oseb.

Ta določba ni sprejemljiva tudi zato, ker je nejasna, saj ni mogoče razumeti niti predvideti, kako naj bi se v praksi izvajala, npr. na podlagi česa bi se ugotavljalo, da se je kršitelj do uradne osebe vedel nedostojno izključno zaradi uradnega poslovanja, ne zaradi drugih razlogov. Poleg tega ni pojasnjeno, kako in ali bi se ta določba uporabljala tudi za primere, ko bi se kršitelj zaradi preteklega dogodka/uradnega poslovanja začel vesti nedostojno do osebe, ki je nekdaj bila uradna oseba in to ni več (zaradi spremembe delovnega mesta, upokojitve ipd.). Posledice tako nejasne določbe bi se lahko odrazile v dejanskem nerazumevanju bistvenih elementov konkretnega prekrška, kar bi v praksi povzročilo težave tako kršiteljem kot oškodovancem ter predvsem prekrškovnim organom.

**Pravna mreža za varstvo demokracije**

a) Nejasnost pojmov

Predlagana določba združuje aktualni določbi ZJRM-1, ki urejata izobešanje zastave (4. in 14. člen ZJRM-1), v eno določbo, kar pozdravljajo, saj prispeva k večji preglednosti, žal pa določba v več vidikih ostaja nejasna:

‒ prevelika ohlapnost oziroma nedoločnost pojma »izobešanje«: pojem »izobešanje« je v kontekstu navedene določbe pomensko zelo odprt, zato bi bilo z vidika večje jasnosti in določnosti relevantne določbe smiselno jasno opredeliti, kaj ta pojem zajema. Četudi se delni nedoločnosti pri pravni regulaciji ni mogoče izogniti, je treba v skladu z načeloma jasnosti in določnosti predpisov zagotoviti, da so predpisi dovolj jasni, da lahko posamezniki vedo, katera ravnanja so dovoljena in katera prepovedana. Ožja razlaga pojma izobešanje pomeni izobešanje ali statično pritrditev in posledično nepremično visenje zastave na (javno) vidnem mestu (npr. na drogu ali stavbi), širša pa bi lahko zajela tudi kakršno koli nošenje zastave v javnosti, vključno z nošenjem majic s tujo zastavo. Četudi je v obeh primerih zastava vidna javnosti in je izraz svobode izražanja osebe, ki jo izobesi ali nosi, imata izobešanje zastave in njeno kontinuirano visenje na točno določenem mestu z vidika morebitnega posega v suverenost Republike Slovenije in krnitve ugleda naše ali tuje države simbolno večjo težo in je v tem smislu lahko natančneje urejeno. Nezadostna opredeljenost pojma »izobešanje« pri tem ustvarja pravno negotovost za pravne naslovnike in potencialno omogoča razširitev sankcioniranja na ravnanja, ki niso sporna in pomenijo zgolj uresničevanje pravice do svobodnega izražanja.

Nejasnost pojma »javni shod z mednarodno udeležbo«: ta pojem je treba dopolniti, saj ni jasno, ali zajema zgolj shode, na katerih sodelujejo udeleženci iz tujih držav, ali morajo biti ti tujci, ali so to lahko tudi osebe, ki imajo status tujca, v Sloveniji pa živijo na različnih podlagah, ali tudi shode, na katerih tujci ne sodelujejo, a na njih udeleženci izražajo podporo, solidarnost s tujo državo in njenimi prebivalci, lahko pa tudi nasprotovanje delovanju tuje države. Nejasnost in nesmiselnost izjeme, ki dovoljuje izobešanje »pred hoteli in drugimi objekti, kjer se z izobešanjem označuje njihova namembnost«: ni jasno, kaj pripravljavec misli s tem, da je dopustno izobešanje tuje zastave pred »hoteli in drugimi objekti«, kjer se z izobešanjem označuje njihova namembnost. Razen morda pri predstavništvih tujih držav namreč ni jasno, katero namembnost objekta bi sploh lahko izkazovalo izobešanje tuje zastave pred objektom: namen šole, četudi je mednarodna, je izobraževanje otrok, mladine in odraslih, namen trgovskega centra je možnost nakupovanja, namen hotela je nastanitev oseb. Nenavadno je, da so v izjemo izrecno vključeni hoteli, katerih namembnost je nastanitev oseb, ne izkazovanje nacionalne pripadnosti niti lastnika hotela niti njegovih uporabnikov, gostoljubje za vse goste, ne glede na njihovo nacionalno pripadnost, pa je brez dvoma mogoče izkazati tudi drugače kot z izobešanjem tujih zastav. Poleg tega 15.b člen Zakona o gostinstvu (ZGos) med nastanitvenimi obrati poleg hotelov navaja še »motele, penzione, prenočišča, gostišča, hotelska in apartmajska naselja, planinske in druge domove ter kampe«. Zakaj v določbo niso zajeti vsi ali njihova nadpomenka »nastanitveni obrati« ni jasno.

b) Preozka opredelitev izjem

Določba glede dovoljenega izobešanja tuje zastave je preveč restriktivna. Zastave tujih držav se lahko namreč v skladu z navedeno določbo izobesijo tako, da so javno vidne, zgolj ob uradnih ali delovnih obiskih voditeljev držav, uradnih delegacij ali uradnih predstavnikov zakonodajnih, sodnih ali izvršilnih organov tujih držav, ob mednarodnih srečanjih in mednarodnih športnih ali drugih javnih prireditvah ali javnih shodih z mednarodno udeležbo ter pred hoteli in drugimi objekti, kjer se z izobešanjem označuje njihova namembnost. Izobešanje tuje zastave je tako omejeno zlasti na uradne dogodke in okoliščine, v katerih lahko država ali njeni organi izobesijo tuje zastave, posledično pa so znatno omejene možnosti, ko lahko tujo zastavo izobesi posameznik. Tako na primer ni predvidena možnost, da bi lahko posameznik zastavo izobesil v znak solidarnosti z neko državo ali kot del umetniškega ali političnega izražanja. Iz obrazložitve predloga zakona izhaja, da se lahko zastave na javnih mestih izobesijo, če ne krnijo ugleda naše ali tuje države. Na podlagi navedenega je mogoče sklepati, da je namen določbe varstvo ugleda naše in tuje države ter varstvo suverenosti Republike Slovenije, pri čemer so navedene možnosti preveč restriktivne, saj vsakršno izobešanje tuje zastave, ki ni predvideno med navedenimi omejenimi možnostmi, ne pomeni nujno krnitve ugleda naše ali tuje države oziroma ogrožanja varstva suverenosti Republike Slovenije. Na podlagi navedenega bi bilo treba po mnenju mreže razmisliti o novi opredelitvi tega prekrška, ki bi obravnavala navedene pomisleke in posameznikom omogočila več možnosti, kdaj lahko izobesijo tujo zastavo tako, da je javno vidna.

**5. člen:**

**Direktorat Ministrstva za pravosodje za kaznovalno pravo in človekove pravice**

V prvem odstavku predlaga opredelitev »nepridobitne pravne osebe in fizične osebe, ki zbirajo prispevek za nepridobiten namen in ki imajo dovoljenje …« »Nepridobitne fizične osebe« namreč ni ustaljen izraz v pravnih aktih. Predlaga, da se namen zbiranja prostovoljnih prispevkov v drugem odstavku 5. člena razširi, in sicer: »Kot upravičeni razlog se šteje bolezen, telesna poškodba, elementarna ali druga nesreča, v kateri je prosilec utrpel veliko premoženjsko škodo, in drug dobrodelni ali splošno koristni namen.« Zakon namreč ne sme preozko zamejiti namena. Tudi v nadaljevanju je kot primer naštetih več možnih namenov (ko gre za pravne osebe). Vprašljivo je, ali se lahko posamezniku zameji zbiranje prostovoljnih prispevkov – za druge posameznike (npr. družinske člane ipd.). Osmi odstavek 5. člena predloga zakona določa, da se pravna oseba, samostojni podjetnik posameznik ali posameznik, ki samostojno opravlja dejavnost, ki stori prekršek iz šestega odstavka, kaznuje z globo od 500 evrov do 3.000 evrov. V razmislek predlagajo, da se določba dopolni na način, da se lahko storilci prekrškov iz osmega odstavka (poleg prekrška iz šestega odstavka) kaznujejo tudi za prekršek iz sedmega odstavka (zbiranje prispevkov na vsiljiv ali žaljiv način).

**Združenje mestnih občin Slovenije**

Glede na to, da ima po predlogu zakona občinski redar pooblastilo za zaseg predmetov iz prekrška po 5. členu, nima pa pooblastila za nadzor nad izvajanjem določbe o prekršku, predlaga, da se v prvem odstavku 25. člena predloga zakona črta določba o zasegu predmetov prekrška iz 5. člena predloga zakona.

Nadzor nad zbiranjem prostovoljnih prispevkov in obravnava tovrstnih kršitev morata ostati v domeni policije, saj (glede na opažanja in ugotovitve) tovrstne prekrške najpogosteje storijo kršitelji, ki so tuji državljani in nezakonito prebivajo na območju Republike Slovenije (kršitev Zakona o tujcih) oziroma v Republiki Sloveniji nimajo urejenega statusa. Gre za osebe, običajno povratnike, ki jim zbiranje prostovoljnih prispevkov pomeni način preživljanja. Za tovrstna negativna in nezakonita ravnanja so pogosto odgovorne hudodelske združbe, ki z ranljivimi skupinami ljudi in invalidi zlorabljajo zakonodajo Republike Slovenije, navedeno početje pa je škodljiva posledica. Za tovrstna ravnanja se lahko za kršitelja v skladu z Zakonom o prekrških izreče tudi stranska sankcija izgona tujca iz države, ob tem se lahko izreče stranska sankcija odvzema predmetov ali zbranih prispevkov. Glede na kompleksnost tovrstnih postopkov in smiselno celovito obravnavo tovrstnih kršiteljev predlaga, naj obravnava tovrstnih prekrškov ostane izključno v pristojnosti policije, ta ima za to strokovno usposobljene kadre, ki lahko preverijo status kršitelja – tujega državljana. Kršitelji so običajno tujci, njihov neurejeni status glede prebivanja na območju Republike Slovenije pa ustvarja dodatno tveganje, da se bodo izognili postopku za očitani prekršek, zato bi bilo treba v skladu s 110. členom ZP-1 osebo privesti pred sodišče, zunaj uradnih ur sodišča pa bi bilo treba kršitelja pridržati.

Glede na zgoraj navedeno meni, da redarji ne potrebujejo pooblastila za zaseg predmetov v zvezi s kršitvijo zbiranja prostovoljnih prispevkov z vidika učinkovitosti, celostne obravnave in sistema nadzora v primeru zaznanih kršitev.

**Vrhovno sodišče RS**

Pojem velike premoženjske škode ni opredeljen (ta izraz se uporablja tudi v KZ-1, kjer pa je opredeljen).

**6. člen:**

**Združenje mestnih občin Slovenije**

Umestitev inkriminacije nasilnega in drznega vedenja na športnih prireditvah v četrti odstavek 6. člena ni ustrezno. V zadnjih letih so na športnih prireditvah ali v zvezi z njimi pogosto hujši izgredi, predvsem na nogometnih tekmah, ki jih izvajajo pripadniki organiziranih navijaških skupin, zaradi česar je v zakonodajnem postopku sprememba ureditve Zakona o nalogah in pooblastilih policije (ZNPPol), ki ureja varnostni ukrep prepovedi udeležbe na športnih prireditvah.

Predlaga nov člen, ki naj se glasi:

»6.a člen (nasilno in drzno vedenje na športnih prireditvah in v zvezi z njimi)

(1) Kdor na športni prireditvi ali v zvezi z njo izziva, koga spodbuja k pretepu ali se vede drzno, nasilno, nesramno, žaljivo ali podobno, se kaznuje z globo od 500 do 1.000 evrov.

(2) Kdor na športni prireditvi ali v zvezi z njo koga udari, se kaznuje z globo od 600 do 1.100 evrov.

(3) Kdor se na športni prireditvi ali v zvezi z njo pretepa, se kaznuje z globo od 1.500 do 2.500 evrov.«.

Predlagana inkriminacija sledi ureditvi četrtega odstavka 296. člena KZ-1, ki celovito ureja nasilništvo na športnih prireditvah in v zvezi z njimi. »Ultras« navijaške skupine se namreč dogovarjajo za fizično obračunavanje pred športnimi prireditvami, pogosto pa se spopadi med njimi dogajajo tudi po športni prireditvi, ki se je udeležijo. Za obstoj prekrška po prvem odstavku predlaganega člena kot znak prekrška ni predvidena škodljiva posledica, kot to velja za prvi odstavek 6. člena, saj gre za urejanje dveh popolnoma raznorodnih vsebin.

**Vrhovno sodišče RS**

Drugi odstavek 6. člena (nasilno in drzno vedenje ‒ v zvezi s 4. točko 1. člena) – predlaga, naj se doda, da se ne kaznuje, kdor se zgolj odzove na udarce.

**7. člen:**

**Direktorat Ministrstva za pravosodje za kaznovalno pravo in človekove pravice**

Pojasnjuje, da bi bilo smiselno kvečjemu prekrškovno sankcioniranje v okviru Zakona o preprečevanju nasilja v družini (ZPND) ali vsaj v okviru definicije nasilja, kot jo ureja ZPND (če bi bilo takšno sankcioniranje ocenjeno kot smiselno, pri čemer velja poudariti, da po razpoložljivih podatkih storilci nasilja ob globi nasilje večkrat še stopnjujejo, denar za globo pa izterjajo od ustrahovanih družinskih članov – takšna pojasnila so večkrat dobili tudi od policije; poleg tega ZPND, Zakon o kazenskem postopku (ZKP) in ZNPPol že vsebujejo druge mehanizme za pregon in odstranitev storilca). Predlagane globe so precej visoke in lahko posledično povečajo nasilje v zadevni družini, kolikor gre za socialno ogroženo družino. Predlagana rešitev bi bila lahko problematična tudi zato, ker sankcionira na primer enkraten prepir in izzivanje med mladoletnimi najstniki oziroma med osebami v istem gospodinjstvu – torej tudi, kadar gre za dogajanje v zasebnem prostoru. Na javnem prostoru pa tudi, ne glede na to, kakšen odziv pusti pri drugih (pri čemer je vprašljivo, ali ni takšno ravnanje na javnem prostoru že zajeto z drugimi prekrški). Verjetno ni bil takšen namen pri oblikovanju rešitve. Predlagane določbe in njihov domet je treba še dodatno premisliti, zlasti kadar bo šlo za manjše enkratne domnevne kršitve v zasebnem prostoru, ki jih ne bo mogoče preveriti, saj bo šlo za besedo proti besedi.

**Vrhovno državno tožilstvo RS**

Pozdravlja spremembo ZJRM v delu, ki v 7. členu uvaja nov prekršek, imenovan »nasilno in drzno vedenje proti družinskim članom«, pri čemer izrecno določa, da gre za prekršek takrat, ko ne gre za dalj časa trajajoče ali ponavljajoče se dejanje in niso nastale posledice za zdravje oškodovanca. Ta sprememba namreč omogoča bolj določno razlikovanje med kaznivim dejanjem nasilja v družini po 191. členu KZ-1 in prekrškom.

Načelno se strinja, da gre v primeru nasilnega in drznega vedenja proti družinskim članom za večjo težo prekrška kot v primeru nasilnega in drznega vedenja proti drugim osebam, vendar je treba opozoriti na v praksi zaznano problematiko negativnih finančnih posledic za oškodovance pri tovrstnih prekrških. Izkušnje namreč kažejo, da globe, izrečene storilcem v družinski skupnosti, v praksi pogosto poravnajo oškodovanci, ne storilci prekrškov. Ob predlaganih višjih globah bi se finančno breme zanje še povečalo, ob tem pa ni nujno, da bi višje globe imele zasledovani odvračalni učinek na storilce.

**8. člen:**

**Direktorat Ministrstva za pravosodje za kaznovalno pravo in človekove pravice**

Prepovedi iz tretjega in četrtega odstavka se prekrivata, pri čemer je morda četrti odstavek mišljen kot lex specialis, vendar to ni povsem jasno, saj po eni strani našteva različne javne kraje (torej le nekatere), po drugi strani pa ni predviden znak »motenje, povzročanje vznemirjenja ali zgražanja ljudi«. Obe določbi je treba jasno razmejiti, hkrati pa bi bilo verjetno treba v četrtem odstavku določiti, da gre za razkazovanje v prisotnosti otrok (ne »zgolj« na mestu, kjer se po navadi zbirajo – torej tudi, če ni nikogar). Izjema iz petega odstavka se verjetno nanaša na celoten člen. Glede uradnih oseb je treba upoštevati tudi pripombe k 2. členu.

**Fizični osebi AA in BB**

Predlagata, da se obrazložitev k drugemu odstavku 8. člena predloga ustrezno popravi in dopolni. Sprva želita opozoriti, da obrazložitev v delu, ki se nanaša na nedostojno vedenje do uradnih oseb, ni primerna, saj se uradne osebe državnih organov in organov lokalnih samouprav v obrazložitvi naslavljajo z »objekti«, kar se lahko edino razume, kakor da se te osebe obravnavajo kot stvari oziroma predmete, kar je do uradnih oseb žaljivo in nedopustno, zato predlagata, da se obrazložitev popravi najmanj tako, da se vsakokratno besedo »objekt« zamenja z besedo »subjekt«. Predlagata, da se drugi odstavek 8. člena predloga ustrezno pojasni in se odgovori na vprašanje, kako naj bi nova opredelitev izraza »nedostojno vedenje do uradne osebe« vplivala na ugotovitev prekrška po drugem odstavku 8. člena predloga, zlasti ob upoštevanju obstoja vedenja posameznika, kadar z dejanji škoduje ugledu državnih organov, organov lokalne samouprave ali nosilcev javnih pooblastil. Iz obrazložitve namreč ni mogoče razumeti niti predvideti, kako naj bi se ta novost odrazila v praksi oziroma pri izreku prekrška po drugem odstavku 8. člena predloga. Ali to pomeni, da bo posameznik lahko kaznovan za javno izraženo ostro kritiko o ravnanju državnega organa, če bo ta organ podal prijavo, da je zadevni posameznik s tem ravnanjem škodoval ugledu organa? Zgolj tako lahko razumeta novosti v predlogu, zato prosita za natančno pojasnilo ali odgovor na zastavljeno vprašanje. Predlagata še, naj se konkretno obrazloži, kaj je razmejitev med izrekom globe posamezniku po drugem odstavku 8. člena predloga, 131. členu ZP-1 in 111. členu ZUP, če bi šlo za nedostojno ravnanje posameznika do uradne osebe v prekrškovnem postopku, oziroma po kateri pravni podlagi bi se kaznoval posameznik za takšno ravnanje, saj se lahko za isto ravnanje posameznika izreče globa po vseh treh navedenih pravnih podlagah. Obrazložitev v tem delu ni jasna, saj se lahko razume, da gre pri tem za poljubno izbiro pravne podlage za izrek globe.

**Sindikat policistov Slovenije**

K 8. členu (2. odstavek) predlaga, da se globa za nedostojno vedenje do uradne osebe zviša, saj policisti predstavljajo državo in je z nedostojnim vedenjem do uradne osebe izraženo tudi nespoštovanje države, prepričan je, da gre za zavržna dejanja, ki jih je treba strogo kaznovati in s tem delovati v skladu z načelom splošne preventive na eni strani in obenem uradnim osebam dati primerno veljavo. Tako predlaga, da bi se višina globe gibala od 1.000 evrov do 2.000 evrov.

**Vrhovno sodišče RS**

Predlaga, da se »prepir« izpusti, saj bo sicer vsak, ki bo besedno nasprotoval uradnemu dejanju, oglobljen. Ta pojem je treba določneje opredeliti.

**9. člen:**

**Direktorat Ministrstva za pravosodje za kaznovalno pravo in človekove pravice**

Tretji odstavek 9. člena predloga zakona določa, da je prekršek iz 9. člena zakona storjen tudi, če uradna oseba na podlagi anonimne prijave hrup osebno zazna na kraju ali če prijavitelj v postopku izjavi, da ne želi sodelovati kot priča ali oškodovanec. Po proučitvi navedene določbe meni, da se ne zdi, da bi predlagana določba lahko pripomogla k odpravi problemov v praksi, ko se prijavitelji v prekrškovnem postopku ne želijo izpostaviti kot oškodovanci ali priče. Namreč – če prekrškovni organ osebno zazna prekršek, lahko v skladu s prvim odstavkom 57. člena Zakona o prekrških (ZP-1) izda plačilni nalog; v tem primeru dokazovanje prekrška s pričami ali pisnim predlogom oškodovanca ni potrebno. Kot so seznanjeni, so v praksi problematični primeri, ko osebe (oškodovanci) prijavijo motenje javnega reda in miru s hrupom (npr. po delovnem času lokala), ko pa prekrškovni organ prispe na kraj (domnevne) storitve prekrška, hrupa ni več, kar pomeni, da ni mogoča osebna zaznava, dokazovanje s pričanjem prijavitelja (oškodovanca) pa zaradi nesodelovanja tega odpade, tako prekrškovni organ dejansko ne more izvesti prekrškovnega postopka, saj niso podani pogoji za začetek prekrškovnega postopka. Če prijavitelj ne želi sodelovati v prekrškovnem postopku, storitve prekrška ni mogoče niti dokazati. Glede na navedeno meni, da cilja, ki ga določba zasleduje, žal ni mogoče doseči, zato predlaga, da se opravi premislek, ali se predlagana določba črta iz besedila predloga zakona. V petem odstavku kot nepotrebno predlaga črtanje besedila »ki zaposluje druge osebe«.

**Fizični osebi AA in BB**

Predlagata, da se v obrazložitvi popravi napaka, namreč v skladu z 9. členom predloga za storitev prekrška po prvem odstavku ni določen čas storitve prekrška in je lahko storjen kadar koli, v drugem odstavku pa je določen čas storitve prekrška (med 22.00 in 6.00) oziroma bi bilo še bolj smiselno, da se zamenja vrstni red prvega in drugega odstavka 9. člena predloga tako, da bi drugi odstavek postal prvi odstavek, prvi odstavek pa bi postal drugi.

**Sindikat policistov Slovenije**

2. odstavek: Dosedanji zakon in predlog novega predvidevata element prekrška, konkretno dejanja hrupa, ki niso posledica nujnih interventno-vzdrževalnih posegov, kar v praksi pomeni, da hrup, ki ga ljudje povzročajo z na primer premikanjem stolov, miz, glasnim smejanjem in podobnimi ravnanji, ki so lahko za sosede zelo moteči, sploh med 22.00 in 6.00, v omenjeno določbo ni zajet. Tako so ljudje prepuščeni zasebnim tožbam, kar pa se v praksi praktično nikoli ne zgodi, saj od policije pričakujejo, da bo vzpostavila red in mir na kraju samem in takoj, kar je bistveno. Tako bi bilo treba bolj konkretizirati tudi »preostali« hrup, ki se povzroča med 22.00 in 6.00.

Predlaga, naj se v drugem odstavku spremeni besedilo, in sicer:

»(2) Kdor na nedovoljen način med 22.00 in 6.00 moti mir ali počitek ljudi s hrupom, razen če je hrup posledica nujnih interventno-vzdrževalnih posegov, se kaznuje z globo od 200 do 400 evrov.«.

3. odstavek: 3. odstavek bi bilo treba drugače urediti, saj je predlagano besedilo dvoumno glede ukrepanja uradne osebe. Predlaga drugačno postavitev besedila, in sicer:

»(3) Prekršek iz tega člena je storjen tudi, če uradna oseba na podlagi anonimne prijave ali če prijavitelj v postopku izjavi, da ne želi sodelovati kot priča ali oškodovanec, hrup osebno zazna na kraju.«.

**Skupnost občin Slovenije**

Predlog zakona neustrezno opredeljuje ločitev med javnim in zasebnim prostorom. Občinski redarji imajo pooblastila zgolj v javnem prostoru, kar ustvarja pravne in praktične težave pri nadzoru hrupa iz zasebnih prostorov, ki je slišen na javnih mestih.

Problematično je tudi obratovanje gostinskih lokalov, pri čemer hrup prehaja iz zasebnih v javne prostore. Predlaga, da nadzor nad hrupom ostane v pristojnosti policije, ki je ustrezno opremljena in usposobljena. Prenos dodatnih nalog na občinske redarje bi povzročil znatne kadrovske in finančne obremenitve za občine, saj bi bilo treba dodatno zaposlovati in usposabljati redarje, pridobiti tehnično opremo za merjenje hrupa in pokriti stroške, povezane z izvajanjem nadzora. Poleg tega zdajšnje število občinskih redarjev ne omogoča učinkovitega izvajanja dodatnih nalog, kar bi lahko vodilo v še večjo preobremenjenost občinskih služb.

**Združenje mestnih občin Slovenije**

Predlog spremembe 3. odstavka 27. člena in 1. odstavka 25. člena

Občinsko redarstvo je pristojno za ukrepanje v primeru povzročanja hrupa podnevi in ponoči. Večinoma občinska redarstva nimajo zadostnega števila občinskih redarjev za izvajanje 24-urnega nadzora, zato določba v praksi ni uresničljiva.

Predlog 9. člena zakona ne ločuje med javnim in zasebnim prostorom. Občinski redarji imajo pooblastila za ukrepanje na javnem prostoru, kjer je hrup očitno zaznaven (npr. na ulicah, trgih, parkih, na javnih prireditvah). Težave, ki jih lahko pričakujemo, so:

‒ hrup v zasebnih prostorih, zaznaven na javnem kraju. Pri hrupu, ki izvira iz zasebnega prostora, vendar je zaznaven ali slišen na javnem kraju (npr. balkon, dvorišče, terasa), bo občinski redar kljub očitni zaznavi omejen pri ukrepanju. To bi zahtevalo vstop v zasebni prostor, kar je brez soglasja lastnika ali posestnika zakonsko nedopustno. Posebej problematičen je dostop do zasebnih prostorov, ki je mogoč le prek stanovanjskih objektov, povsem ločenih od javnega kraja. Težavo vidijo tudi pri obratovanju gostinskih lokalov. Gostinski lokali pogosto povzročajo hrup, zlasti v nočnem času, kar je lahko moteče za okoliške prebivalce. Težava nastane, ko se hrup prenaša iz zasebnega prostora lokala (npr. terase ali notranjih prostorov) na javni prostor ali v bližnja stanovanja. Hrup se lahko pojavlja tudi zunaj obratovalnega časa gostinskih lokalov ali v okviru dejavnosti, za katere je pristojen inšpektorat. Poleg tega hrup pogosto izvira iz spontanih uličnih nastopov in nenapovedanih aktivnosti na javnem prostoru, za katere pa občinski redarji glede na svoje pristojnosti niso pristojni;

‒ obravnava anonimnih prijav in dokazovanje prekrška. V primeru anonimnih prijav je težavno učinkovito obravnavanje prekrškov, saj bodo kršitelji lahko izpodbijali glasnost hrupa. Brez ustreznega dokazovanja jakosti hrupa (npr. z merilniki zvoka) bo postopek prekrškovnega organa otežen;

‒ finančne in kadrovske posledice. Uvedba dodatnih pristojnosti za občinske redarje bo povzročila znatne stroške, saj bo potrebno ustrezno usposabljanje za uporabo tehničnih pripomočkov, kot so merilniki hrupa, ter pridobiti specializirano znanje za ocenjevanje in dokazovanje prekrškov, povezanih z jakostjo hrupa. Poleg tega takšne naloge zahtevajo višjo stopnjo strokovnega izobraževanja, ki presega obseg usposobljenosti občinskih redarjev.

Ker so tovrstni prekrški pogosto povezani s psihofizičnim stanjem kršiteljev in se odvijajo v zasebnih prostorih, to pomeni varnostno tveganje za redarje, ki za takšne situacije niso ustrezno usposobljeni. Predlaga, da se iz 3. odstavka 27. člena črta določba o nadzoru nad izvajanjem določb o prekrških iz 9. člena ter se nadzor in ukrepanje na tem področju prepustita policiji, ki že ima ustrezna pooblastila, strokovno znanje in tehnično opremo. Posledično predlaga, naj se v prvem odstavku 25. člena predloga zakona črta določba o zasegu predmetov prekrška iz 9. člena predloga zakona.

**Združenje občin Slovenije (ZOS)**

Predlaga spremembo prvega odstavka 9. člena, da se prepreči zloraba določbe o »motenju miru ali počitka ljudi«. Ena od možnosti je, da bi bil prekršek ugotovljen le, ko hrup moti več oseb, ne zgolj posameznika.

Dopolnitev omenjenega člena, tako da bi bil prekršek ugotovljen, ko bi nekdo ob nedeljah ali praznikih z napravami ali stroji, ki oddajajo hrup, motil mir in počitek, pri čemer hrup ne bi izhajal iz interventno-vzdrževalnih posegov ali dejavnosti gospodarske oziroma kmetijske narave. Občine članice ZOS se pogosto srečujejo s prijavami zaradi košnje z motornimi kosilnicami in drugih opravil ob nedeljah in praznikih, ki motijo prebivalce. Gre za primere, ko dela niso nujna in ne spadajo v okvir gospodarske dejavnosti, kmetovanja ali interventno-vzdrževalnih posegov. V takšnih primerih občani kosijo travo na domačih zelenicah, režejo železo za lastne potrebe, prenavljajo stanovanja in objekte ipd. Poleg tega pogosto prejemajo prijave zaradi glasnejše glasbe iz radijskih sprejemnikov ali drugih naprav, vadbe na glasbilih (harmonika, bobni, flavta itd.) ali podobnih dejavnosti, ki se odvijajo popoldne. Prvi odstavek 9. člena predloga Zakona določa: »Kdor z uporabo televizijskega ali radijskega sprejemnika, drugega akustičnega aparata ali akustične naprave ali glasbila moti mir ali počitek ljudi in to ni posledica dovoljene dejavnosti, se kaznuje z globo 150 do 300 evrov.« V praksi ugotavljajo, da so številne prijave posledica slabih medsosedskih odnosov ali osebnih sporov, pri čemer je namen prijave pogosto škodoželjen. Poleg tega posameznik, ki popoldne posluša glasbo ali vadi na glasbilo, ne more vnaprej vedeti, ali kateri izmed sosedov počiva. V dnevnem času je razumljivo, da ljudje opravljajo razne aktivnosti, ki povzročajo nekaj hrupa, pri čemer je težava predvsem v tem, da se prijave praviloma ponavljajo pri istih posameznikih. Podobne določbe so bile že urejene v Zakonu o prekrških zoper javni red in mir (ZJRM).

**Vrhovno sodišče RS**

Strinja se z delom, da je prekršek storjen tudi, če uradna oseba hrup neposredno zazna na kraju, črtati pa je treba del: »če prijavitelj v postopku izjavi, da ne želi sodelovati kot priča ali oškodovanec,« saj bi se s tem domnevnemu storilcu povsem onemogočila obramba.

**10. člen:**

**Skupnost občin Slovenije**

Predlaga, da se opredelitev pojma »na vsiljiv ali žaljiv način koga nadleguje« vključi tudi v 2. člen zakona.

**Združenje mestnih občin Slovenije**

Predlog spremembe 2. člena, prvega odstavka 25. člena in 3. odstavka 27. člena

Omenjena določba je kvalificirana oblika prekrška iz 5. člena, pri čemer je kot obteževalna okoliščina, ki takšno ravnanje opredeljuje kot kvalifikatorno, opisana kot »na vsiljiv ali žaljiv način koga nadleguje«. Izraz v zakonu ni določno opredeljen. Podobno velja za sedmi odstavek 5. člena predloga zakona. Z vidika določnosti predpisov (lex certa) in s tem preprečevanja možnosti arbitrarnega odločanja je treba jasno opredeliti omenjen nedoločen pravni pojem, kot je to urejeno za na primer nedostojno vedenje.

Smiselno glede na podane pripombe na 5. člen predloga zakona (tuji državljani, preverke, begosumnost) predlaga, da pristojnost za obravnavo po 10. členu ostane zgolj v pristojnosti policije.

**Pravna mreža za varstvo demokracije**

a) Odvečnost urejanja beračenja na javnem kraju kot samostojnega prekrška

Opozarja, da je nujen razmislek o potrebi opredelitve beračenja na javnem kraju kot samostojnega prekrška (smiselno enako velja tudi za novopredlagani prekršek zbiranja prostovoljnih prispevkov na vsiljiv način iz sedmega odstavka 5. člena predloga ZJRM-2). Vsiljiv in žaljiv način vedenja je namreč mogoče šteti za obliko nedostojnega vedenja, ki pomeni prekršek iz 8. člena predloga zakona. Nedostojno vedenje je namreč v 5. točki 2. člena predloga ZJRM-2 opredeljeno kot »vedenje posameznika ali skupine, s katerim povzroči vznemirjenje, razburjenje ali ogrožanje posameznika ali skupine ali kadar z žaljivimi besedami in/ali dejanji škoduje ugledu posameznika ali skupine«.

b) Nesorazmerno povišanje globe za beračenje na javnem kraju

Predlagani člen veljavno globo za prekršek beračenja na javnem kraju (9. člen ZJRM-1), ki znaša 10.000 tolarjev, tj. 41,73 evra, zvišuje na 200 do 400 evrov. Po mnenju mreže gre za nesorazmerno zvišanje globe. Razpon globe je pri tem višji od globe za prekršek nedostojnega vedenja iz 8. člena predloga ZJRM-2, ki znaša od 120 do 400 evrov, pri čemer ni jasno, zakaj bi bila za prekršek iz 10. člena predloga ZJRM-2 potrebna strožja obravnava. Ob tem velja izpostaviti, da znaša v aktualnem ZJRM-1 globa za prekršek nedostojnega vedenja (7. člen ZJRM-1) od 25.000 do 100.000 tolarjev oziroma od 104,32 do 417,29 evra. Za prekršek nedostojnega vedenja tako ostaja globa skoraj nespremenjena, za prekršek beračenja na javnem kraju pa se nesorazmerno zviša. Poleg tega je za prekršek zbiranja prostovoljnih prispevkov na vsiljiv ali žaljiv način (sedmi odstavek 5. člena predloga ZJRM-2), ki je najbolj primerljiv prekršku iz 10. člena predloga ZRJM-2, določena (zgolj) globa v višini 160 evrov. Z vidika nesorazmernega zvišanja globe velja izpostaviti tudi, da se določba nanaša specifično na osebe, ki beračijo, tj. na osebe, ki so v izjemno težkem finančnem položaju, zato je vprašljivo, ali višja globa sploh lahko prispeva k preprečevanju spornega ravnanja ali bi zgolj dodatno poglobila socialno stisko oseb, ki beračijo.

c) Predvidena možnost izgona tujca iz države zaradi beračenja na javnem kraju

Sporna je tudi obrazložitev zvišanja globe, v kateri je med drugim navedeno, da se v praksi kot storilci teh prekrškov pojavljajo tujci, ki v Slovenijo prihajajo zaradi beračenja, in da se z jasno opredelitvijo tega prekrška kot družbeno škodljivega dejanja z ustrezno predpisano sankcijo ustvarja tudi temelj za izrek stranske sankcije izgona tujca iz države. Tovrstna utemeljitev je sporna, ker bi morala globa odražati težo prekrška in njegovo škodljivost za javni red in mir, ne da temelji na ciljnem sankcioniranju skupine oseb, ki naj bi prekršek najpogosteje zagrešile. Kaznovanje mora biti sorazmerno in osredotočeno na sankcioniranje škodljivega ravnanja. Tovrsten razlog za zvišanje globe v obrazložitvi je diskriminatoren, saj izhaja iz namena zagotavljanja strožje sankcije za tujce in tako predstavlja ciljno sankcioniranje specifične skupine ljudi. Velja izpostaviti še, da Zakon o prekrških (ZP-1) ne vzpostavlja višine globe kot pogoja za izrek stranske sankcije izgona tujca iz države. ZP-1 v 24. členu določa le, da sme sodišče izreči tujcu sankcijo izgona iz Republike Slovenije, če je bila z dejanjem povzročena nevarnost za nastanek hude posledice oziroma je z dejanjem nastala škodljiva posledica. Sodišče ima pri tem možnost, ne dolžnost tujcu izreči navedeno stransko sankcijo. Skladno z navedenim bi bilo treba po mnenju mreže določiti nižjo globo za prekršek beraštva na javnem kraju in jo uskladiti z globo za prekršek zbiranja prostovoljnih prispevkov na vsiljiv ali žaljiv način.

**11. člen:**

**Direktorat Ministrstva za pravosodje za kaznovalno pravo in človekove pravice**

V slovenski zakonodaji velikonočni prazniki niso opredeljeni, zato je treba to obdobje jasno zamejiti (prvi odstavek 11. člena). V drugem odstavku 11. člena je predvidena enaka globa za nošnjo, razkazovanje in uporabo nevarnega orožja (noži, sablje in sekire) ter nenevarnega (imitacije) orožja. Vsaj pri imitacijah bi posledično morali poleg vznemirjenja ali občutka ogroženosti pri drugih ljudeh dodati, še namen povzročitve tega, saj zgolj razkazovanje nenevarne stvari (in zmotno subjektivno občutenje strahu) samo po sebi ne vsebuje zadostne kriminalne količine, da bi zadoščalo za prepovedano ravnanje (v smislu kaznivega ravnanja oziroma prekrška).

**Fizični osebi AA in BB**

Predlagata, da se v prvem odstavku 11. člena predloga v celoti črta drugi stavek. Predlagata, da se drugi odstavek 11. člena predloga spremeni tako, da se za besedilom »... ne štejejo za orožje, in s tem« doda beseda »namenoma«. Navedeni predlog je v skladu z njegovo obrazložitvijo.

**Združenje mestnih občin Slovenije**

Predlog spremembe prvega odstavka 25. člena in 3. odstavka 27. člena

Zakon ne predvideva postopka z zaseženimi predmeti. Acetilen (karbid) je nevarna snov, s katero je treba pravilno ravnati in jo ustrezno skladiščiti. Predlog zakona v 25. členu predvideva, da bodo redarji nevarno snov ali predmet zasegli. Redarji za tovrstne postopke niso usposobljeni, v prostorih redarstva pa ni ustreznih prostorov za hrambo. Zaradi tega je treba takšne prostore še vzpostaviti, kar je povezano z nesorazmernimi stroški. Predlaga, da se iz prvega odstavka 25. člena črta določba o zasegu predmetov prekrška iz 11. člena.

Posledično predlaga, da se iz 3. odstavka 27. člena črta določba o nadzoru nad izvajanjem določb o prekrških iz 11. člena.

V drugem odstavku je predpisana globa 120 evrov za prekršek, ki je po svoji naravi posledični delikt, vsekakor prenizka in predlaga ustrezno zvišanje. Po predlagani ureditvi je omenjeni prekršek na lestvici kaznovalne politike (višina predpisane globe) izenačen s prekrškoma iz 5. in 8. člena, kar je glede na naravo in težo tega prekrška povsem neprimerno.

**12. člen:**

**Direktorat Ministrstva za pravosodje za kaznovalno pravo in človekove pravice**

Glede prvega odstavka 12. člena ugotavlja, da uporaba uniform in imitacij na zasebnem kraju ni dovolj ozko normirana (verjetno je mišljeno le, da se nekdo pojavi na primer pred tujim stanovanjem in (lažno) nastopa (zavaja) kot policist ali druga uradna oseba ipd. in da izvaja uradna dejanja ali uradne naloge). Predlagana opredelitev – kar zagotovo ni njen namen ‒ prepoveduje tudi uporabo na lastnem domu ali ob običajnih neuradnih praznovanjih.

**13. člen:**

**Vrhovno sodišče RS**

Prvi odstavek: izraz »zamaže« ni ustrezen. Predlaga, da se izpusti ali nadomesti.

**14. člen:**

**Fizični osebi AA in BB**

Iz določb 14. člena predloga in njegove obrazložitve ni jasno, v katerih primerih gre za prekršek po 14. členu predloga in v katerih primerih gre za kaznivo dejanje po 219. oziroma 220. členu KZ-1, zato predlagata, da se obrazložitev k 14. členu predloga dopolni tako, da bo na navedeni pomislek jasno odgovorila, po potrebi tudi z navedbo primerov.

**Vrhovno državno tožilstvo RS**

Opozarja na sistemsko anomalijo, ki bi jo povzročila predpisana globa za prekršek pisanja po objektih iz 14. člena predloga. Za to inkriminacijo je namreč predpisana globa v določenem znesku, tj. 300 evrov, za kvalificirano, torej strožjo obliko tega ravnanja iz sedmega odstavka 22. člena predloga (prepoved vzbujanja nestrpnosti) pa je predpisana globa v razponu med 200 in 400 evri. Predlagana globa za kvalificirano obliko ravnanja je torej milejša od tiste, ki je predvidena za temeljno obliko prekrška iz 14. člena, kar s sistemskega vidika po mnenju tožilstva ni primerno, saj gre pri prekršku po sedmem odstavku 22. člena za večjo zavržnost ravnanja storilca kot pri prekršku po 14. členu novega ZJRM-2.

**Pravna mreža za varstvo demokracije**

a) Nejasnost glede pisanja po lastnih objektih in medija, ki se šteje kot risanje in pisanje

Predlog ZJRM-2 ohranja določbo aktualnega člena, ki ureja pisanje po objektih (13. člen ZJRM-1), posledično pa določba v več vidikih ostaja nejasna ali pomanjkljiva. Nejasno ostaja, ali sta protipravna tudi pisanje in risanje po zidovih in ograjah lastnih objektov. Takšna ureditev bi po mnenju mreže pomenila nesorazmeren poseg v svobodo izražanja in pravico do zasebne lastnine, saj bi posamezniku neupravičeno, pretirano in pavšalno onemogočala, da riše in piše po lastnem objektu. Iz tega razloga bi se moralo po mnenju mreže izrecno določiti, da pisanje in risanje po lastnih objektih ne pomenita tega prekrška. Strinja se, da svoboda izražanja niti teoretično niti praktično ne sme biti odvisna od obsega nepremičnega premoženja, ki ga posameznik ali pravna oseba poseduje. Tudi iz tega razloga meni, da mora biti svoboda izražanja vseh ljudi v javnem prostoru čim manj omejena, razen če je to v demokratični družbi nujno za zaščito pravic drugih ljudi, javnega zdravja, javne varnosti in podobno. Poleg navedenega iz določbe ni jasno, kateri medij se šteje kot risanje in pisanje. Če ni konkretnejše opredelitve navedenih pojmov, se odpira vprašanje, ali bi za pisanje in risanje veljala tudi na primer projekcija na stavbo, ki te fizično ne spremeni.

b) Preširoko zasnovana prepoved vsakršnega pisanja in risanja

V skladu s predlaganim členom je še vedno prepovedano kakršno koli pisanje ali risanje po navedenih površinah, tudi če ga je mogoče na lahek način odstraniti. Po mnenju mreže gre z vidika svobode izražanja za preširoko prepoved, saj je s prekrškom lahko sankcionirano tudi izražanje s sredstvi, ki ne povzročajo trajnih posledic, kot je risanje s kredo, ki je zlahka odstranljivo. Posledično je možno preveliko omejevanje umetniških in drugih sporočil, katerih napis ali risba na nekem objektu ne pomeni škode za objekt. Določba tako dopušča v tovrstnih primerih preveliko diskrecijo policiji, ali bo tovrstno neškodljivo izražanje sankcionirala ali ne. Tako se je na primer v preteklosti že zgodilo, da je policija začela prekrškovni postopek proti protestnikom, ki so po javnih površinah pisali in risali s kredo. Ob upoštevanju navedenega bi bilo zlasti za pisanje in risanje po javnih površinah smiselno, da se ne sankcionira katero koli pisanje in risanje in da se izrecno izvzameta pisanje in risanje s sredstvi, ki so lahko odstranljiva, kot je na primer kreda. V obrazložitvi predloga ZJRM-2 je navedeno, da je treba pri tem prekršku upoštevati nekatere specifične situacije, ko posamezniki po cesti pišejo v odziv na aktualne družbene dogodke (pisanje t. i. parol po pločniku na javnem shodu) in se takšna ravnanja ne obravnavajo kot prekršek po tem zakonu. V predlogu zakona tovrstne izjeme, ki bi izrecno dovoljevala navedeno ravnanje oziroma ga izvzela iz sankcioniranja po 14. členu predloga ZJRM-2, ni mogoče najti. Če je navedeno namen zakonodajalca, bi bilo treba po mnenju mreže izrecno predvideti izjemo, ki ne pomeni prekrška pisanja po objektih, s čimer bi se zagotovilo, da v praksi ne bi bilo prevelikega poseganja v svobodo izražanja.

**15. člen:**

**Direktorat Ministrstva za pravosodje za kaznovalno pravo in človekove pravice**

Z vidika svobode izražanja kot ustavne (prvi odstavek 39. člena Ustave Republike Slovenije) in konvencijske kategorije (prvi odstavek 10. člena Evropske konvencije o človekovih pravicah) je po mnenju direktorata problematična preveč splošna prepoved vsakršnega uničevanja zastave ali grba, ki je lahko tudi znak protesta proti načinu vodenja države oziroma politike (torej izraz svobode izražanja), o problematiki pa obstaja tudi že sodna praksa drugih držav oziroma sodišč na nadnacionalni ravni (npr. Texas v. Johnson – Vrhovno sodišče ZDA, Faber proti Madžarski ‒ ESČP). Predlaga, da se skupaj doreče drugačna opredelitev, ki ne bi bila ustavno in konvencijsko sporna. Upoštevati je treba tudi pripombo k 4. členu.

**Sindikat policistov Slovenije**

Pri besedilu bi dodal še besedno zvezo nespoštljivo ravnanje, saj meni, da lahko posameznik z zastavo tudi nespoštljivo ravna, a je pri tem ne uniči ali poškoduje (na primer hoja po zastavi ipd.). Tako bi dodal v besedilo »... nespoštljivo ravna ali zažge ali ...«.

**Župani Zgornje Gorenjske**

Predlagana globa 250 do 500 evrov za uničevanje državnih simbolov je nerazumljivo nizka, saj je namen storilca tovrstnih dejanj naklep, katerega cilj je prizadeti, žaliti in podobno negativno vplivati na nacionalna čustva državljanov in občanov.

Predlagajo podobno opredelitev globe in prekrška, kot je v 21. členu, ki ustrezno opredeli globe in kategorije prepovedanih ravnanj.

**17. člen:**

**Direktorat Ministrstva za pravosodje za kaznovalno pravo in človekove pravice**

Četrti odstavek 17. člena predloga zakona določa, da uradna oseba lahko odredi odstranitev vozila s kraja kampiranja ali prenočevanja. Kdor ne upošteva odredbe uradne osebe, ki odredi odstranitev vozila s kraja kampiranja ali prenočevanja, se kaznuje z globo od 500 do 1.000 evrov. Stroške odstranitve vozila nosi lastnik ali uporabnik vozila. Predlagana določba ni obrazložena. Meni, da bi bilo treba predlagano določbo zapisati po vzoru 19. člena Zakona o pravilih cestnega prometa, ki ureja odstranitev nepravilno parkiranega in zapuščenega vozila, pri čemer je treba v obrazložitev obvezno zapisati, da ta ukrep pristojni organ izreče v upravnem postopku. Kadar je storjen prekršek iz drugega stavka četrtega odstavka 17. člena predloga zakona, so stroški odstranitve (in hrambe) vozila stroški prekrškovnega postopka, ki so sistemsko že urejeni v 143. členu ZP-1.

**Fizični osebi AA in BB**

Predlagata, da se drugi odstavek 17. člena predloga črta v celoti, ker je očitno neustaven. Pri kampiranju gre navadno za opravljanje dejavnosti, saj se pri tem odplačno oddaja prostor v najem z namenom prenočevanja v šotorih, prikolicah, avtodomih in podobnih premičnih objektih za krajši čas. V skladu z našo ustavno ureditvijo se morajo vsi pogoji in načini za opravljanje gospodarskih in drugih dejavnosti, med katere praviloma spada tudi kampiranje (gre za nastanitveno dejavnost), določiti v zakonu, kar nedvoumno pomeni, da občine s svojimi predpisi (torej s podzakonskimi predpisi) ne smejo originarno določati nobenih pogojev ali drugih načinov za opravljanje dejavnosti kampiranja (kot ena od oblik nastanitvene dejavnosti, kar spada pod gospodarske dejavnosti), temveč morajo biti ti določeni z zakonom. Ureditev, kot jo predvideva drugi odstavek 17. člena predloga, je zato v očitnem nasprotju z drugim odstavkom 72. člena Ustave Republike Slovenije. Pri tem gre za zatečeno stanje, kar pa ni utemeljen razlog, da se takšno stanje v predlogu ohranja.

**Župani Zgornje Gorenjske**

Želja po ureditvi tega člena je prisotna že več let, saj je stanje na terenu nevzdržno in neobvladljivo –sploh v turističnih krajih. Na to so župani in državni svetniki že večkrat opozorili. V turističnih krajih se žal iz leta v leto zaznava veliko nedovoljenega kampiranja in prenočevanja. Najbolj pojavna oblika je spanje/kampiranje v vozilih na raznih krajih (javnih in zasebnih).

Nova ureditev je to, najpogostejšo pojavno obliko opredelila v kategorijo »prenočevanje«. (Tretji odstavek prepoveduje prenočevanje na javnih krajih ali drugih dostopnih krajih, ki prenočevanju niso namenjeni. Kot prekršek je vključeno tudi prenočevanje v vozilih (osebnih, kombiniranih itd.).)

Globa za ta prekršek je 100 evrov, polovička pa 50 evrov. To je smešno nizka globa in bistveno ceneje kot cena v uradnem kampu! Na to so opozarjali v celotnem procesu usklajevanja in to je bila glavna nit ureditve tega člena! Ureditev globe ni ustrezna in jo je treba opredeliti vsaj na 200 evrov.

Osnovna napaka je, da je v predlogu izenačeno neke vrste klošarjenje (spanje) po objektih in nedovoljeno turistično spanje v vozilih, kar ni razumljivo, saj imata ti deviantni ravnanji povsem drugačne sociološke in gospodarske temelje, kar posledično povzroča upravičene dvome in težave pri določanju višin globe, saj je ta za klošarjenje previsoka za turistično nedovoljeno prenočevanje pa prenizka.

Za ta prekršek je opredeljen tudi dodatni pogoj »… da se s tem vznemirja druge ljudi. Če ni motenja drugih ljudi, ni elementov prekrška«. To v praksi pomeni, da tovrstnih prekrškov preprosto ne bo več mogoče obdelovati, saj bo za vsako vozilo potreben element vznemirjanja, kar pomeni, da je za vodenje prekrška zoper vsakega posameznega kršitelja potrebna vsaj ena priča, ki bo zagotavljala ta element. Ali bo redar/policist v večernih/nočnih/jutranjih nadzorih za vsako vozilo, v katerem nekdo prenočuje, dobil pričo, ki ga konkretno vozilo vznemirja? Kako zagotoviti pričo?

Predlagajo, da se kampiranje/prenočevanje, vezano na vozila, uredi ločeno in bolj ustrezno.

Predlog člena:

»17. člen

(kampiranje in prenočevanje)

(1) Kdor kampira na javnem kraju, ki za to ni določen, ali na zasebnem prostoru brez soglasja lastnika, posestnika, imetnika pravice razpolaganja z zasebnim prostorom ali z drugim predpisom ni drugače določeno in s takšnim ravnanjem koga vznemirja, se kaznuje z globo 300 evrov.

(2) Samoupravne lokalne skupnosti lahko s svojimi predpisi določijo pogoje, območja in red kampiranja na svojem območju.

(3) Kdor postavi šotor, bivalnik, avtodom ali avtomobilsko prikolico za bivanje ali kako drugače prenočuje ali biva na javnih prometnih površinah, javnih zelenih površinah in na drugih zemljiščih, ki niso za to namenjena, se kaznuje z globo 300 evrov.

(4) Kdor spi na javnem kraju ali drugih dostopnih prostorih, ki za to niso namenjeni (tržnice, seniki, kozolci, parki, avtobusne in železniške postaje, zapuščena vozila, prostori večstanovanjskih objektov itd.), se kaznuje z globo 50 evrov.

(5) Uradna oseba lahko odredi odstranitev vozila s kraja kampiranja ali prenočevanja. Kdor ne upošteva odredbe uradne osebe, ki odredi odstranitev vozila s kraja kampiranja ali prenočevanja, se kaznuje z globo od 500 do 1.000 evrov. Stroške odstranitve vozila nosi lastnik ali uporabnik vozila.«.

**Sindikat policistov Slovenije**

V 1. odstavku 17. člena je predlagano, da morata biti za obstoj prekrška izpolnjena dva elementa: kampiranje brez soglasja lastnika in povzročanje vznemirjanja. Po njegovem mnenju element vznemirjanja ni potreben in otežuje sankcioniranje, saj se v praksi pogosto zgodi, da nekdo kampira na nekem zemljišču, lastnik pa tega sploh ne ve. Potemtakem bi lahko kdor koli kampiral kjer koli, dokler lastnik tega ne izve in bi bil zaradi tega vznemirjen.

Zato predlaga, da se element prekrška vznemirjenja črta, besedilo pa bi se glasilo:

»(1) Kdor kampira na javnem kraju, ki za to ni določen, ali na zasebnem prostoru brez soglasja lastnika, posestnika, imetnika pravice razpolaganja z zasebnim prostorom ali z drugim predpisom ni drugače določeno, se kaznuje z globo 300 evrov.«.

4. odstavek: predlagano je, da uradna oseba lahko odredi odstranitev vozila s kraja kampiranja ali prenočevanja. Težava se pojavi, ko kampirajo s prikolicami, šotori in podobnim, uradna oseba pa nima pooblastil za odstranitev take opreme. Zato predlaga, da se v četrti odstavek doda še besedilo:

»(4) Uradna oseba lahko odredi odstranitev vozila in opreme za kampiranje s kraja kampiranja ali prenočevanja. Kdor ne upošteva odredbe uradne osebe, ki odredi odstranitev vozila in opremo za kampiranje s kraja kampiranja ali prenočevanja, se kaznuje z globo od 500 do 1.000 evrov. Stroške odstranitve vozila in opreme za kampiranje nosi lastnik ali uporabnik vozila.«.

**Skupnost občin Slovenije**

Predlaga, da se v prvem odstavku črta besedilo »in s takšnim ravnanjem koga vznemirja«.

Predlaga še nov tretji in četrti odstavek, ki se glasita:

»(3) Kdo postavi šotor, bivalnik, avtodom ali avtomobilsko prikolico za bivanje ali kako drugače prenočuje ali biva na javnih prometnih površinah, javnih zelenih površinah in na drugih zemljiščih, ki niso za to namenjena, se kaznuje z globo 300 evrov.

(4) Kdor spi na javnem kraju ali drugih dostopnih prostorih, ki za to niso namenjeni (tržnice, seniki, kozolci, parki, avtobusne in železniške postaje, zapuščena vozila, prostori večstanovanjskih objektov itd.), se kaznuje z globo 50 evrov.«.

Višina globe za nezakonito prenočevanje (trenutno 100 evrov) je prenizka in ne deluje odvračalno. Predlaga zvišanje na 300 evrov.

V zadnjem odstavku je treba dodati, da postopek odstranitve uredi občina, odstranitev pa opravi pooblaščeni izvajalec, ki ga imenuje občina.

**Združenje mestnih občin Slovenije**

Predlaga, da se prvi odstavek spremeni tako, da je v inkriminacijo vključeno tudi spanje ali prenočevanje v bivalnih vozilih na javnih krajih, in sicer:

»(4) Kdor prenočuje v bivalnem vozilu (avtodom ali počitniška prikolica) ali kampira na javnem kraju, ki za to ni določen, ali na zasebnem prostoru brez soglasja lastnika, posestnika, imetnika pravice razpolaganja z zasebnim prostorom ali z drugim predpisom ni drugače določeno in s takšnim ravnanjem koga vznemirja, se kaznuje z globo 300 evrov.«.

V zadnjem odstavku je treba dodati še, da postopek odstranitve uredi občina, odstranitev pa opravi pooblaščeni izvajalec, ki ga imenuje občina.

Izpostavlja še neprimerno nizko globo za nedovoljeno kampiranje na krajih, ki niso namenjeni temu, saj storilcev ne odvrača od prekrška (v primeru takojšnjega plačila je globa nižja kot cena kampiranja v turističnih nastanitvah).

Glede na to, da 20. člen predloga zakona določa sankcijo za neupoštevanje zakonitega ukrepa uradnih oseb, ki je po višini podobna tisti iz 4. odstavka 17. člena, se postavlja vprašanje o smiselnosti takšne ureditve.

Vprašljiva je odstranitev vozila, šotora, kamp prikolice ipd., kar bi lahko bil le skrajni ukrep. Meni, da bi bila učinkovitejša vmesna stopnja (stopnjevanje ukrepov) med izrekom globe in odreditvijo odstranitve. Tako bi po izreku globe uradna oseba določila čas, da kršitelj vozilo, šotor idr. odstrani in se po poteku tega časa ponovno preveri upoštevanje odredbe. Če kršitelj odredbe ne bi upošteval in se odstranil, bi predpisali izjemno visoko globo (npr. 2.000 evrov), ki bi kršitelju pomenila dejansko grožnjo in bi vodila v prisiljenje izvršitve odredbe uradne osebe že pred odstranitvijo.

**Združenje občin Slovenije**

Predlagajo črtanje drugega odstavka 17. člena, ki določa, da lahko samoupravne lokalne skupnosti s predpisi določijo pogoje, območja in red kampiranja na svojem območju. Izražajo nestrinjanje s 17. členom predloga Zakona, saj ta občinam nalaga nove administrativne obremenitve. Določba v drugem odstavku, ki samoupravnim lokalnim skupnostim omogoča, da s predpisi urejajo pogoje in območja kampiranja, pomeni dodatno regulacijo na občinski ravni, kar zahteva dodatne kadrovske in finančne vire za izvajanje nadzora ter sprejemanje in uveljavljanje predpisov. Če se ta določba ohrani, mora država zagotoviti ustrezna finančna sredstva za kritje morebitnih dodatnih obveznosti občin, da se prepreči čezmerno finančno breme lokalnih skupnosti.

**19. člen:**

**Direktorat Ministrstva za pravosodje za kaznovalno pravo in človekove pravice**

Izpostavlja, da v pravnem redu Republike Slovenije tudi za kazniva dejanja ne obstaja dolžnost posameznikov ali pravnih subjektov zasebnega prava glede prijave (145. in 146. člen ZKP), opustitev ovadbe pa je sankcionirana le pri izjemno hudih kaznivih dejanjih, za katera je zagrožena kazen najmanj 15 let zapora (281. člen KZ-1). Glede na navedeno ne razumejo, kako bi bilo s sistemskega vidika možno sankcionirati opustitev prijave prekrška zasebnega subjekta. Glede na navedeno predlaga črtanje.

**Sindikat policistov Slovenije**

Meni, da bi moralo biti varstvo mladoletnikov še vedno urejeno v zakonu, saj je to edini predpis, ki ureja tako varstvo, ter da ga je treba ohraniti. Tako predlaga, da se dodajo novi 2., 3. in 4. odstavek, in sicer:

»(2) Osebam, mlajšim od 16 let, sta med 24.00 in 5.00 prepovedana vstop v gostinske obrate in na prireditve, kjer se točijo alkoholne pijače, in zadrževanje v teh obratih ali na teh prireditvah brez spremstva staršev, rejnikov ali skrbnikov.

(3) Omejitev iz prejšnjega odstavka ne velja za gostinske obrate in prireditve, kjer se točijo izključno brezalkoholne pijače.

(4) Odgovorna oseba v gostinskem obratu ali na prireditvi sme od vsake osebe, za katero domneva, da ne izpolnjuje pogojev za vstop v gostinski obrat ali na prireditev, zahtevati, da izkaže svojo starost z javno listino, na podlagi katere se ugotavlja identiteta.

Dodaja predlog za nov 5. odstavek, ki bi dal uradnim osebam pooblastilo za izpraznitev in zaprtje gostinskega obrata, če osebe ne bi upoštevale ukazov. V praksi se pogosto zgodi, da uradna oseba ukaže, naj osebe v gostinskem obratu prenehajo kršiti javni red in mir, osebe pa tega ne upoštevajo. Uradne osebe se posledično raje ne spustijo v konflikt in se umaknejo, saj po psihologiji množic množica dobi veliko moč v smislu črednega nagona. Tako bi lahko, kadar se v gostinskih obratih javni red in mir kršita z glasno glasbo, pretepi ipd., uradne osebe, ki do zdaj niso imele vzvodov za vzpostavitev javnega reda in miru in izpraznitev gostinskega obrata, zdaj lahko učinkovito vzpostavile javni red in mir. Predlaga, da se doda nov 5. odstavek, ki bi se glasil:

(5) Če se kršitev javnega reda in miru v gostinskem obratu kljub ukazu uradne osebe ne preneha, lahko uradna oseba zahteva, da vsi zapustijo gostinski obrat in se ta zapre. Kdor na podlagi opozorila uradne osebe gostinskega obrata ne zapusti, se kaznuje z globo 200 evrov in se ga iz omenjenih prostorov odstrani.«.

Dosedanja 2. in 3. odstavek bi tako postala 6. oziroma 7. odstavek.

**Vrhovno državno tožilstvo RS**

Predlog v 19. členu vsebuje tudi nekoliko revidirano (dosedanjo) inkriminacijo delictum proprium v (pravi) opustitveni obliki, namenjeno vzpostavitvi reda in miru v gostinskih obratih. V skladu s predlagano inkriminacijo bo namreč zaposleni v gostinskem lokalu storil prekršek, če ne bo policiji naznanil prekrška iz drugega ali četrtega odstavka 6. člena, torej če bo prisostvoval udarcu ali izzivanju, spodbujanju k pretepu … na športni prireditvi in tega ne bo naznanil policiji. Opozarja na morebitno napako pri odkazovanju na četrti odstavek 6. člena predloga. Predlog odkazuje na drugi ali četrti odstavek, vendar bi bilo po mnenju tožilstva bolj smiselno odkazovanje na drugi ali tretji odstavek (pretepanje), tako gre verjetno za redakcijsko napako.

**Združenje mestnih občin**

Kot izhaja iz predloga člena, je bil v celoti črtan dosedanji drugi odstavek 21. člena ZJRM-1, ki je urejal varstvo mladoletnikov (t. i. hora legalis), čemur izrecno nasprotuje.

Namreč, s predlagano ureditvijo se mladoletnikom, ki spadajo med ranljive družbene skupine in bi morali biti subjekt pravnega varstva v najširšem pomenu besede, omogoča prost dostop do gostinskih obratov in prireditev, kjer se točijo alkoholne pijače. Prepoved prodaje alkoholnih pijač mladoletnikom, mlajšim od 18 let, ureja Zakon o omejevanju porabe alkohola, vendar želenih učinkov ni prinesel, saj je, kot izhaja iz raziskav, alkohol najbolj razširjena in najbolj uporabljena psihoaktivna snov v našem okolju. Posledično povzroča največ gospodarskih, socialnih in zdravstvenih posledic. V Sloveniji je ugotovljena sorazmerno visoka stopnja fizične dostopnosti alkohola, tako v kulturnem smislu (ob vsaki priložnosti) kot lokacijsko (gosta mreža prodajaln, dostopnost na bencinskih servisih, dostopnost v domačem okolju in podobno). Pitje alkohola ustvarja veliko gospodarsko breme tako za posameznika kot družbo kot celoto.

Ocena neposrednih zdravstvenih stroškov, ki so povezani s pitjem alkohola, je v Sloveniji v letih od 2012 do 2016 povprečno znašala 146 milijonov evrov letno. Če temu prištejemo še stroške zaradi prometnih nezgod, nasilja v družini in drugih kriminalnih dejanj, se številka povzpne na neposredno ocenjenih 228 milijonov evrov letno. Temu bi morali prišteti še posredne gospodarske stroške, povezane z absentizmom na delovnih mestih, zmanjšano produktivnostjo, stroške socialnih intervencij in številne druge, pogosto težko merljive, a zelo pomembne stroške. Slovenija spada po porabi alkohola na prebivalca v sam svetovni vrh. Spoznanja iz kampanje Skriti kupec (v letih 2018 in 2019) kažejo, da lahko mladoletne osebe zlahka kupijo alkoholno pijačo, saj jim v praksi v več kot 90 odstotkih uspe izvesti nakup alkoholne pijače kljub neizpolnjevanju pogoja polnoletnosti, kar se sploh ne preverja. Za zmanjšanje zdravstvenih, socialnih in gospodarskih bremen, povezanih s škodljivo rabo alkohola, je Vlada potrdila Program omejevanja porabe alkohola in zmanjševanja škodljivih posledic rabe alkohola 2025‒2026. Program vključuje raznovrstne ukrepe, ki temeljijo na priporočilih Svetovne zdravstvene organizacije (SZO) in drugih mednarodnih strategijah za celovito obravnavo te problematike. Republika Slovenija se je na podlagi političnih zavez SZO obvezala, da bo do leta 2030 v primerjavi z letom 2010 za 20 odstotkov zmanjšala splošno porabo alkohola. Glede na navedeno meni, da morajo poleg prepovedi iz Zakona o omejevanju porabe alkohola obstajati varovalke tudi v drugih predpisih, t. i. hora legalis je vsekakor ena izmed njih.

Policija je bila pri obravnavi tovrstnih kršitev dokaj neuspešna ali je v preteklih letih ugotovila zelo malo tovrstnih kršitev, saj je ugotavljanje teh oteženo. Kljub temu meni, da mora navedena ureditev ostati. Pri tem izpostavljajo, da bi bilo smiselno ukrep upoštevati na tistih javnih prireditvah, ki so plačljive (koncerti) in ima organizator predvidene ukrepe, s katerimi nadzira vstop na prireditveni prostor in izstop z njega.

V primeru javnih prireditev, ki potekajo na prostem (silvestrovanja, sejmi …), in kadar za vstop na prireditveni prostor ni potrebna vstopnica, pa predlaga, da se navedena ureditev ne upošteva, saj je kot take ni možno izvajati in nadzirati.

**Vrhovno sodišče RS**

Predlaga, da se obveza prijave nanaša najmanj tudi na tretji odstavek 6. člena (pretepanje – ni videti razloga, da obveza prijave velja za udarec, za pretepanje, ki je hujše, pa ne); najustreznejša bi bila obveza prijave za vse prekrške iz 6. člena.

**21. člen:**

**Skupnost občin Slovenije**

Določba ne določa dovolj jasno, katere simbole zajema. Ker simboli lahko nosijo različne pomene, odvisno od konteksta uporabe, bi morala določba natančneje opredeliti, kateri simboli so zajeti in v katerih okoliščinah njihova uporaba pomeni kršitev. Poleg tega ni jasno, kako bi se ugotavljalo, ali neki simbol povzroča razburjenje ali ogroža javni red, kar ustvarja pravno negotovost in otežuje izvajanje zakona.

Presoja vpliva uporabe teh simbolov na javni red presega usposobljenost občinskih redarjev. Predlaga, da ukrepanje na tem področju ostane v pristojnosti policije.

**Združenje mestnih občin Slovenije**

Predlog spremembe 3. odstavka 27. člena

Občinskim redarjem se s to določbo nalaga izziv, saj morajo pri izvajanju določbe presojati, ali uporaba simbolov povzroča razburjenje ali ogroža javni red. Določba se nanaša na javne kraje, pri čemer redarji nimajo pooblastil za ukrepanje na zasebnih površinah, vidnih z javnega kraja (npr. transparent na balkonu). Poleg tega je nedorečeno, katere simbole ali znake določba prepoveduje, saj lahko isti simboli nosijo različne pomene, ki niso nujno povezani z nacizmom ali fašizmom. Simboli, uporabljeni v izobraževalne, kulturne ali raziskovalne namene, pa zahtevajo posebno strokovno presojo, ki absolutno presegajo kompetence ali usposobljenost redarjev. Hkrati to področje vključuje tveganje, saj simpatizerji skrajnih ideologij pogosto prihajajo v konflikte z varnostnimi organi in lahko uporabijo fizični odpor ali nevarne predmete. Zaradi občutljivosti in zahtevnosti takšnih postopkov bi morali ti prekrški ostati v izključni pristojnosti policije, ki je za to ustrezno usposobljena in tudi opremljena. Medobčinska redarstva nimajo več patrulj, ki lahko sodelujejo pri nadzoru, kot jih ima policija, in posledično ni mogoče zagotoviti ustrezne varnosti medobčinskih redarjev.

Predlaga, da se iz 3. odstavka 27. člena črta določba o nadzoru nad izvajanjem določb o prekrških iz 21. člena ter se nadzor in ukrepanje na tem področju prepustita policiji, ki že ima ustrezne pooblastila, strokovno znanje in tehnično opremo.

**22. člen:**

**Direktorat Ministrstva za pravosodje za kaznovalno pravo in človekove pravice**

»Kdor naklepno z lažnim naznanilom prekrška po tem zakonu povzroči ukrepanje policije, občinskih redarjev, reševalcev ali gasilcev, ki ga določa zakon, se kaznuje z globo od 200 do 500 evrov.« Navedena določba in namen 22. člena predloga zakona z vidika drugega odstavka 9. člena ZP-1 pomenita, da bo storilec kaznovan izključno, če bo naklepno naznanil izvršitev prekrška, če je bila lažna naznanitev prekrška izvedena z obliko krivde malomarnosti, znaki prekrška pa ne bodo izpolnjeni (ob tem pripominjam da se v prekrškovnem pravu glede naklepa in malomarnosti smiselno uporabljajo določbe Kazenskega zakonika – glejte 8. člen ZP-1).

**Fizični osebi AA in BB**

Predlagata, da se v 22. členu predloga črta besedilo »oziroma bi se moral zavedati« oziroma da se ohrani dosedanja ureditev, kot je določena v 23. členu ZJRM-1, ter se spremeni le višina glob (v evre). S to določbo se ne ohranja dosedanja ureditev varstva javnega reda in miru, ker se s spornimi določbami 22. člena predloga poskušajo inkriminirati tudi vse tiste prijavljene kršitve, za katere bi se prijavitelji morali zavedati, da jih ni bilo. Nikjer pa ni navedeno, kaj naj bi to sploh pomenilo. , saj ta del v obrazložitvi ni pojasnjen in ga zato ni mogoče popolnoma razumeti. Dejanski smisel navedene določbe lahko razumeta edino kot sredstvo policije, ki ga bo uporabila za doseganje in prikazovanje ugodnejših statistik policije (npr. da se je zmanjšalo število kršitev javnega reda in miru ipd.) oziroma za discipliniranje posameznikov, ki te statistike kvarijo, saj bi se ob uvedbi spornih določb in ukrepanju po 22. členu predloga že na srednji rok število prijavljenih kršitev javnega reda in miru drastično zmanjšalo zgolj zaradi strahu ljudi pred kaznovanjem po 22. členu predloga. Takšne določbe zato spadajo v neke preživete režime, ki jim v današnjem času in v pravni državi ne smemo dati nobenega mesta. Ali navedba »ali bi se moral zavedati« pomeni, da naznanitelj prekrška, če naznani prekršek, za kar bi policija ugotovila, da prekrška ni bilo in je naznanitelj prekrška zato posledično kaznovan za lažno naznanitev prekrška, svoje obrambe ne more utemeljevati ali ne more upravičiti svojega ravnanja naznanitve prekrška s sklicevanjem, da je prava neuka oseba oziroma ni vedel, da kršitve dejansko ni bilo? Ali bi bil naznanitelj prekrška po novi ureditvi odgovoren za prekršek iz 22. člena predloga tudi, če bi naznanil prekršek, za katerega je v skladu z njegovim prepričanjem in vedenjem (v skladu z zakonom) prepričan, da se je prekršek dejansko zgodil, čeprav je policija zavzela drugačno (napačno) pravno stališče? Odgovora sta izjemno pomembna, saj se na policijski postaji Novo mesto dogajajo primeri obravnavanja skoraj enakih kršitev, ki za policijo enkrat pomenijo kršitev po ZJRM-1, drugič pa ne, kar ni razumljivo in je zelo sporno, vendar želita izpostaviti, da se ugotovitve ali ukrepanje policije v primerljivih primerih istih kršitev brez vsakega razumnega in utemeljenega razloga tako zelo razlikujejo, da takšne različne in velikokrat tudi napačne ugotovitve/stališča policije o primerljivih primerih istih/enakih kršitev pod nobenim pogojem ne smejo biti osnova za kaznovanje po 22. členu predloga oziroma se morajo sprejeti ustrezni sistemski ukrepi, da se samovoljno in arbitrarno odločanje policije o tem v celoti prepreči. Osebno sta zaradi teh grobih anomalij ob vsakokratni prijavi kršitve po ZJRM-1 že zdaj izpostavljena povsem realni grožnji, da bosta za prijavo kršitve izpostavljena poskusu kaznovanja, čeprav sta na podlagi vsebine veljavnih predpisov trdno prepričana, da se je kršitev, ki jo prijavita, dejansko zgodila, kar dokazujejo tudi dejanske grožnje posameznih policistov, ki sta jih bila v preteklosti večkrat neposredno deležna, s čimer so na ministrstvu tudi seznanjeni. Določbe 22. člena predloga se morajo spremeniti tako, da te ne bodo orodje policije ali politike, ki ga lahko uporabi vsakič, ko bo želela posameznike zatirati pri uveljavljanju pravic oziroma jih prisilno disciplinirati in podrediti na način, da se jih prisiliti, da bi molče trpeli nedopustne posege policije v ustavne pravice. Navedena sporna določba bi v praksi pomenila tudi, da bi lahko vsaka oseba, ki bi od zunaj zaznala nasilništvo v neki drugi družini in ki bi policiji naznanila prekršek nasilnega in drznega vedenja proti družinskim članom, po prvem odstavku 7. člena predloga resno tvegala, da bo kaznovana za lažno naznanitev prekrška, namreč vsaka pismena oseba bi se morala po javni objavi predloga zavedati, da lahko takšna kršitev obstaja zgolj, ko se zaradi navedenih ravnanj v prvem odstavku 7. člena predloga pri družinskem članu povzročijo občutki ponižanosti, ogroženosti, prizadetosti ali strahu, kar lahko izpostavljeni/oškodovani družinski član policiji zanika, čeprav se je to zgodilo, posledica tega bi za naznanitelja prekrška lahko bila storitev prekrška lažne naznanitve prekrška, kar je seveda nedopustno in neprimerno. Iz vsega navedenega je popolnoma jasno, da je sporni del 22. člena predloga, za kar predlagata črtanje besedila ali ohranitev dosedanje ureditve, v očitnem nasprotju z namenom člena, kar je, da se za lažno naznanitev prekrška kaznujejo tiste osebe, ki z naznanitvijo prekrška namerno zavajajo policijo, občinske redarje, reševalce, gasilce, kar pomeni, da je naznanitelj podal prijavo kršitve, za katero ve, da je ni bilo.

**Župani Zgornje Gorenjske**

Kdor z lažnim naznanilom prekrška po tem zakonu povzroči interveniranje policije, občinskih redarjev, reševalcev, gasilcev in se naznanitelj zaveda ali bi se moral zavedati, da take kršitve ni bilo, se kaznuje z globo od 200 do 500 evrov. Prekrškov, ki zahtevajo interveniranje policije, občinskih redarjev, reševalcev je precej več, kot je prekrškov, opredeljenih v ZJRM. Nedopustno je, da je lažno naznanilo prekrška kaznivo samo za prekrške iz ZJRM, ne pa tudi iz drugih zakonov in odlokov. ZJRM obravnava javni red v širšem pomenu, kar pomeni, da je treba lažna naznanila obravnavati širše, ne vezane samo na en zakon, saj javni red mir obsega precej širši javni prostor, kot je opredeljen v ZJRM.

Predlagajo, da se člen opredeli:

»Kdor z lažnim naznanilom prekrška po tem zakonu povzroči interveniranje policije, občinskih redarjev, reševalcev, gasilcev in se naznanitelj zaveda ali bi se moral zavedati, da take kršitve ni bilo, se kaznuje z globo od 200 do 500 evrov.«.

**Vrhovno državno tožilstvo RS**

22. člen predloga, ki (kot do zdaj) inkriminira lažno naznanitev prekrška in s tem povzroči (nepotrebno) intervencijo zadevnih organov ali služb, pri čemer je v skladu s predlogom ta prekršek mogoče storiti ne le z (neposrednim in morebitnim) naklepom, temveč tudi iz malomarnosti. Iz obrazložitve člena ni mogoče razbrati namena tako predlagane spremembe, pri čemer velja poudariti, da malomarne oblike krivde ne pozna niti primerljiva inkriminacija kaznivega dejanja krive ovadbe iz 283. člena KZ-1, ki ga je mogoče izvesti zgolj z (neposrednim) naklepom. Ob uvedbi predlagane inkriminacije bi kaznovalna zakonodaja predpisala širšo odgovornost v primeru posameznika, ki lažno naznani prekršek, kot pri naznanitvi kaznivega dejanja, kar po mnenju tožilstva sistemsko ni primerno. Ne nazadnje je že na pojmovni ravni mogoče izključiti malomarno laganje, saj je tovrstno ravnanje pravzaprav mogoče storiti le, če se oseba zaveda neresničnosti izrečenega.

**Združenje mestnih občin**

V predlogu člena je kot znak prekrška določena malomarnost kot oblika odgovornosti, v veljavnem predpisu pa je določen naklep. Ob upoštevanju, da so prekrški s področja javnega reda in miru t. i. posledični delikti, meni, da ta prekršek ne more biti storjen iz malomarnosti. Predlaga ustrezno spremembo predloga člena.

**23. člen:**

**Direktorat Ministrstva za pravosodje za kaznovalno pravo in človekove pravice**

Glede na to, da prekrška po prvem in drugem odstavku predlaganega 23. člena temeljita na okoliščinah iz 14. členu Ustave Republike Slovenije in je za oba predpisana enaka globa, meni, da ni razloga za delitev prekrška na dva odstavka. V zvezi s sedmim odstavkom se sprašuje, na katerih krajih je iz razlogov, navedenih (v besedilu je verjetno po pomoti zapisano »nevednih«) v prvem in drugem odstavku 23. člena predloga zakona, dovoljeno pisanje ali risanje po zidovih, ograjah ali drugih javno dostopnih krajih. Vsekakor je opis prekrška zapisan dokaj nerazumljivo in predlaga preoblikovanje. Predlaga še, da se znaki vseh prekrškov določijo alternativno na naslednji način: »(3) Kdor koga udari zaradi razlogov, navedenih v prvem ali drugem odstavku tega člena, se kaznuje z globo od 700 do 1.200 evrov.«.

**Sindikat policistov Slovenije**

Pripominja, da se večkrat pojavi napačna beseda »nevednih« namesto »navedenih«, to je treba popraviti.

**Vrhovno sodišče RS**

Tretji in četrti odstavek 23. člena (prepoved vzbujanja nestrpnosti)

Razlikovanje med »udari« in »pretepa«: ni jasno, ali je pretep, ko žrtev udari nazaj ali če napad izvede več oseb.

Sedmi odstavek 23. člena v povezavi s 14. členom (pisanje po objektih)

Kazen, določena v sedmem odstavku 23. člena (od 200 do 400 evrov), in kazen, določena v 14. členu (300 evrov), nista usklajeni. Tako bo lahko slikar, ki riše iz motivov po 23. členu, ki jih je razumeti kot posebej zavržne, lahko kaznovan mileje (od 200 do 300 evrov) kot storilec t. i. temeljnega prekrška po 14. členu (300 evrov brez možnosti omilitve).

**Zagovornik načela enakosti**

Besedilo 23. člena naj se spremeni in dopolni tako, da se v prvem odstavku sankcionira javno spodbujanje nestrpnosti, sovraštva in neenakopravnosti, se vključi možnost storitve drugih nevarnih prekrškov z motivom spodbujanja nestrpnosti, sovraštva in neenakopravnosti, se vsi prekrški iz sovraštva, storjeni z izzivanjem ali spodbujanjem k pretepu, vedenju na drzen, nasilen, nesramen in žaljiv način, z zasledovanjem, ki lahko povzroči občutek ponižanosti, ogroženosti, prizadetosti ali strahu, uredijo na istem mestu glede na katero koli osebno okoliščino in se ne zmanjšajo zagrožene globe za prekrške iz sovraštva, ki so storjeni z naklepom.

**24. člen:**

**Direktorat Ministrstva za pravosodje za kaznovalno pravo in človekove pravice**

Policija je v skladu s 27. členom predloga zakona pristojna za vse prekrške (del tudi vojaška policija), občinsko redarstvo pa je poleg policije stvarno pristojno le za prekrške iz 8., 9., 10. člena, iz prvega odstavka 11. člena, iz 13., 14., 16., 17., 18., 20., 21. in 22. člena tega zakona, pri čemer ima občinsko redarstvo v skladu s 25. členom predloga zakona pooblastilo za zaseg predmetov le v primerih izvršitve prekrškov iz 5., 9., 10. in 11. člena tega zakona. Tudi policija ima v skladu s 24. členom predloga zakona omejeno pooblastilo za zaseg predmetov. Če pooblastilo za zaseg predmetov ni določeno v zakonu, lahko zaseg predmetov v skladu z drugim odstavkom 123. člena ZP-1 odredi sodnik, ki vodi postopek o prekršku. Glede na navedeno vseeno predlaga v razmislek, da se policiji in občinskemu redarstvu podeli pooblastilo za zaseg predmetov pri vseh prekrških, za katera so stvarno pristojni organi. Drugi odstavek 24. in 25. člena predloga zakona določata fakultativni odvzem predmetov, kar pomeni, da gre za pedagoški normi. Namreč, pristojni prekrškovni organi lahko vedno poleg globe predlagajo izrek stranske sankcije odvzema predmetov, vendar v tem primeru o prekršku na podlagi obdolžilnega predloga odloča sodišče. Le če zakon določa obvezen odvzem predmetov, lahko o prekršku ter posledično izreku globe in odvzemu predmetov s pisno odločbo o prekršku (56. člen ZP-1) odloča pristojni prekrškovni organ. Glede na navedeno predlaga, da se v 24. in 25. členu predloga zakona določi pooblastilo za zaseg predmetov, pri posameznih prekrških pa po vzoru zakona, ki ureja orožje, obvezen odvzem predmetov (tudi če niso storilčeva last).

**Fizični osebi AA in BB**

Predlagata, da se 24. člen predloga spremeni tako, da se glasi: »Policist ali vojaški policist sme brez predhodne odločbe pristojnega organa zaseči predmete, ki so bili uporabljeni pri storitvi prekrškov iz 6., 7., 8., 9., 11., 12. ali 14. člena tega zakona, tudi če niso storilčeva last.« Prvi odstavek 24. člena predloga določa, da sme policist ali vojaški policist brez predhodne odločbe pristojnega organa zaseči predmete, povezane s prekrški iz 6., 7., 8., 9., 11., 12. in 14. člena predloga, tudi če niso storilčeva last. Navedeno pooblastilo je za zaseg predmetov preširoko določeno, namreč navedeni odstavek 24. člena predloga se lahko razume tudi tako, da se lahko zasežejo vsi predmeti, ki so kakor koli povezani z navedenimi prekrški, torej v primeru kršitve po 14. členu bi bilo mogoče zaseči tudi nepremičnino ali njen del (zidovi, ograje ...), kar lahko pomeni tudi nesorazmeren poseg v lastninsko pravico. Zaradi navedenega predlagata spremembo v prvem odstavku 24. člena predloga, s katero se bo nedvoumno določilo, da je po 24. členu brez odločbe pristojnega organa dopusten zaseg le tistih predmetov, ki so bili uporabljeni pri storitvi prekrškov iz 6., 7., 8., 9., 11., 12. ali 14. člena predloga.

**Fizična oseba CC**

Po 1. odstavku 24. člena ZJRM-2 lahko medobčinski redar zaseže predmete prekrška iz 5. člena tega zakona, po 3. odstavku 27. člena tega zakona pa nima pristojnosti ukrepanja po tem členu. Predlaga uskladitev.

**Sindikat policistov Slovenije**

Predlaga, da bi se med predmete, ki jih sme policist zaseči, dodali tudi predmeti iz 10. člena (smiselno bi bilo dodati tudi 10. člen in posledično zaseči denarna sredstva in materialna sredstva, ki jih je oseba pridobila z beračenjem, s tem bi se olajšala tudi izvršitev globe pri okrajnih sodiščih, če bi ga pristojni sodnik denarno kaznoval; policist lahko zdaj zaseže predmete na podlagi 123. člena Zakona o prekrških, z umestitvijo 10. člena v 1. odstavku 24. člena pa bi se pooblastilo poenostavilo in združilo na enem mestu). Predlaga še, da bi se odločanje o prekrških razširilo tudi na obvezen odvzem predmetov, o katerih bi odločal že prekrškovni organ, s tem bi se postopek poenostavil, predvsem pa bi bilo o prekršku in predmetu veliko hitreje odločeno, kot je to zdaj praksa, ko se na pristojno okrajno sodišče pošlje predlog za uvedbo postopka o prekršku s predlogom za odvzem predmetov. Meni, da bi se zaseženi predmeti iz 6., 7., 8. in 11. člena odvzeli že v prekrškovnem postopku na I. stopnji (odločanje prekrškovnih organov), za preostale pa bi še naprej odločalo pristojno okrajno sodišče.

Predlaga novo besedilo 23. člena, ki bi se glasilo:

»(1) Policist ali vojaški policist sme brez predhodne odločbe pristojnega organa zaseči predmete, povezane s prekrški iz 6., 7., 8., 9., 10., 11., 12. in 14. člena tega zakona, tudi če niso storilčeva last.

(2) Za prekrške iz 9., 10., 12. in 14. člena tega zakona se lahko izreče stranska sankcija odvzem predmetov.

(3) Za prekrške iz 6., 7., 8. in 11. člena tega zakona se izreče stranska sankcija odvzem predmetov.«.

**Vrhovno sodišče RS**

Okrajno sodišče v Ljubljani predlaga spremembo prvega odstavka 24. člena predloga zakona (policijski zaseg predmetov) tako, da se določita obligatorni zaseg in odvzem predmetov, s katerimi je prekršek storjen, ne glede na lastništvo takšnih predmetov.

**25. člen**

**Fizični osebi AA in BB**

25. člen predloga je po pomoti oštevilčen s številko 24 in predlagata odpravo pomote. Predlagata še, da se določbe 25. člena predloga smiselno enako popravijo, kot je predlagano za 24. člen predloga.

**Skupnost občin Slovenije**

Predlaga preštevilčenje člena, saj je trenutno dvakrat označen kot 24. člen.

Predlaga še, da se 5. člen (zbiranje prostovoljnih prispevkov) izključi iz pristojnosti redarjev, saj je obravnava tovrstnih prekrškov v pristojnosti policije.

Obvezni zaseg predmetov, povezanih s prekrški iz 9. člena (povzročanje hrupa), ni ustrezno urejen, saj redarji niso usposobljeni za ravnanje s tehničnimi pripomočki za merjenje hrupa.

Predlaga, da se redarjem doda pooblastilo za zaseg predmetov, povezanih s prekrški po 14. členu (grafiti) in 21. členu (simboli nacizma in fašizma).

**Združenje mestnih občin Slovenije**

Člen je treba preštevilčiti, saj je v predlogu naveden kot 24. člen (enako kot policijski zaseg predmetov).

Glede na pripombe v predhodnih točkah predlaga, da se prvi odstavek 25. člena glasi:

»(1) Občinski redar brez predhodne odločbe pristojnega organa zaseže predmete prekrška iz 14. člena tega zakona.«.

V zvezi z obravnavo prekrška po 14. členu (pisanje po objektih) smejo policisti zaseči predmete, 25. člen pa ne predvideva tovrstnega pooblastila za občinske redarje. Zadevo bi bilo smiselno urediti na način, da bi tudi redarji smeli zaseči predmete, povezane s prekrškom po 14. členu (barvni spreji), saj zakon predvideva, da bodo nadzor nad tovrstnimi kršitvami izvajali tudi redarji.

Predlaga torej, da imajo redarji pooblastilo za zaseg predmetov le za tiste prekrške, nad katerimi bodo izvajali nadzor, v primeru obravnave kršitev iz pristojnosti drugih prekrškovnih organov (policije), pa bodo uporabili pooblastilo za zadržanje in kršitelja predali policistom v nadaljnji postopek.

**26. člen:**

**Direktorat Ministrstva za pravosodje za kaznovalno pravo in človekove pravice**

V četrtem odstavku 26. člena predloga zakona predlaga, da se črta besedilo »ali drugega«. Odredbo policista, katere nespoštovanje pomeni storitev prekrška, določa samo prvi odstavek 26. člena predloga zakona. Drugi odstavek 26. člena predloga zakona določa (le), da kršitelj plača stroške izklopa in priklopa ter morebitno nastalo škodo.

**Fizični osebi AA in BB**

Predlagata, da se v prvem odstavku 26. člena predloga beseda »javnost« nadomesti z besedo »posameznika«.

**Skupnost občin Slovenije**

Policiji je podeljeno pooblastilo za izklop elektrike, plina ali vode v primeru prekrškov, ki motijo javni red. Redarjem tovrstno pooblastilo ni dano, čeprav so odgovorni za nadzor nad nekaterimi prekrški. Zaradi varnostnih tveganj predlaga, da ostane to pooblastilo zgolj v pristojnosti policije.

**27. člen:**

**Direktorat Ministrstva za pravosodje za kaznovalno pravo in človekove pravice**

Predlagani člen določa pristojnost za nadzor, v zvezi s katero direktorat predlaga naslednjo (ustaljeno, ustreznejšo) nomotehniko teh določb:

»27. člen (pristojnost)

(1) Nadzor nad izvajanjem tega zakona izvaja policija.

(2) Ne glede na prejšnji odstavek nadzor nad izvajanjem tega zakona izvaja vojaška policija v skladu z zakonom, če prekršek stori vojaška oseba med opravljanjem vojaške službe, ali če je prekršek storjen v objektih in okoliših, ki so posebnega pomena za obrambo, ali na območju vojaškega tabora.

(3) Ne glede na prvi odstavek tega člena nadzor nad izvajanjem 8., 9., 10. člena, prvega odstavka 11. člena, 13., 14., 16., 17., 18., 20., 21. in 22. člena tega zakona izvaja tudi občinsko redarstvo.«.

**Sindikat občinskih redarjev Slovenije**

Pojasnjuje, da je po njegovem mnenju v predlogu zakona napaka predlagatelja, saj ta v 27. členu opredeljuje nadzor in pristojnosti občinskega redarstva, ki je pristojno za nadzor nad izvajanjem določb o prekrških iz 8., 9., 10. člena, iz prvega odstavka 11. člena, iz 13., 14., 16., 17., 18., 20., 21. in 22. člena tega zakona ter za odločanje o teh prekrških. V 24. členu predpisuje pooblastila občinskega redarja za zaseg predmetov, ki lahko zaseže predmete prekrška iz 5., 9., 10. in 11. člena tega zakona.

V zvezi z zasegom predmetov gre po prepričanju sindikata za napako predlagatelja, saj občinski redar v skladu s 27. členom sploh ni pristojen za nadzor zbiranja prostovoljnih prispevkov, ima pa pooblastilo za zaseg predmetov prekrška iz 5. člena, kar je po njegovem mnenju kontradiktorno.

Poleg tega ostro nasprotuje podeljevanju novih pooblastil občinskim redarjem, saj bi to pomenilo povečan obseg dela občinskih redarjev, ki za takšen nadzor niti niso usposobljeni, saj gre formalnopravno za nova pooblastila. Posledično nova pooblastila niso ustrezno ovrednotena ali dodatno plačana, kot je predpisano v 23. členu Zakona o občinskem redarstvu.

Na podlagi navedenega sindikat nasprotuje širitvi pooblastil občinskim redarjem, zato predlogu zakona nasprotuje in ga v celoti zavrača, predvsem z vidika skladnosti z Ustavo Republike Slovenije in pravnim sistemom. Po njegovem prepričanju predstavlja možnost kršitve ustavnopravne ureditve.

**8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**

Pri pripravi predloga zakona niso sodelovali zunanji strokovnjaki niti pravne osebe.

**9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES**

* Boštjan Poklukar, minister, Ministrstvo za notranje zadeve
* Helga Dobrin, državna sekretarka, Ministrstvo za notranje zadeve
* Tina Heferle, državna sekretarka, Ministrstvo za notranje zadeve
* dr. Darijo Levačić, generalni direktor Direktorata za policijo in druge varnostne naloge, Ministrstvo za notranje zadeve
* Damjan Petrič, v. d. generalnega direktorja Policije, Generalna policijska uprava

**II. BESEDILO ČLENOV**

**I. SPLOŠNE DOLOČBE**

**1. člen**

**(vsebina in namen zakona)**

(1) Ta zakon ureja varstvo javnega reda in miru ter določa ravnanja, ki pomenijo kršitev javnega reda in miru na javnem kraju ali v zasebnem prostoru, ter sankcije za taka ravnanja.

(2) Namen tega zakona je uresničevanje pravice ljudi do varnosti in dostojanstva z varovanjem pred dejanji, ki posegajo v telesno in duševno celovitost posameznika ali posameznice (v nadaljnjem besedilu: posameznik), ovirajo izvrševanje pravic in izpolnjevanje dolžnosti ljudi, državnih organov, organov samoupravnih lokalnih skupnosti in nosilcev javnih pooblastil ali nezakonito posegajo v pristojnosti državnih organov.

**2. člen**

**(pomen izrazov)**

Izrazi, uporabljeni v tem zakonu, pomenijo:

1. javni red in mir je stanje, v katerem je zagotovljeno neovirano uresničevanje pravic in izpolnjevanje dolžnosti po ustavi in zakonih;
2. javni kraj je vsak prostor, ki je brezpogojno ali pod nekaterimi pogoji dostopen vsakomur in ne gre za kibernetski prostor;
3. zasebni prostor je prostor, ki je v zasebni lasti ali posesti in je dostop vanj dovoljen le s soglasjem lastnika, ki označuje lastnika in lastnico, posestnika, ki označuje posestnika in posestnico, ali druge upravičene osebe;
4. pretep je medsebojno izmenjavanje udarcev, brc ali podobna uporaba fizične sile med dvema ali več osebami;
5. nedostojno vedenje je vedenje posameznika, ki označuje posameznika ali skupine, s katerim povzroči vznemirjenje, razburjenje ali ogrožanje posameznika ali skupine ali kadar z žaljivimi besedami in/ali dejanji škoduje ugledu posameznika ali skupine;
6. nedostojno vedenje do uradne osebe je vedenje posameznika ali skupine, s katerim povzroči ogrožanje uradne osebe ali kadar z žaljivimi besedami ali dejanji škoduje ugledu uradne osebe ali državnega organa, organa samoupravne lokalne skupnosti ali nosilca javnega pooblastila;
7. uradne osebe po tem zakonu so: poslanka oziroma poslanec državnega zbora (v nadaljnjem besedilu: poslanec), državna svetnica oziroma državni svetnik (v nadaljnjem besedilu: državni svetnik), članica oziroma član organov samoupravne lokalne skupnosti (v nadaljnjem besedilu: član), sodnica oziroma sodnik ustavnega sodišča (v nadaljnjem besedilu: ustavni sodnik), sodnica oziroma sodnik (v nadaljnjem besedilu: sodnik), sodnica oziroma sodnik porotnik (v nadaljnjem besedilu: sodnik porotnik), državna tožilka oziroma državni tožilec (v nadaljnjem besedilu: državni tožilec), državna odvetnica oziroma državni odvetnik (v nadaljnjem besedilu: državni odvetnik), oseba, ki pri državnem organu, organu samoupravne lokalne skupnosti, pri drugi osebi javnega prava ali nosilcu javnih pooblastil opravlja posamezna uradna dejanja na podlagi pooblastil, ki jih ji daje zakon ali na podlagi zakona izdani predpisi ali na podlagi posamičnega akta izdanega na podlagi zakona ali na podlagi zakona sklenjena pogodba o arbitraži, oseba, ki izvaja storitve v okviru mreže javne službe, ki jo zagotavlja država ali občina in je zaposlena pri državnem organu, organu samoupravne lokalne skupnosti, centru za socialno delo, drugem nosilcu javnih pooblastil ali pri izvajalcu javne službe, ki jo zagotavlja država ali občina, oseba, ki ji mednarodna javna organizacija daje položaj uradne osebe in oseba, ki pri mednarodnem sodišču opravlja sodniško, tožilsko ali drugo uradno dolžnost ali nalogo;
8. uradno dejanje je dejanje uradnih oseb, ki ga opravljajo v okviru svojih pristojnosti in temeljijo na zakonu ali na zakonitem predpisu;
9. družinski člani so osebe, ki so kot družinski člani opredeljene v zakonu, ki določa preprečevanje nasilja v družini;
10. kolaborantske organizacije iz časa druge svetovne vojne so organizacije ali skupine, ki so na ozemlju sedanje Republike Slovenije v času druge svetovne vojne sodelovale z okupatorsko nacistično Nemčijo (Tretji rajh), Kraljevino Italijo, Kraljevino Madžarsko in Neodvisno državo Hrvaško, in sicer Prostovoljna protikomunistična milica (vaške straže in Legija smrti), Slovensko domobranstvo, Gorenjska samozaščita, Slovenski narodni varnostni zbor, Jugoslovanska vojska v domovini (četniki), Vermani, Raztrganci, Črna roka, Madžarska stranka suličastega križa, Koroška ljudska zveza, Štajerska domovinska zveza, Srbski prostovoljni korpus in ustaši.

**3. člen**

**(vzdrževanje javnega reda in miru)**

(1) Vzdrževanje javnega reda in miru je delovanje državnih organov in samoupravnih lokalnih skupnosti, ki s predpisi ter ukrepi državnih in drugih organov zagotavljajo, da se preprečijo ravnanja in nevarnosti, ki ogrožajo varnost ter javni red in mir, kadar to grozi skupnosti ali posamezniku.

(2) Za red v objektu ali na določenem območju skrbi tisti, ki je odgovoren za njegovo zagotavljanje v okviru svojih pristojnosti ali predpisov.

**II. PREKRŠKI ZOPER JAVNI RED IN MIR**

**4. člen**

**(izobešanje ali razkazovanje zastav ali simbolov tuje države)**

(1) Zastave ali simboli tujih držav se lahko izobesijo ali razkazujejo tako, da so javno vidni ob uradnih ali delovnih obiskih voditeljev držav, uradnih delegacij ali uradnih predstavnikov zakonodajnih, sodnih ali izvršilnih organov tujih držav, ob mednarodnih srečanjih in mednarodnih športnih ali drugih javnih zbiranjih, ob izražanju solidarnosti kot del umetniškega ali političnega izražanja ter pred hoteli in drugimi objekti, kjer se z izobešanjem ali razkazovanjem označuje njihova namembnost.

(2) Zastave ali simboli tujih držav se izobesijo ali razkazujejo samo, če obstajajo razlogi iz prejšnjega odstavka, in tako, da se s tem ne krni ugled Republike Slovenije ali tuje države, smiselno na krajih in na način, kot ga določa predpis, ki ureja izobešanje zastave Republike Slovenije z izjemo umetniškega ali političnega izražanja.

(3) Kdor izobesi ali razkazuje zastavo ali simbol tuje države v nasprotju s prvim ali drugim odstavkom tega člena ali izobesi ali razkazuje tujo zastavo ali simbol tuje države, ki je poškodovan ali drugače neprimeren, se kaznuje z globo od 150 do 300 eurov.

(4) Pravna oseba, samostojni podjetnik posameznik ali posameznik, ki samostojno opravlja dejavnost, ki stori prekršek iz prejšnjega odstavka, se kaznuje z globo od 500 do 1.500 eurov.

(5) Odgovorna oseba pravne osebe, podjetnika posameznika ali posameznika, ki samostojno opravlja dejavnost, ki stori prekršek iz tretjega odstavka tega člena, se kaznuje z globo od 250 do 500 eurov.

(6) Odgovorna oseba državnega organa ali organa samoupravne lokalne skupnosti, ki stori prekršek iz tretjega odstavka tega člena, se kaznuje z globo od 500 do 1.500 eurov.

**5. člen**

**(zbiranje prostovoljnih prispevkov)**

(1) Prostovoljne prispevke lahko zbirajo nepridobitne pravne osebe in fizične osebe, ki imajo dovoljenje upravne enote, na območju katere imajo sedež ali stalno prebivališče.

(2) Dovoljenje se izda, ko prosilec ali od prosilca pooblaščena oseba izkaže upravičen razlog. Kot upravičen razlog se šteje bolezen, telesna poškodba, elementarna ali druga nesreča, v kateri je prosilec utrpel veliko premoženjsko škodo, in drug dobrodelni ali splošno koristni namen, kot je javni interes za kulturo in za šport. Nepridobitni pravni osebi v skladu z zakonom, ki ureja nevladne organizacije, se dovoljenje izda tudi, če izkaže, da bo zbrane prispevke uporabila za humanitarni ali splošno koristni namen, ki ga lahko uresniči v okviru zakonitega opravljanja registrirane ali v temeljnem ali drugem aktu določene dejavnosti. Kot humanitarni namen se štejejo humanitarni nameni, kot so določeni v zakonu, ki ureja humanitarne organizacije. Kot splošno koristni namen se štejejo skrb za varstvo živali in okolja, urejanje kraja, dejavnosti za krepitev in ohranjanje zdravja, izgradnja in urejanje objektov za šport in rekreacijo ter podobno.

(3) Upravna enota v dovoljenju določi namen in način zbiranja prostovoljnih prispevkov in rok veljavnosti dovoljenja. Rok veljavnosti dovoljenja se določi glede na namen zbiranja prispevkov.

(4) Prostovoljne prispevke, ki so bili pridobljeni ali porabljeni v nasprotju s tem zakonom, mora zbiratelj nakazati ali izročiti upravičencu ali v humanitarne namene, kot so določeni v zakonu, ki ureja humanitarne organizacije, v 30 dneh od ugotovitve prekrška. Enako velja, če je upravičenec umrl ali več ne obstaja.

(5) Določbe tega zakona se ne uporabljajo za zbiranje prispevkov, ki so urejeni z drugimi predpisi, ki se zbirajo v prostorih verskih skupnosti za verske namene ali ki se zbirajo na način, ki ne pomeni motenja miru, vznemirjenosti ali nadlegovanja ljudi na javnih krajih ali v zasebnih prostorih.

(6) Kdor zbira prostovoljne prispevke v nasprotju s prvim ali četrtim odstavkom tega člena, se kaznuje z globo od 200 do 500 eurov.

(7) Kdor zbira prostovoljne prispevke na vsiljiv ali žaljiv način, se kaznuje z globo od 400 do 600 eurov.

(8) Pravna oseba, samostojni podjetnik posameznik ali posameznik, ki samostojno opravlja dejavnost, ki stori prekršek iz prvega in sedmega odstavka tega člena, se kaznuje z globo od 1.000 do 2.000 eurov.

(9) Odgovorna oseba pravne osebe, podjetnika posameznika ali posameznika, ki samostojno opravlja dejavnost, se za prekršek iz prvega in sedmega odstavka tega člena kaznuje z globo od 400 do 800 eurov.

**6. člen**

**(nasilno in drzno vedenje)**

(1) Kdor izziva ali koga spodbuja k pretepu, ali se vede na drzen, nasilen, nesramen, žaljiv ali podoben način ali koga zasleduje in s takšnim vedenjem pri njem povzroči občutek ponižanosti, ogroženosti, prizadetosti ali strahu, se kaznuje z globo od 300 do 500 eurov.

(2) Kdor koga udari, se kaznuje z globo od 400 do 600 eurov.

(3) Kdor se pretepa, se kaznuje z globo od 500 do 800 eurov.

**7. člen**

**(nasilno in drzno vedenje na športni prireditvi ali v zvezi s športno prireditvijo ali med potovanjem na športno prireditev ali z nje)**

(1) Kdor na športni prireditvi ali v zvezi s športno prireditvijo ali med potovanjem na športno prireditev ali z nje izziva, koga spodbuja k pretepu ali se vede na drzen, nasilen, nesramen, žaljiv ali podoben način, se kaznuje z globo od 500 do 1.000 eurov.

(2) Kdor na športni prireditvi ali v zvezi s športno prireditvijo koga udari, se kaznuje z globo od 600 do 1.100 eurov.

(3) Kdor se na športni prireditvi ali v zvezi s športno prireditvijo pretepa, se kaznuje z globo od 1.500 do 2.500 eurov.

**8. člen**

**(nasilno in drzno vedenje proti družinskim članom)**

(1) Kdor družinskega člana izziva, spodbuja k pretepu ali se vede na drzen, nasilen, nesramen, žaljiv ali podoben način ali ga zasleduje in s takšnim vedenjem pri njem povzroči občutek ponižanosti, ogroženosti, prizadetosti ali strahu, pri čemer ne gre za dalj časa trajajoče ali ponavljajoče se dejanje in niso nastale posledice za zdravje oškodovanca, se kaznuje z globo od 400 do 600 eurov.

(2) Kdor družinskega člana udari, se kaznuje z globo od 500 do 800 eurov.

(3) Kdor pretepa družinskega člana, se kaznuje z globo od 600 do 1.000 eurov.

**9. člen**

**(nedostojno vedenje)**

(1) Kdor se na javnem kraju prepira, vpije ali se nedostojno vede na način, opisan v 5. točki 2. člena tega zakona, se kaznuje z globo od 200 do 400 eurov.

(2) Kdor se prepira, vpije, ovira izvajanje uradnih dejanj ali se nedostojno vede do uradne osebe pri izvajanju uradnih dejanj ali zaradi izvajanja uradnih dejanj, se kaznuje z globo od 200 do 1.200 eurov.

(3) Kdor na javnem kraju spolno občuje, razkazuje spolne organe ali na vsiljiv način ponuja spolne usluge in s tem koga razburi ali vznemirja, se kaznuje z globo od 200 do 400 eurov.

(4) Kdor na javnem kraju v strnjenih naseljih, na javnih zbiranjih, ob prometnih povezavah, v turističnih krajih ali v bližini vzgojno-varstvenih ali vzgojno-izobraževalnih zavodov, kjer se zbirajo otroci, in v njihovi prisotnosti razkazuje spolne organe, se kaznuje z globo od 500 do 1.200 eurov.

(5) Omejitve iz prejšnjih odstavkov ne veljajo na krajih ali v objektih, ki so posebej namenjeni vstopu, zadrževanju ali nastanitvi ljudi brez oblačil ali za potrebe umetniškega izražanja za film, televizijo, gledališke predstave, druge javne nastope, humanitarne, kulturnozgodovinske, oglaševalske in druge komercialne namene, in sicer v skladu s predpisi, ki urejajo posamezna področja.

**10. člen**

**(povzročanje hrupa)**

(1) Kdor z uporabo televizijskega ali radijskega sprejemnika, drugega akustičnega aparata ali akustične naprave ali glasbila moti mir ali počitek ljudi in to ni posledica dovoljene dejavnosti, se kaznuje z globo od 150 do 300 eurov.

(2) Kdor na nedovoljen način med 22.00 in 6.00 moti mir ali počitek ljudi s hrupom in ne gre za nujne interventne-vzdrževalne posege, se kaznuje z globo od 200 do 400 eurov.

(3) Pravna oseba, samostojni podjetnik posameznik ali posameznik, ki samostojno opravlja dejavnost, ki stori prekršek iz prvega ali drugega odstavka tega člena, se kaznuje z globo od 500 do 3.000 eurov.

(4) Odgovorna oseba pravne osebe, podjetnika posameznika ali posameznika, ki samostojno opravlja dejavnost, se za prekršek iz prvega ali drugega odstavka tega člena kaznuje z globo od 250 do 500 eurov.

**11. člen**

**(beračenje na javnem kraju)**

(1) Kdor na vsiljiv ali žaljiv način koga nadleguje z beračenjem za denar ali druge materialne dobrine, se kaznuje z globo od 200 do 600 eurov.

(2) Kdor na vsiljiv ali žaljiv način koga nadleguje z beračenjem za denar ali druge materialne dobrine in poleg tega pri tem uporablja žival, se kaznuje z globo od 500 do 800 eurov.

(3) Kdor na vsiljiv ali žaljiv način koga nadleguje z beračenjem za denar ali druge materialne dobrine in poleg tega pri tem uporablja otroka, se kaznuje z globo od 800 do 1.200 eurov.

(4) Če je dejanje iz prvega, drugega ali tretjega odstavka tega člena storjeno v hudodelski združbi ali skupini, ki ima namen izvajati prekrške, navedene v teh odstavkih, se vodja hudodelske združbe ali skupine kaznuje z globo od 1.200 do 2.000 eurov.

**12. člen**

**(uporaba nevarnih predmetov)**

(1) Kdor uporablja acetilen (karbid) ali druge plinske zmesi za pokanje in s tem povzroči vznemirjenje ali občutek ogroženosti, se kaznuje z globo od 250 do 500 eurov. Pokanje z navedenimi sredstvi je dovoljeno v času velikonočnih praznikov (velikonočna nedelja in ponedeljek med 6.00 in 22.00) ali praznika dela (30. april, 1. in 2. maj med 6.00 in 22.00), ob sočasnem upoštevanju splošnih varnostnih navodil, določenih za acetilen (karbid) ali druge plinske zmesi za pokanje.

(2) Ne glede na prejšnji odstavek je prepovedana uporaba acetilena (karbida) ali druge plinske zmesi za pokanje v strnjenih stanovanjskih naseljih, v bližini bolnišnic in na površinah, na katerih potekajo javni shodi in javne prireditve, ter na območjih, ki so varovana ali zavarovana na podlagi predpisov s področja ohranjanja narave. Kršitelj se kaznuje z globo od 500 do 1.000 eurov.

(3) Kdor na javnem kraju nosi, razkazuje ali uporablja nože, sablje, sekire, dekorativno orožje, onesposobljeno orožje, imitacije ali replike orožja, starinsko ali staro orožje, plašilno-signalno orožje ali orožje, izdelano in namenjeno za alarm, plašenje in signaliziranje, ali druge predmete, ki so po videzu podobni orožju, ki se v skladu z zakonom, ki ureja razvrstitev in kategorizacijo orožja ne štejejo za orožje, se kaznuje z globo od 300 do 600 eurov.

(4) Kdor na javnem kraju z namenom povzročitve vznemirjenja ali občutka ogroženosti nosi, razkazuje ali uporablja nenevarno orožje ali druge nenevarne predmete, ki so po videzu podobni orožju, ki se v skladu z zakonom, ki ureja razvrstitev in kategorizacijo orožja ne šteje za orožje, se kaznuje z globo od 400 do 800 eurov.

(5) Kdor nosi, razkazuje ali uporablja predmete iz prejšnjega odstavka na način, ki vzbuja videz, da izvaja naloge uradnih ali vojaških oseb, se kaznuje z globo od 700 do 1.000 eurov.

(6) Če je prekršek iz prejšnjega odstavka storjen v skupini najmanj dveh oseb, se posameznik kaznuje z globo od 1.000 do 2.000 eurov.

(7) Prekršek iz prvega, drugega, tretjega, četrtega in petega odstavka tega člena je storjen tudi, če uradna oseba uporabo nevarnih predmetov osebno zazna na kraju, na podlagi anonimne prijave ali če prijavitelj v postopku izjavi, da ne želi sodelovati kot priča ali oškodovanec.

(8) Ne glede na prvi, tretji, četrti in peti odstavek tega člena se lahko predmeti iz prvega, tretjega, četrtega ali petega odstavka tega člena nosijo, razkazujejo ali uporabljajo kot rekvizit za film, televizijo, gledališke predstave, druge javne nastope, humanitarne, kulturnozgodovinske, oglaševalske in druge komercialne namene, in sicer v skladu s predpisi, ki urejajo področje uporabe uniforme, položajnih oznak in simbolov uradnih organov, vojaških oseb ali nastopajočih na prireditvah, katerih del programa je nošenje, razkazovanje ali uporaba predmetov iz tretjega odstavka tega člena in so organizirane v skladu z zakonom, ki ureja javna zbiranja.

**13. člen**

**(uporaba uniform ali drugih oblačil, podobnih uniformi)**

(1) Kdor nosi uniformo ali oblačila, podobna uniformi uradnih ali vojaških oseb, in s svojim ravnanjem, zadrževanjem na določenem javnem ali zasebnem kraju ali z uporabo opreme ali pripomočkov nakazuje, da izvaja naloge uradnih oseb, razen kot del umetniškega ali drugega izražanja, se kaznuje z globo od 500 do 1.000 eurov.

(2) Če je prekršek iz prejšnjega odstavka storjen v skupini najmanj dveh oseb, se posameznik kaznuje z globo od 1.000 do 2.000 eurov.

(3) Posameznik v skupini najmanj dveh oseb, ki nosi uniformo ali oblačila, podobna uniformi uradnih oseb, in s svojim ravnanjem, zadrževanjem na določenem javnem ali zasebnem kraju in z uporabo jasno izraženih simbolov ali z razkazovanjem hierarhične ureditve skupine kot varnostne formacije, ali uporabo vozil, na katerih so nameščene prepoznavne oznake, ali z uporabo opreme ali pripomočkov navzven prikazuje, kot da gre za policijsko ali vojaško enoto, se kaznuje z globo od 1.500 do 2.500 eurov.

(4) Ne glede na prvi, drugi in tretji odstavek tega člena se uniforma ali oblačila, podobna uniformi uradnih ali vojaških oseb, in druga oprema ali pripomočki lahko nosijo kot rekvizit za film, televizijo, gledališke predstave, druge javne nastope, humanitarne, kulturnozgodovinske, oglaševalske in druge komercialne namene, in sicer v skladu s predpisi, ki urejajo področje uporabe uniforme, položajnih oznak in simbolov uradnih organov ali vojaških oseb ali nastopajočih na prireditvah, katerih del programa je nošenje, razkazovanje ali uporaba predmetov iz prvega in drugega odstavka tega člena in so organizirane v skladu z zakonom, ki ureja javna zbiranja.

**14. člen**

**(poškodovanje uradnega napisa, oznake ali odločbe)**

(1) Kdor namerno poškoduje napis ali oznako državnega organa, organa samoupravne lokalne skupnosti ali nosilca javnih pooblastil ali namerno raztrga, zamaže ali kako drugače poškoduje ali odstrani uradno objavljeno odločbo teh organov v času, ko takšna odločba učinkuje, se kaznuje z globo od 500 do 1.000 eurov.

(2) Pravna oseba, samostojni podjetnik posameznik ali posameznik, ki samostojno opravlja dejavnost, ki stori prekršek iz prejšnjega odstavka, se kaznuje z globo od 1.000 do 3.000 eurov.

(3) Odgovorna oseba pravne osebe, podjetnika posameznika ali posameznika, ki samostojno opravlja dejavnost, se za prekršek iz prvega odstavka tega člena kaznuje z globo od 700 do 1.500 eurov.

**15. člen**

**(pisanje po objektih)**

Kdor piše ali riše po zidovih, ograjah ali drugih javno dostopnih krajih, razen na krajih, kjer je to dovoljeno, se kaznuje z globo od 400 do 600 eurov.

**16. člen**

**(uničevanje državnih simbolov)**

Kdor na javnem kraju namenoma nespoštljivo ravna, zažge ali kako drugače poškoduje ali uniči zastavo ali grb Republike Slovenije, zastavo Evropske unije ali zastavo tuje države, z izjemo umetniškega ali političnega izražanja za potrebe filma, televizije, gledališke predstave, druge javne nastope, humanitarne, kulturnozgodovinske, oglaševalske in druge komercialne namene ter izražanja političnih stališč, se kaznuje z globo od 1.000 do 2.000 eurov.

**17. člen**

**(vandalizem)**

Kdor namenoma poškoduje, prevrne, odstrani ali kako drugače v nasprotju z namenom uporabe ravna s spominskimi obeležji in z objekti javne infrastrukture, kot so komunalna infrastruktura, javna razsvetljava, cestnoprometni znaki, priprave in naprave na rekreativnih površinah, igrala na otroških površinah in podobne javne naprave, se kaznuje z globo od 800 do 1.500 eurov.

**18. člen**

**(prenočevanje)**

(1) Kdor prenočuje na javnem kraju ali drugih dostopnih prostorih, ki za to niso namenjeni, in s takšnim ravnanjem koga vznemirja, se kaznuje z globo od 100 do 500 eurov.

(2) Kdor prenočuje v vozilu na javnem kraju, ki za to ni namenjen, se kaznuje z globo od 300 do 1.000 eurov.

(3) Samoupravne lokalne skupnosti lahko s svojimi predpisi določijo pogoje, območja in red prenočevanja v vozilih na svojem območju.

**19. člen**

**(ogrožanje z živalmi)**

Kdor pri posamezniku s ščuvanjem živali namenoma povzroči občutek strahu ali ogroženosti, se kaznuje z globo od 250 do 500 eurov.

**20. člen**

**(javni red in mir v gostinskih obratih in na javnih prireditvah ter varstvo mladoletnikov)**

(1) Odgovorna oseba pravne osebe, samostojnega podjetnika posameznika ali posameznika, ki samostojno opravlja dejavnost, ki takoj, ko je to mogoče, policiji ne naznani kršitve javnega reda in miru v gostinskem obratu za prekrške iz prvega, drugega ali tretjega odstavka 6. člena tega zakona, se kaznuje z globo od 400 do 700 eurov, za prekršek iz drugega odstavka tega člena pa z globo od 500 do 1.000 eurov.

(2) Osebam, mlajšim od 16 let, sta med 24.00 in 5.00 prepovedana vstop v gostinske obrate in na prireditve, kjer se točijo alkoholne pijače, in zadrževanje v teh obratih ali na teh prireditvah brez spremstva staršev, rejnikov ali skrbnikov.

(3) Omejitev iz prejšnjega odstavka ne velja za gostinske obrate in prireditve, kjer se točijo izključno brezalkoholne pijače.

(4) Odgovorna oseba v gostinskem obratu ali na prireditvi sme od vsake osebe, za katero domneva, da ne izpolnjuje pogojev za vstop v gostinski obrat ali na prireditev, zahtevati, da izkaže svojo starost z javno listino, na podlagi katere se ugotavlja identiteta.

(5) Če se kršitev javnega reda in miru v gostinskem obratu kljub ukazu uradne osebe ne preneha, lahko uradna oseba zahteva, da vsi zapustijo gostinski obrat in se ta zapre. Kdor na podlagi opozorila uradne osebe gostinskega obrata ne zapusti, se kaznuje z globo od 200 do 500 eurov in se ga iz omenjenih prostorov odstrani.

(6) Pravna oseba, samostojni podjetnik posameznik ali posameznik, ki samostojno opravlja dejavnost, ki stori prekršek iz prvega odstavka tega člena, se kaznuje z globo od 750 do 2.000 eurov, za prekršek iz drugega odstavka tega člena pa z globo od 900 do 3.000 eurov.

**21. člen**

**(neupoštevanje zakonitega ukrepa uradnih oseb)**

(1) Kdor ne upošteva na kraju samem odrejenega zakonitega ukrepa ali odredbe uradne osebe, se kaznuje z globo od 600 do 1.200 eurov.

(2) Če je prekršek iz prvega odstavka storjen tako, da kršitelj s svojim nezakonitim ravnanjem otežuje ali onemogoča izvedbo uradnega dejanja uradne osebe tako, da se usede, uleže, obrne vstran, beži ali ravna podobno, se kršitelj kaznuje z globo od 1.000 do 1.500 eurov.

(3) Če je prekršek iz prejšnjega odstavka storjen v skupini najmanj dveh oseb, se posameznik kaznuje z globo od 1.500 do 2.500 eurov.

(4) Kdor krši odredbo ali odločbo pristojnega državnega organa, s katero je prepovedan dostop, zadrževanje, snemanje ali fotografiranje na določenem kraju, se kaznuje z globo od 250 do 500 eurov.

(5) Kdor se brez razlogov ali po njihovem preteku zadržuje v prostorih državnega organa, samoupravne lokalne skupnosti ali nosilca javnih pooblastil in jih na podlagi opozorila pristojnih oseb ne zapusti, se kaznuje z globo od 200 do 400 eurov in se ga iz prostorov odstrani.

**22. člen**

**(prepoved uporabe simbolov nacistične ali fašistične ideologije)**

(1) Kdor na javnem kraju nosi, obeša, razkazuje, vzklika, izvaja, distribuira, objavlja ali kako drugače uporablja pozdrave, himne ali pesmi, zastave, uniforme, znake, parole ali gesla in druge oznake ter z njimi povezana slikovna in avdiovizualna gradiva, ki so značilni za nacizem, fašizem in njune kolaborantske organizacije iz časa druge svetovne vojne, in s takšnim ravnanjem koga vznemirja, razburja ali ogroža, se kaznuje z globo od 500 do 1.000 eurov.

(2) Če je prekršek iz prvega odstavka storjen v skupini najmanj dveh oseb, se posameznik kaznuje z globo od 1.000 do 2.000 eurov.

(3) Ne glede na prejšnji odstavek se lahko pozdrave, himne ali pesmi, zastave, uniforme, znake, parole ali gesla in druge oznake ter z njimi povezana slikovna in avdiovizualna gradiva, ki so značilni za nacizem, fašizem in njune kolaborantske organizacije iz časa druge svetovne vojne, uporablja za namene izobraževanja v skladu z javno veljavnimi izobraževalnimi programi, razširjanja programskih vsebin v medijih, opravljanja znanstvenoraziskovalnih nalog na področju arhivistike, zgodovine in drugih znanstvenih ved, javnih muzejskih zbirk, zbirk javnega arhiva ali javnih knjižnic, zasebnih zbirk, kot rekvizite za film, televizijo, gledališke predstave in druge kulturne prireditve, kot jih določa zakon, ki ureja uresničevanje javnega interesa za kulturo, in za druge oblike svobode izražanja, če se ne uporabljajo za protipravne namene poveličevanja, odobravanja ali spodbujanja nacistične ali fašistične ideologije.

**23. člen**

**(lažna naznanitev prekrška)**

Kdor naklepno z lažnim naznanilom prekrška po tem zakonu namenoma povzroči interveniranje policije, občinskih redarjev, reševalcev ali gasilcev, se kaznuje z globo od 300 do 600 eurov.

**24. člen**

**(prepoved vzbujanja nestrpnosti)**

1. Kdor koga zaradi spola, narodnostne, rasne ali etnične pripadnosti, spolne usmerjenosti ali verske opredelitve ali pripadnosti, gmotnega stanja, rojstva, izobrazbe, družbenega položaja, invalidnosti ali katere koli druge osebne okoliščine izziva ali spodbuja k pretepu ali se vede na drzen, nasilen, nesramen in žaljiv način, ga zasleduje in s takšnim vedenjem pri njem povzroči občutek ponižanosti, ogroženosti, prizadetosti ali strahu, se kaznuje z globo od 500 do 1.000. eurov.
2. Kdor koga udari zaradi razlogov, navedenih v prvem odstavku tega člena, se kaznuje z globo od 700 do 1.200 eurov.
3. Kdor se pretepa zaradi razlogov, navedenih v prvem odstavku tega člena, se kaznuje z globo od 900 do 1.400 eurov.
4. Kdor se nasilno vede proti družinskim članom iz razlogov, navedenih v prvem odstavku tega člena, se kaznuje z globo od 1.000 do 1.500 eurov.
5. Kdor se na javnem kraju prepira, vpije ali se nedostojno vede iz razlogov, navedenih v prvem odstavku tega člena, se kaznuje z globo od 500 do 1.000 eurov.
6. Kdor piše ali riše po zidovih, ograjah ali drugih javno dostopnih krajih iz razlogov, navedenih v prvem odstavku tega člena, se kaznuje z globo 500 do 1.500 eurov.
7. Kdor na javnem kraju namenoma nespoštljivo ravna, zažge ali kako drugače poškoduje ali uniči zastavo ali grb Republike Slovenije, zastavo Evropske unije ali zastavo tuje države iz razlogov, navedenih v prvem odstavku tega člena, se kaznuje z globo 1.500 do 3.000 eurov.

**III. ZASEG PREDMETOV**

**25. člen**

**(policijski zaseg predmetov)**

**(**1) Policist ali vojaški policist sme brez predhodne odločbe pristojnega organa zaseči predmete prekrška, za katere je pristojen, v skladu z 28. členom tega zakona, tudi če niso storilčeva last.

(2) Za prekrške iz prejšnjega odstavka se izreče stranska sankcija odvzem predmetov.

**26. člen**

**(pooblastilo redarju za zaseg predmetov)**

(1) Občinski redar sme brez predhodne odločbe pristojnega organa zaseči predmete prekrška, za katere je pristojen, v skladu z 28. členom tega zakona, tudi če niso storilčeva last.

(2) Za prekrške iz prejšnjega odstavka se izreče stranska sankcija odvzem predmetov.

**IV. POSEBNI UKREPI ZA ZAGOTOVITEV JAVNEGA REDA IN MIRU**

**27. člen**

**(izključitev energetskih virov)**

(1) Za preprečitev nadaljevanja prekrška, s katerim se moti ali vznemirja eno osebo ali več ljudi, lahko policist z ustno odredbo ukaže upravljavcu začasen izklop dobave elektrike pri kršitelju ali plina v primeru, ko bi kršitelj z uporabo plina lahko nadaljeval prekršek, če to nima hujših posledic za druge osebe in je ukrep sorazmeren glede na kršitev. Policist po izrečeni ustni odredbi izda pisno odredbo v šestih urah od izreka ustne odredbe. Izklop lahko traja do vzpostavitve javnega reda in miru, vendar ne več kot šest ur.

(2) Kršitelj plača stroške izklopa in priklopa ter morebitno nastalo škodo.

(3) Upravljavec mora zagotoviti ponovno dobavo elektrike ali plina takoj, ko od policista prejme ustno odredbo.

(4) Pravna oseba, samostojni podjetnik posameznik ali posameznik, ki samostojno opravlja dejavnost, ki ne ravna v skladu z odredbo iz prvega odstavka tega člena, se kaznuje z globo od 500 do 2.500 eurov.

(5) Odgovorna oseba pravne osebe, samostojnega podjetnika posameznika ali posameznika, ki samostojno opravlja dejavnost, se za prekršek iz prejšnjega odstavka kaznuje z globo od 400 do 1.200 eurov.

**V. NADZOR**

**28. člen**

**(pristojnost)**

(1) Nadzor nad izvajanjem tega zakona izvaja policija.

(2) Ne glede na prejšnji odstavek je za nadzor in odločanje o prekrških iz tega zakona pristojna vojaška policija v skladu z zakonom, če prekršek stori vojaška oseba med dejanskim opravljanjem vojaške službe. Vojaška policija je v skladu z zakonom pristojna tudi za nadzor, zaseg predmetov in odločanje o prekrških, če je prekršek storjen v objektih in okoliših, ki so posebnega pomena za obrambo ali na območju vojaškega tabora.

(3) Ne glede na prvi odstavek tega člena nadzor nad izvajanjem 5., 9., 10., 11., 12., 13., 14., 15., 16., 17., 18., 20., 21., 22. in 23. člena tega zakona izvaja tudi občinsko redarstvo.

**29. člen**

**(višina globe v hitrem postopku o prekršku)**

Za prekrške iz tega zakona se sme v hitrem postopku izreči globa tudi v znesku, ki je višji od najnižje predpisane globe, določene s tem zakonom.

**VI. PREHODNA IN KONČNI DOLOČBI**

**30. člen**

**(prenehanje veljavnosti)**

Z dnem uveljavitve tega zakona preneha veljati Zakon o varstvu javnega reda in miru (Uradni list RS, št. 70/06, 139/20 in 113/24).

**31. člen**

**(uporaba poznejšega, za storilca milejšega zakona)**

Postopki o prekrških, ki do dneva uveljavitve tega zakona še niso bili pravnomočno končani, se končajo v skladu z zakonom, ki je veljal ob storitvi prekrška, razen če je ta zakon za storilca milejši.

**32. člen**

**(začetek veljavnosti)**

Ta zakon začne veljati trideseti dan po objavi v Uradnem listu Republike Slovenije.

**III. OBRAZLOŽITEV**

**K 1. členu:**

V prvem členu je določeno, da zakon ureja varstvo javnega reda in miru ter določa ravnanja, ki pomenijo kršitev javnega reda in miru na javnem in zasebnem prostoru. Zakon o prekrških (ZP-1) v 3. členu določa, da se prekrški lahko določijo z zakonom, uredbo Vlade Republike Slovenije in z odlokom lokalne skupnosti. Namen zakona je uresničevanje pravice posameznika do varnosti in dostojanstva (kot temeljne človekove dobrine in ustavne pravice, ki jo določa 34. člen Ustave Republike Slovenije). Varovanje javnega reda in miru pomeni varovanje pred dejanji, ki posegajo v telesno ali duševno celovitost posameznika ali s katerimi se povzročajo motenje miru, vznemirjenost ljudi, oviranje uresničevanja pravic in izpolnjevanja dolžnosti posameznikov, državnih organov, organov lokalnih skupnosti in nosilcev javnih pooblastil. Nedvomno mora biti vsak poseg v pravico do zasebnosti utemeljen zaradi varstva javnega reda in miru. Poseg v zasebnost je namreč v skladu z drugim odstavkom 8. člena EKČP dovoljen zaradi varstva (med drugim) javnega reda, vendar mora ta poseg temeljiti na zakonu in mora biti tudi sorazmeren, kar pomeni, da se mora pri ukrepu oblastnega organa v zasebnem prostoru tehtati sorazmernost s pravico do zasebnosti posameznika. Navedeno je še toliko bolj pomembno, ker se znatna pooblastila po tem zakonu podeljujejo občinskim redarjem, ob upoštevanju, da je občina po Ustavi Republike Slovenije samoupravna lokalna skupnost in ne pomeni oblastnega organa, razen za naloge, ki so nanjo prenesene z zakonom.

**K 2. členu:**

V tem členu so opredeljeni posamezni izrazi.

1. izraz: javni red in mir

Javni red in mir sta dobrini, ki izključujeta protipravna dejanja, s katerimi se kršijo splošna pravila vsakdanjega dela in življenja. Pomenita, da se ljudje počutijo varni in so mirni, njihovo neovirano gibanje na javnih krajih in drugih površinah, uporabo javnih objektov, stanovanj in drugih prostorov, nemoteno opravljanje uradnih opravil državnih in drugih organov, organizacij in skupnosti oziroma optimalno varnost v družbeni skupnosti. Pojem mir se pojavlja v tesni povezavi z varnostjo in redom. Mir obravnavamo s pozitivnega in negativnega vidika. Negativni vidik mira imenujemo nemir in pomeni določeno stopnjo nevarnosti ali ogrožanja. Za našo obravnavo in opredelitev je pomembnejši pozitivni vidik, to je mir kot stanje brez vojne, brez spora med ljudmi, brez velikih družbenih nasprotij, brez hrupa in ropota ter javni red in mir, v osnutku pa je opredeljen kot občutek varnosti, nevznemirjenosti in sožitja. Iz opredelitve javnega reda in miru sklepamo, da gre za kršitev javnega reda in miru, kadar posamezniku ali državnim in drugim organom ni omogočeno uresničevanje njihovih pravic, ki so jim zagotovljene po ustavi in zakonih.[[9]](#footnote-10)

Zato je v ta pojem nujna umestitev tudi prekrškov, kot so razkazovanje nevarnih predmetov na način, ki vzbuja videz izvajanja nalog uradnih ali vojaških oseb, uporaba uniform ali drugih oblačil, podobnih uniformi, s katerimi se vzbuja videz izvajanja nalog uradnih ali vojaških oseb, ali sočasna uporaba nekaterih predmetov vzbuja videz, da gre za policijsko ali vojaško silo, katere delovanje nima podlage v zakonu. S tem se v pojem javni red in mir vključuje tudi prepoved tovrstnih ravnanj ali prekrškov. Tako se posameznikom ali skupinam daje jasen signal, da je monopol oblastne prisile v izključni pristojnosti demokratične in pravne države.

2. izraz: javni kraj

To je najširši pomen javnega kraja. Pri opredelitvi izraza javnega kraja je poudarek na besedilu: »je brezpogojno ali pod določenimi pogoji dostopen vsakomur«, kar pomeni, da so to prostori, območja, objekti, kjer se ljudje zadržujejo iz katerih koli razlogov. To hkrati pomeni, da se po tem zakonu digitalno okolje (svetovni splet in druga omrežja, eter …) ne šteje za javni kraj. Pogoja zadrževanja in dostopnosti morata biti kumulativno izpolnjena, da ima območje status javnega kraja. V tem smislu je na javni kraj omogočen prost dostop nedoločenemu številu oseb brez pogojev. To so ulice, trgi, javne ceste, pristanišča, čakalnice, gostinski lokali, trgovinski in obrtni lokali itd. ZJRM-1 in ZJRM-2 kot kraj storitve prekrškov določata kraj kot teritorialno površino, ki je ločena na javni in zasebni prostor. Enako stališče je v svoji sodbi zavzel tudi VS RS, št. IV IPS 98/2008 z dne 18. 11. 2008. ZJRM-1 ne določa medijskega prostora, sploh pa ne sodobnih družbenih omrežij, ki v času nastajanja zakona še niso bila tako razširjena. Posledično v zakonu tudi ni prekrškov, ki bi lahko bili storjeni v medijih ali na družbenih omrežjih. Posameznik, ki bi na družbenih omrežjih lahko bil žrtev, ima zagotovljeno pravno varstvo svojega dobrega imena in časti na podlagi 18. poglavja KZ-1, ki vsebuje kazniva dejanja zoper čast in dobro ime. Podobno opredelitev javnega kraja določa tudi Zakon o graditvi objektov. Objekt v javni rabi je objekt ali del objekta, katerega raba je pod enakimi pogoji namenjena vsem: nestanovanjska stavba, kot so gostinska stavba, poslovna in upravna stavba, trgovska stavba in stavba za storitvene dejavnosti, stavba za promet in stavba za izvajanje komunikacij, stavba splošnega družbenega pomena, obredna stavba in druga nestanovanjska stavba, če je namenjena javni rabi, in javna površina, kot so javna cesta, ulica, trg, tržnica, igrišče, parkirišče, pokopališče, park, zelenica in rekreacijska površina.[[10]](#footnote-11) Vendar so pri teh oblikah javnega kraja razlike, saj so nekateri od teh javnih krajev po namenu in funkciji trajno javni in odprti oziroma dostopni ves čas (ulice, trgi, javne ceste …), drugi javni kraji pa so po namenu in funkciji odprti le določen čas (npr. trgovinski in obrtni lokali, javna prometna sredstva). Ta razdelitev ima praktični in pravni pomen. To pomeni, da če oseba stori prekršek na ulici, je prekršek v vsakem primeru storjen na javnem kraju, ker je ulica trajno (časovno neomejeno) odprti javni kraj. Če pa je bilo isto dejanje storjeno v gostinskem lokalu, ki je na tej ulici, vendar je bil lokal v času storitve prekrška zaprt (lokal ne obratuje), prekršek ni bil storjen na javnem kraju. Podobno je s tako imenovanimi premičnimi javnimi kraji, kot so sredstva javnega prevoza. Tudi ti kraji so javni kraji le določen čas, dokler so v funkciji nudenja javnih storitev. Javno prevozno sredstvo, dokler obratuje v javnem prometu, je namensko in funkcionalno javni kraj. Od trenutka, ko je javno prometno sredstvo prenehalo obratovati, preneha njegova funkcionalna narava javnega kraja. Ključna razlika je torej čas, ko je neki kraj dostopen vsem (nedoločenemu številu oseb brez katerih koli pogojev), po ali ob določenem času pa ta funkcija javnega kraja ne obstaja več. Naslednjo kategorijo javnih krajev obsegajo tudi kraji, kjer je dostop ljudem dovoljen le pod določenimi pogoji. To so na primer športni stadioni in igrišča, kinodvorane, gledališča, koncertne dvorane in razstavni prostori. Takšen pogoj je lahko uporaba kraja proti plačilu, pri čemer je vstop dovoljen vsakomur, ki kupi vstopnico, plača članarino ipd.

V praksi so lahko dejanja storjena na kraju, ki ni javen, je pa ta prostor viden z javnega kraja. Pri tem je treba opozoriti, da je treba vidnost tega dejanja z javnega kraja razumeti tako, da lahko to dejanje vidijo vse osebe, ki so na nekem javnem kraju, če so v normalnem gibanju ali mirovanju. Uporaba pomagal (razne optične naprave, brezpilotni zrakoplovi – droni) ne pride v poštev. Takšni prostori so lahko balkoni, terase, dvorišča in podobno.[[11]](#footnote-12)

3. izraz: zasebni prostor

Pojem zasebni prostor določa prostor, ki ni dostopen nedoločenemu številu oseb brez katerih koli pogojev. Ta prostor ni v funkciji javne uporabe ali storitve. Gre torej za prostor, ki ga omejujejo fizične ali drugačne ovire, ki onemogočajo prost vstop ali dostop vsakomur. To je lahko tudi ograjena terasa ali ograjen vrt pred hišo. Če gre za kršitev v zasebnem prostoru in je prepovedana posledica nastala na javnem kraju, se šteje, da je kršitev storjena na javnem kraju.

Zasebni prostor je prostor, ki je v zasebni lasti ali posesti in je dostop vanj dovoljen le s soglasjem lastnika, posestnika[[12]](#footnote-13) ali druge upravičene osebe. Opredelitev zasebnega prostora je zato precej široka, predvsem pa ni vezana na lastninsko pravico, ker varuje tudi posestnika in drugo upravičeno osebo. Pojma druga upravičena oseba ne smemo razlagati na restriktiven način, temveč gre za vsako osebo, ki v zasebnem prostoru opravlja naloge. Pojem upravičena oseba se ne pokriva s pojmom odgovorna oseba, temveč je mnogo širši in zajema vse, ki opravljajo posamezne naloge. Razlaga navedenega pojma je pomembna zlasti v povezavi s kršitvijo tretjega odstavka 20. člena, v katerem je določeno, da se mora oseba iz prostorov, kjer se neupravičeno zadržuje, na zahtevo pristojne osebe odstraniti.[[13]](#footnote-14)

Pri pojmu je treba upoštevati sodno prakso ESČP v smislu pojma pričakovane zasebnosti in dopustnih posegov oblastnih organov (sorazmernost). Načelo legitimnosti namreč nalaga, da so ukrepi državnih organov skrajno sredstvo, ki je nujno potrebno zaradi zagotavljanja temeljnih človekovih pravic.

4. izraz: pretep

Pretep je opredeljen kot medsebojno fizično obračunavanje z izmenjavo udarcev med dvema ali več osebami, kar pomeni, da ne gre za pretep, če ena oseba pretepa drugo, ta pa ji udarcev ne vrača ali se samo brani. Prekršek je torej storjen, če gre za najmanj dve osebi, ki si med seboj izmenjujeta udarce. S pojmom udarci so mišljene vse vrste udarcev z roko, nogo ali drugimi deli telesa, npr. glavo. Ne pretepa se tisti, ki se brani ali ki razdvaja ali pomirja osebe, ki se pretepajo.

Pojem pretep zajema izrazito fizično, telesno in neposredno dogajanje. Temelji na nasilnem fizičnem stiku ljudi (udarci, brce, davljenje, stiskanje in grizenje, praskanje, vlečenje, zvijanje, potiskanje, tlačenje s silo telesa, metanje drugega in drugega na drugega). V komentarju Kazenskega zakonika je pretep opredeljen kot spopad več oseb, in sicer najmanj treh, v tem zakonu pa je posebej opredeljen pojem pretepa, da ne bi bilo dilem.[[14]](#footnote-15)

5. izraz: nedostojno vedenje

Kot izhaja že iz zakonske določbe, je nedostojno vedenje opredeljeno kot vedenje posameznika ali skupine, s katerim se povzroči vznemirjenje ali razburjenje ali ogrožanje posameznika ali skupine ali kadar z žaljivimi besedami ali dejanji škoduje ugledu posameznika ali skupine. Gre torej za opredelitev obnašanja posameznika ali skupine, ki pri drugem posamezniku, lahko tudi skupini posameznikov, povzroči spremembo v njihovem normalnem razpoloženju (duševnem stanju) kot posledica celotnega čustvenega doživljanja vedenja drugega posameznika ali skupine posameznikov. V tej posledici je nujno, da se prizadeti posameznik počuti vznemirjenega, razburjenega ali ogroženega. Ob tolmačenju tovrstnih subjektivnih znakov razburjenosti ali vznemirjenja je treba izhajati iz namenske razlage varovanja zakona, saj ni nujno, da se pri posameznikih razburjenost ali vznemirjenost kaže z zunanjimi telesnimi znaki (tresenje, glasno govorjenje, ogorčenje itd.), saj lahko posameznik pod stresom te znake potlači in uradni osebi na prvi pogled niso vidni, zato jim mora uradna oseba izluščiti/prepoznati v razgovoru. Subjektivne znake prekrška je treba tolmačiti široko, saj zadošča že, če oseba pokliče na številko 112 ali 113, kar kaže določeno vznemirjenost ali odmik od rutine/normalnega poteka namena dela, poti itd. Poleg tega moramo pojem ogrožanja razumeti v kontekstu časa kršitve (v trenutku dogajanja kršitve), ne pa izhajati iz posameznikovega občutka ogroženosti, ko je kršitev že prenehala na primer zaradi intervencije policije ali je kršitelj prenehal kršitev in se je ta subjektivni znak vznemirjenja, razburjenja ali ogrožanja (stres) že umiril.

6. izraz: nedostojno vedenje do uradne osebe

Ureditev javnega reda in miru posebej varuje uradne osebe pri opravljanju uradnih dejanj. Glavni element nedostojnega vedenja je, da je takšno vedenje uperjeno proti uradnim osebam, s tem pa se posebej varujejo uradne osebe pri izvajanju zakonskih nalog ali pooblastil. Pri tem ni nujno, da se uradna oseba zaradi nedostojnega vedenja počuti vznemirjeno, razburjeno ali ogroženo, zadošča tudi, da se z žaljivimi besedami ali dejanji škoduje ugledu uradne osebe ali državnega organa, organa lokalne samoupravne skupnosti ali nosilca javnega pooblastila.

Vrhovno sodišče Republike Slovenije je v zvezi s tem že obrazložilo: *»[D]rugi odstavek 7. člena ZJRM-1 določa, da se z globo kaznuje, kdor se prepira, vpije, ali se nedostojno vede do uradne osebe pri uradnem poslovanju. Omenjeno določilo je specialno v razmerju do prvega odstavka istega člena, ki vsebuje splošno prepoved nedostojnega vedenja na javnem kraju. Kvalificirana oblika prekrška iz drugega odstavka 7. člena ZJRM-1 je namenjena zaščiti uradnih oseb državnih in lokalnih skupnosti, ki izvršujejo zakone ali podzakonske predpise, s čimer se posredno varuje tudi državo, ki preko teh oseb izvršuje zakone.*«[[15]](#footnote-16) Višje sodišče v Celju pa je še pojasnilo, da čeprav se policist zaradi izrečenih *»[b]esed po lastnih izpovedbah ni počutil razžaljenega, na izpolnjevanje zakonskih znakov prekrška po drugem odstavku 7. člena ZJRM-1 ne vpliva. Uporaba besed ›ne me jebat‹ in ›pička‹ v postopku, ki ga vodijo policisti kot uradne osebe v okviru uradnega poslovanja, nedvomno predstavlja nedostojno vedenje, ne glede na to, ali je s takimi besedami obdolženec želel žaliti policiste, ali je zgolj želel glasno izraziti nestrinjanje s sistemom«.*[[16]](#footnote-17)

7. izraz: uradna oseba

Uradne osebe po tem zakonu so poslanec državnega zbora, član državnega sveta, član lokalnega ali pokrajinskega predstavniškega telesa, sodnik ustavnega sodišča, sodnik, sodnik porotnik, državni tožilec, državni odvetnik, oseba, ki pri državnem organu, organu samoupravne lokalne skupnosti, pri drugi osebi javnega prava ali nosilcu javnih pooblastil opravlja posamezna uradna dejanja na podlagi pooblastil, ki jih ji daje zakon ali na podlagi zakona izdani predpisi ali na podlagi posamičnega akta, izdanega na podlagi zakona, ali na podlagi zakona sklenjena pogodba o arbitraži, oseba, ki izvaja storitve v okviru mreže javne službe, ki jo zagotavlja država ali občina in je zaposlena pri državnem organu, organu lokalne skupnosti, centru za socialno delo, drugem nosilcu javnih pooblastil ali pri izvajalcu javne službe, ki jo zagotavlja država ali občina, oseba, ki ji mednarodna javna organizacija daje položaj uradne osebe, in oseba, ki pri mednarodnem sodišču opravlja sodniško, tožilsko ali drugo uradno dolžnost ali nalogo

8. izraz: uradno dejanje

Vrhovno sodišče Republike Slovenije je pojasnilo, da je zakonski znak uradno dejanje pojem, ki ga uporablja Kazenski zakonik in ni neposredno prevzet z drugega (upravno pravnega) področja, zato je treba pomen tega zakonskega znaka iskati v kazenskem zakonu, ne na drugih pravnih področjih. Kazenski zakonik uradnega dejanja ne opredeljuje, v prvem odstavku 99. člena pa opredeljuje, koga je treba šteti za uradno osebo. Uradno dejanje je lahko torej samo dejanje, ki ga izvedejo uradne osebe (subjektivni kriterij) in se nanaša na opravljanje nalog teh oseb (objektivni kriterij). Za uradna dejanja je treba tako poleg oblastvenih ravnanj uradnih oseb šteti tudi druga njihova ravnanja, ki jih morajo opraviti na podlagi zakona ali podzakonskega predpisa v okviru svojih službenih pooblastil ali nalog (tako imenovana pravno vezana ravnanja uradnih oseb), praviloma po vnaprej predpisanem postopku. Za uradno dejanje ni mogoče šteti zasebnih ravnanj uradne osebe, ki so opravljena zunaj kroga njenih uradnih nalog in pri katerih uradna oseba nastopa kot zasebnik, čeprav je dejanja izvedla z izkoriščanjem znanja ali vpliva, pridobljenih z opravljanjem uradne funkcije.[[17]](#footnote-18)

9. izraz: družinski člani

Dodatno se opredeljuje tudi izraz družinski člani ali članice, ki ima enak pomen kot v zakonu, ki določa nasilje v družini.

V drugem odstavku tega člena je določeno, da se v zakonu uporabljeni izrazi, zapisani v moški slovnični obliki, uporabljajo kot nevtralni za ženski in moški spol. S tem se poudarja abstraktna in splošna ureditev na način, da uporaba enega ali drugega spola ali zgledovanje po spolu ne ustvarja nikakršne pravne podlage ali vsebinske razlike.

10. izraz: kolaborantske organizacije iz časa druge svetovne vojne

To so organizacije ali skupine, ki so na ozemlju sedanje Republike Slovenije med drugo svetovno vojno sodelovale z okupatorsko nacistično Nemčijo (Tretji rajh), Kraljevino Italijo, Kraljevino Madžarsko in Neodvisno državo Hrvaško. To so Prostovoljna protikomunistična milica (vaške straže in Legija smrti), Slovensko domobranstvo, Gorenjska samozaščita, Slovenski narodni varnostni zbor, Jugoslovanska vojska v domovini (četniki), Vermani, Raztrganci, Črna roka, Madžarska stranka suličastega križa, Koroška ljudska zveza, Štajerska domovinska zveza, Srbski prostovoljni korpus in ustaši.

**K 3. členu:**

Vzdrževanje javnega reda in miru pomeni delovanje državnih organov in lokalnih skupnosti, da s predpisi in ukrepi zagotavljajo varnost in red. Drugi odstavek 3. člena v povezavi z 2. členom opredeljuje red kot stanje brez kršitev, ki ga v okviru svojih pooblastil določa vsak posamezni subjekt na svojem območju (hišni red, režim vstopanja v objekte itd.), ki je tudi odgovoren za njegovo zagotavljanje. Če nespoštovanje na primer hišnega reda preraste v kršitev javnega reda, subjekt, ki skrbi za red, policijo ali redarje obvesti, da ukrepajo v skladu z zakonom.

**K 4. členu:**

Izobešanja tujih zastav ne ureja Zakon o grbu, zastavi in himni Republike Slovenije ter o slovenski narodni zastavi (ZGZH). Glede krajev in načina izobešanja določba drugega odstavka napotuje na smiselno uporabo zakona, ki ureja izobešanje slovenske zastave. Ta člen določa pogoje za izobešanje tujih zastav, ker to področje ni zakonsko urejeno (pravna praznina). Po mnenju predlagatelja je to tudi del področja urejanja javnega reda. Zastave se izobesijo tako, da so javno vidne.

Pojavne oblike prekrška so določneje opredeljene, saj se na terenu zaznavajo primeri razkazovanja tujih zastav, ki niso izobešene (npr. so razprte med iztegnjenima rokama oseb ali pritrjene na pokrov motorja vozila). Tuje države ne določa zgolj njena zastava, temveč tudi njeni simboli.

Navedeno velja tudi za simbole tuje države.

Za kršitev ne gre, če posameznik v zasebnem prostoru izobesi zastavo in to ni javno vidno.

Poleg tega ne gre za kršitev, če posameznik izobesi zastavo ob športnih tekmovanjih in drugih prireditvah ter javnih shodih, na katerih se Republika Slovenija predstavlja ali se jih udeležuje, v skladu s pravili in običaji takšnih prireditev in shodov (1. točka prvega odstavka 14. člena ZGZH), na primer izobešanje zastave na vozilih ob tekmah slovenske reprezentance.

Ne gre za kršitev niti, če se posameznik tako izraža umetniško ali politično.

Zastave se na javnih mestih lahko izobesijo, če ne krnijo ugleda naše ali tuje države. Pojem krnitev ugleda je povzet po ZGZH.

Uporabo zastave Evropske unije ureja Uredba o uporabi zastave in himne Evropske unije v Republiki Sloveniji.

**K 5. členu:**

Navedeni člen določa, kdo in kdaj lahko zbira prostovoljne prispevke ter način, ki pomeni motenje miru, vznemirjenost ali nadlegovanje ljudi na javnem kraju ali zasebnem prostoru (zbiranje prostovoljnih prispevkov od vrat do vrat, po stanovanjskih hišah, blokih, poslovnih prostorih, z ustavljanjem in siljenjem ljudi na ulici, pred vhodi v trgovske centre, na parkiriščih ipd.). Določbe tega člena namreč varujejo ljudi pred nadlegovanjem z zbiranjem prostovoljnih prispevkov. Kršitev je klasično zbiranje prostovoljnih prispevkov po stanovanjskih hišah, blokih, poslovnih prostorih, če oseba nima dovoljenja upravne enote, saj dejavnost zbiranja prostovoljnih prispevkov na takšen način posega v posameznikov mir. Pozivanje oseb v raznih medijih (televizija, radio, internet, SMS-sporočila) ne pomeni prekrška, saj je namen zakona varstvo javnega reda in miru ter varovanje posameznikov pred dejanji, ki posegajo v njihovo dostojanstvo in varovanje pred dejanji, s katerimi se povzročata motenje miru in vznemirjenost posameznikov, ni pa namen zakona, da bi se urejalo zbiranje prostovoljnih prispevkov (finančnih ali materialnih) nasploh.

Društva, ustanove, zavodi, fizične in druge nepridobitne pravne osebe lahko zbirajo prostovoljne prispevke za humanitarne ali splošno koristne namene, kot je javni interes za kulturo ali za šport, pri posameznikih in pravnih osebah le z dovoljenjem upravne enote, na območju katere ima društvo, ustanova ali druga pravna oseba svoj sedež. Posameznik, ki je zaradi elementarne ali druge nesreče utrpel veliko premoženjsko škodo, lahko zbira prostovoljne prispevke, če si je pridobil dovoljenje upravne enote, na območju katere ima stalno prebivališče. Če so bili prostovoljni prispevki pridobljeni ali porabljeni v nasprotju z namenom, mora zbiratelj vsa zbrana sredstva nakazati (zbrana denarna sredstva) oziroma izročiti (zbrana materialna sredstva ali stvari), upravičencu, za katerega je zbiral prostovoljne prispevke, če je ta umrl ali ne obstaja več, pa v humanitarne namene, in sicer v 30 dneh od ugotovljenega prekrška.

Navedeni člen izrecno določa, da se določbe tega zakona ne uporabljajo za zbiranje prostovoljnih prispevkov, ki so urejeni z drugimi predpisi (npr. predpis o Rdečem križu), se zbirajo v prostorih verskih skupnosti za verske namene ali se zbirajo na način, ki ne pomeni motenja miru, vznemirjenosti ljudi ali nadlegovanja ljudi na javnih krajih ali zasebnih prostorih (npr. s SMS-sporočili, pošto, prostovoljnim nakazilom ipd.).

V sedmem odstavku je predpisana globa za osebo, ki ima dovoljenje, a prostovoljne prispevke zbira na vsiljiv ali žaljiv način in s tem stori prekršek.

**K 6. členu:**

Ohranja se prepoved nasilnega vedenja do drugih oseb, s čimer se zagotavljata ustavni pravici do osebnega dostojanstva in do varnosti. Posebej je poudarjena tudi prepoved telesnega nasilja, saj se inkriminira tako posamezni udarec kot izmenjevanje udarcev v obliki pretepa. Navedeni člen razvršča prekrške z elementi nasilja po teži:

* izzivanje in spodbujanje k pretepu, zasledovanje, drzno, nasilno, nesramno, žaljivo ali podobno vedenje,
* udarec,
* pretep.

Prvi odstavek inkriminira zasledovanje, drzno, nasilno, nesramno ali žaljivo vedenje. Med drzna in brutalna (surova) dejanja spadajo dejanja, s katerimi se drugemu povzroča ogroženost ali strah pred nasiljem ali se posamezniku povzroča občutek sramu, bolečine ali neprijetnosti. Pogoj za storitev prekrška je povzročitev ogroženosti, prizadetosti, strahu ali nelagodja drugi osebi.

Opredelitev pretepa je v četrti točki 2. člena tega zakona. Ne pretepa se tisti, ki se brani ali ki razdvaja ali pomirja osebe, ki se pretepajo. Ker v sodobni družbi reševanje konfliktov s fizično silo ni sprejemljivo, se za storitev prekrška po drugem odstavku šteje že en udarec. Tretji odstavek sankcionira tudi možnost, da nekdo nekoga večkrat udari. Sodelovanje v pretepu pomeni bodisi fizično sodelovanje (s telesom onemogoči osebi, da zbeži, jo zadrži) bodisi samo besedno (z izzivanjem spodbuja k pretepu).

Prekršek ni, kadar se pretepajo igralci na igrišču, npr. pri hokeju, nogometu ali na drugih športnih prireditvah, ker sta na teh površinah za vzdrževanje reda pristojna sodnik in delegat tekme. Za pravilen potek športnih iger skrbijo sodniki in delegati, ki lahko prekinejo igro, zahtevajo izpraznitev dvorane, tribun itd. Igralci so zaradi nešportnega vedenja ali pretepa lahko kaznovani s predpisi posamezne športne panoge (disciplinski sodniki).

Prekrški iz tega člena so lahko storjeni na javnem kraju ali v zasebnem prostoru.

Kazenski zakonik v 134.a členu določa tudi kaznivo dejanje zalezovanja, to dejanje pa traja dalj časa ali se večkrat ponovi.[[18]](#footnote-19)

Kazenski zakonik v 135. členu določa kaznivo dejanje grožnje, ki se preganja na predlog oškodovanca. Če obstajajo zakonski znaki tega kaznivega dejanja in se oškodovanec odloči za podajo predloga za pregon kaznivega dejanja, je prekršek konzumiran v kaznivem dejanju.

**K 7. členu:**

Zaradi sistemske ureditve in uskladitve kršitev na športnih prireditvah in v zvezi z njimi ter med potovanjem na športno prireditev in z nje z novelo ZNPPol-C je predlagan ločen člen za ravnanja iz 6. člena, ki so izvedena na športni prireditvi ali v zvezi s športno prireditvijo ali med potovanjem na športno prireditev ali z nje.

Predlagana inkriminacija sledi ureditvi iz četrtega odstavka 296. člena KZ-1, ki celovito ureja nasilništvo na športnih prireditvah in v zvezi z njimi. »Ultras« navijaške skupine (subkulturna skupina, ki vključuje ustvarjanje koreografij, transparentov, zastav in drugih vizualnih spektaklov na stadionih, glasno navijanje, petje pesmi in včasih tudi uporabo pirotehnike) se namreč dogovarjajo za fizično obračunavanje pred športnimi prireditvami, pogosto pa se spopadi med njimi dogajajo tudi po športni prireditvi, ki se je udeležujejo. Za prekršek po prvem odstavku predlaganega člena kot znak prekrška ni predvidena škodljiva posledica, kot to velja za prvi odstavek 6. člena, saj gre za urejanje dveh popolnoma raznorodnih vsebin. Poleg tega je že po naravi stvari jasno, da takšen zakonski znak pri huliganih ne more biti podan.

Zakon o javnih zbiranjih (ZJZ) v 7. odstavku 38. člena predpisuje samo globo od 250 do 1.500 eurov za prekršek posameznika, ki moti shod ali moti ali ovira prireditev (prvi odstavek 23. člena), prekrška, ki je predlagan v 7. členu, ne opredeljuje niti Uredba o splošnih ukrepih v športnih objektih na športnih prireditvah, zato se predlaga, v skladu s tendenco zmanjševanja nasilja na športnih prireditvah, omenjeni 7. člen.

**K 8. členu:**

S tem členom se posebej inkriminirajo prekrški, storjeni do družinskih članov. S tem se varujejo družinska, partnerska in sorodstvena razmerja v družini ali partnerski zvezi. Posledično se varujejo osebe pred nasiljem v družini v zaprtih zasebnih prostorih in na javnem kraju.

Prekršek iz prvega, drugega in tretjega odstavka tega člena je storjen tudi, če uradna oseba nasilno in drzno vedenje proti družinskim članom osebno zazna na kraju, na podlagi anonimne prijave ali če prijavitelj v postopku izjavi, da ne želi sodelovati kot priča ali oškodovanec.

V 60. členu Zakona o nalogah in pooblastilih policije je policiji dano pooblastilo za izrek ukrepa prepovedi približevanja osebi, kraju ali območju. Za izvedbo omenjenega pooblastila veljajo naslednji zakonski pogoji: (i) če je podan utemeljen sum, da je oseba storila prekršek z znaki nasilja ali je bila zalotena pri takem prekršku, in (ii) obstajajo razlogi za sum, da bo ogrozila življenje, osebno varnost ali svobodo osebe, s katero je ali je bila v bližnjem razmerju v smislu Kazenskega zakonika in zakona, ki ureja preprečevanje nasilja v družini, kar (iii) policisti ugotovijo zlasti na podlagi dotedanjega grdega ravnanja kršitelja, iz okoliščin, ki jih neposredno zaznajo ob prihodu na kraj dogodka, zbranih obvestil od žrtev ali prič, podatkov centra za socialno delo, humanitarnih in nevladnih organizacij. Zato je omenjeno pooblastilo v neposredni povezavi s prepovedjo iz tega člena, s čimer so vzpostavljeni trdnejši temelji za učinkovito varstvo ogroženih družinskih članov.

Kazenski zakonik v 191. členu določa kaznivo dejanje nasilja v družini, ki se preganja po uradni dolžnosti. V praksi se je pojavilo kar nekaj dilem pri razmejitvi med prekrškom in kaznivim dejanjem, predvsem ali so izrecno ali smiselno zajeta v izvršitvenih načinih kaznivega dejanja nasilja v družini.[[19]](#footnote-20) Takšno stanje pomeni nespoštovanje načela zakonitosti, saj ni jasno razlikovanje med dvema inkriminacijama, zato ni jasno, v katerem postopku naj bo storilec obravnavan (v prekrškovnem ali kazenskem) in katera sankcija naj mu bo izrečena. S tem je kršeno načelo razločnosti kot vidik načela zakonitosti oz. lex certa, njegov pomen je Ustavno sodišče poudarilo v več svojih odločbah.[[20]](#footnote-21) Napako zakonodajalca je odpravilo Vrhovno sodišče, ko je v svojih odločbah postavilo merila za razmejitev prekrška in kaznivega dejanja in s tem določilo, kako je treba 191. člen KZ-1 pravilno in ustavnoskladno razlagati, da ni podana kršitev načela zakonitosti.

Po mnenju Vrhovnega sodišča je temeljno merilo razmejitve število izvedenih ravnanj; če gre za eno ravnanje, je podan prekršek, pri več (ponavljanje ravnanj) pa kaznivo dejanje. Prva sodba, v kateri je Vrhovno sodišče zapisalo takšno stališče, je sodba v zadevi I Ips 194/2009 z dne 3. 9. 2009. V sodbi je poudarjeno, da bo pri kaznivih dejanjih nasilja v družini praviloma podana kontinuiteta ravnanja storilca oziroma bodo to ponavljajoča se ravnanja, ki lahko preidejo v vzorec obnašanja v družini. Takšno stališče je ponovilo še v več poznejših sodbah, npr. v sodbi I Ips 815/2010, 3. 3. 2011: »Pri kaznivem dejanju nasilja v družini mora iti praviloma za neko trajnejše ravnanje storilca, ki poruši normalne medosebne odnose v družini tako, da ostanejo določeni družinski člani brez topline doma, brez občutka varnosti, da so prestrašeni ipd., oziroma so ravno zaradi obdolženčevega ravnanja spravljeni v podrejen položaj oziroma v položaj, ki je temu pojmu po vsebini primerljiv.« Takšna sodna praksa se je ustalila, zato v sodni praksi razmejevanje med prekrškom in kaznivim dejanjem po navedenem kriteriju več ni problematična.[[21]](#footnote-22) Pri tem je treba poudariti, da Vrhovno sodišče dopušča odstop od navedenega pravila, saj navaja, da gre pri kaznivem dejanju *praviloma* za več ravnanj, kar pomeni, da dopušča možnost, da za kaznivo dejanje zadošča tudi samo eno ravnanje. Pri tem ni postavilo splošnejših meril, kdaj že samo eno ravnanje doseže intenzivnost nasilja, potrebno za kaznivo dejanje po 191. členu KZ-1. V tej smeri je mogoče razumeti stališče Višjega sodišča v Ljubljani (sodba VII Kp 42144/2014 z dne 4. 3. 2016), ki je obravnavalo kaznivo dejanje nasilništva po 296. členu KZ-1, ki pa se od kaznivega dejanja po 191. členu KZ-1 ne razlikuje v izvedenih ravnanjih, ampak le v odnosu med storilcem in oškodovancem. Zato je to stališče mogoče uporabiti tudi pri razlagi 191. člena KZ-1: »Tudi enkratno nasilno ali drugo ravnanje lahko žrtev spravi v podrejen položaj, vendar mora po svoji vsebini in intenzivnosti, upoštevaje konkretne okoliščine dogodka, odstopati v tej smeri.«

Leta 2015 je Vrhovno sodišče v sodbi I Ips 65007/2010-187 (1. 10. 2015) svoje stališče še nadgradilo s poudarkom, da »že pri primerjavi abstraktnih dejanskih stanov kaznivega dejanja in prekrška ni mogoče enačiti«, ker so izvedena ravnanja kaznivega dejanja »neposreden poseg v telesno ali duševno integriteto člana družinske skupnosti«, ob tem »gre pri prekršku po navedenem členu za, tako kot pove naslov, nasilno in drzno pa tudi žaljivo vedenje«.

Če sodna praksa sledi stališčem Vrhovnega sodišča, pri uporabi 191. člena KZ-1 ni kršeno načelo zakonitosti oz. lex certa kot vidik tega načela in uporaba 191. člena KZ-1 in 6. člena ZJRM-1 ni v nasprotju z ustavo.

**K 9. členu:**

S tem členom se inkriminirajo ravnanja, kot so prepiranje, vpitje ali nespodobno vedenje na način, ki povzroči zgražanje ali vznemirjanje ljudi. Prepir je medsebojno glasno komuniciranje dveh ali več oseb, s pojmom vpitje pa je mišljeno kričanje. V pojmu nedostojnega vedenja so zajete razne oblike vedenja (npr. pljuvanje druge osebe, razbijanje steklenic ali kozarcev, nadlegovanje mimoidočih, uriniranje in opravljanje velike fiziološke potrebe), ki jih v členu ni mogoče taksativno našteti in določiti, povzročijo pa zgražanje ali vznemirjanje ljudi. To vključuje simbole, ki pomenijo tveganje za varnost ali dobro počutje drugih ljudi. Pri tem prekršku ni pomembno, kje je kršitev storjena, ali je to na javnem kraju ali v zasebnem prostoru, saj je ključno, da je s takšnim prekrškom povzročeno vznemirjenje, razburjenje ali ogrožanje posameznika ali skupine. Zapisano pomeni, da je prekršek lahko storjen v stanovanju, na balkonu ali na ulici ipd., hkrati pa mora nastati prepovedana posledica v obliki vznemirjenja, razburjenja ali občutka ogroženosti posameznika.

Posebej in strožje se inkriminira nedostojno vedenje do uradnih oseb, kar je razvidno iz kazenskih sankcij. Uradna oseba je vsaka oseba (policist, redar, inšpektor inšpekcijskih služb, lovski čuvaj, nadzornik na smučišču itd.), ki izvršuje pooblastila na podlagi zakona. Objekt varovanja so uradne osebe državnih ali lokalnih skupnosti, ki izvajajo zakone ali podzakonske predpise, posredno pa tudi država, ki prek teh oseb izvaja zakone. Učinkovita zaščita uradnih oseb dolgoročno prispeva k spoštovanju prava in pravne države. Če primerjamo določbe, ki se nanašajo na zagotavljanje reda in miru pri vodenju postopka o prekršku in upravnega postopka, lahko ugotovimo, da so že vzpostavljena neka varovala, da se postopki uradnih oseb ne ovirajo ali motijo. 131. člen ZP-1 za nedostojno obnašanje ali oviranje dela med postopkom predvideva globo do 400 eurov, 111. člen Zakona o splošnem upravnem postopku (ZUP) pa določa globo do 500 eurov osebi, ki huje prekrši red ali zagreši večjo nedostojnost med postopkom. Prekršek po tej določbi je torej storjen, kadar uradna oseba izvršuje splošna zakonska pooblastila, ki niso vezana na neki postopek, ali vodi neki postopek, storilec pa jo pri tem ovira ali moti in to ni objekt varstva določb procesnih zakonov (npr. policisti in redarji pri vodenju prekrškovnih postopkov).

Navedeni odstavek je bil dodan, ker se za storitev kaznivega dejanja iz prvega ali drugega odstavka 326. člena KZ-1 (ogrožanje javnega prometa z nevarnim dejanjem ali sredstvom) zahteva ogroženost vsaj treh ljudi, česar pa v primeru ogrožanja dveh policistov v patrulji ali brezpilotnega letalnika ni mogoče sankcionirati.

Besedilo drugega odstavka: »ovira izvajanje uradnih dejanj ali se nedostojno vede do uradne osebe pri izvajanju uradnih dejanj ali zaradi izvajanja uradnih dejanj« vsebinsko pomeni, da lahko posameznik s svojim ravnanjem ovira izvajanje policijskih nalog in drugih uradnih dejanj policije na daljavo z uporabo strojev in naprav, kot je na primer motenje ali osvetljevanje z laserskimi žarki policistov ali celo posadke helikopterja. Pri tem gre za primere, ko niso izpolnjeni znaki kaznivega dejanja iz 326. člena KZ-1 (ogrožanje javnega prometa z nevarnim dejanjem ali sredstvom), saj niso ogrožene vsaj tri osebe, niti še niso izpolnjeni vsi elementi za kaznivo dejanje preprečitve uradnega dejanja po 299. členu KZ-1, saj ne gre za uporabo sile ali grožnje.

Dostavek »zaradi izvajanja uradnih dejanj« je dodan zaradi primerov, ko kršitelj ali storilec, ki ga je uradna oseba obravnavala pri uradnem poslovanju, na primer sreča uradno osebo na javnem kraju (ne glede na to, ali je ta v službi ali prosta) in se začne zaradi preteklega dogodka do nje nedostojno vesti. Besedilo »zaradi uradnega poslovanja« je bilo že v drugem odstavku 11. člena Zakonu o prekrških zoper javni red in mir (Uradni list SRS, št. 16/74, z dne 26. 4. 1974).

V drugem odstavku so prekrški praviloma storjeni neposredno v stiku z uradno osebo. Izjema je le kršitev oviranja postopka, ko je ta prekršek lahko storjen tudi na daljavo, na primer s svetlobnim snopom (laserjem) ovira helikopterje, s spremembo frekvence moti letenje policijskih dronov, na daljavo moti frekvenco radijske komunikacije ipd.

Tretji odstavek določa kot prekršek javno spolno občevanje ali razkazovanje spolnih organov. Pri tem mora nastati predpisana prepovedana posledica, in sicer subjektivni element, tj. občutek vznemirjenosti ali zgražanja pri eni ali več osebah (podrobnejšo obrazložitev glej k 2. členu). Škodljiva posledica prekrška zajema vso materialno in nematerialno škodo ter najrazličnejše nevšečnosti, ki jih povzroči storjeni prekršek pri več osebah ali na več področjih. Če bi se v postopku o prekršku ugotovila hujša škodljiva posledica, je to okoliščina, zaradi katere je po zakonu, ki ureja prekrške, storilca mogoče v povezavi z drugimi okoliščinami (npr. nagib storilca, stopnjo ogrožanja ali kršitve zavarovane dobrine, predkaznovanost in obnašanje po storjenem prekršku) strožje kaznovati.

V četrtem odstavku je posebej inkriminirano javno razkazovanje spolnih organov, in sicer na krajih, kjer je večja frekvenca ljudi, kot so strnjena naselja, površine ob prometnih povezavah (ceste, železniške proge, letališča, pristanišča) in v turističnih krajih. Zakonski znaki prekrška so izpolnjeni že, če posameznik razkazuje spolne organe, ne da bi to početje koga posebej motilo, ga vznemirilo ali povzročilo zgražanje. Gre za varovanje javne morale, ker z vidika javnega reda in miru ni sprejemljivo, da bi se posamezniki na javnih krajih, kjer se pričakuje večja koncentracija ljudi, gibali ali zadrževali brez oblačil, na način, da bi okolica lahko videla njihove spolne organe. Pri tem se izostreno varujejo tudi otroci in mladoletniki pred takšnim nesprejemljivim ravnanjem z vidika družbene morale, zlasti v bližini vrtcev, šol, dijaških domov ipd.

Pojem spolni organ zajema zunaj vidni del moškega ali ženskega spolovila, in sicer spolni ud in modo moškega spolovila in zunanje spolovilo ženske ter pooperativne spremembe spola, umetno vstavljeni organi in podobno.

V petem odstavku se določajo izjeme glede prepovedi iz četrtega odstavka, in sicer za kraje ali objekte, ki so posebej namenjeni vstopu, zadrževanju ali nastanitvi ljudi brez oblačil, kot so nudistični kampi, plaže ali terase, savne ipd.

Prekršek iz prvega, drugega, tretjega in četrtega odstavka tega člena je storjen tudi, če uradna oseba nedostojno vedenje osebno zazna na kraju, na podlagi anonimne prijave ali če prijavitelj v postopku izjavi, da ne želi sodelovati kot priča ali oškodovanec.

V primerih namernega razkazovanja spolnih organov (ekshibicionizem) osebi, mlajši od 15 let, so izpolnjeni znaki kaznivega dejanja po četrtem odstavku 173. člena KZ-1.

**K 10. členu:**

V tem členu sta zavarovana mir in počitek občanov. Kršitev je lahko storjena na javnem kraju ali v zasebnem prostoru. Za storitev prekrška po drugem odstavku je določen čas storitve prekrška, po prvem odstavku pa je prekršek lahko storjen tudi podnevi. Znaki prekrška niso podani, če je hrup posledica nujnih vzdrževalnih del, na primer sanacije okvare na plinski, vodovodni, električni ali drugi napeljavi, ali dovoljene dejavnosti (javni shod ali prireditev, za katerega/katero je izdano dovoljenje, uporaba akustičnih naprav, npr. koncert ali druge prireditve, kot so festivali, poletne prireditve, pustni karnevali ipd.).

V praksi se pojavlja precejšnja problematika, da sta motena mir in počitek zaradi uporabe akustičnih aparatov v dnevnem času na območjih, ki uživajo manjšo stopnjo varstva pred hrupom glede na namensko rabo prostora. V praksi to pomeni, da lahko vsako ulično igranje ali javna prireditev nekoga moti, čeprav predpisi s področja okolja določajo primere, ko ni treba imeti dovoljenja za čezmerno obremenitev okolja s hrupom (12. člen Uredbe o načinu uporabe zvočnih naprav, ki na shodih in prireditvah določajo hrup).

V zvezi s presojanjem hrupa v povezavi s stopnjami varstva pred hrupom glede na podrobnejšo namensko rabo prostora je treba upoštevati Uredbo o mejnih vrednostih kazalcev hrupa v okolju in Uredbo o načinu uporabe zvočnih naprav, ki na shodih in prireditvah povzročajo hrup (npr. mestna središča ne morejo biti izenačena s spalnimi naselji). Tako se lahko prepreči zloraba postopka iz osebnih in drugih razlogov.

Besedilo člena posega v spontane ulične nastope, kot jih določa ZJZ. Lokalne skupnosti lahko na podlagi 44. člena ZJZ z odloki (npr. Odlok o določitvi lokacij za izvajanje spontanih uličnih nastopov na območju Mestne občine Novo mesto (DUL, št. 22, 22. 12. 2021)) določijo območja, na katerih so dopustni spontani ulični nastopi iz 6. točke 5. člena ZJZ, čas, ko se lahko izvajajo, ter dopustnost in način uporabe naprav za ojačanje zvoka. ZJZ tako omogoča spontano ulično nastopanje na javnih površinah v določenem časovnem okviru (glede na vsebino odlokov običajno v mestnih središčih med 10.00 in 22.00), s čimer sta lahko na podlagi veljavne ureditve v ZJRM motena mir in počitek zaradi uporabe akustičnih aparatov v dnevnem času na območjih, ki uživajo manjšo stopnjo varstva pred hrupom glede na namensko rabo prostora.

**K 11. členu:**

Ta člen prepoveduje beračenje za denar ali druge dobrine, pri čemer oseba nadleguje ljudi. Za nadlegovanje ne gre, če oseba stoji na mestu in prosi za denar, namesto tega mora biti storilec prekrška aktiven (jo zasleduje oziroma hodi za osebo, jo prime za roko, grabi obleko itd.).

Doslej je bila za ta prekrške predpisna nizka globa, kar kaže na tolerantnost družbe do teh prepovedanih dejanj. V praksi se kot storilci teh prekrškov pojavljajo tujci, ki v Republiko Slovenijo prihajajo prav z namenom beračenja, kar je posledično zmanjšalo tolerantnost do teh dejanj.

V drugem in tretjem odstavku sta določeni kvalificirani izvedbeni obliki, in sicer beračenje na način, da se pri tem uporablja žival ali otrok.

V četrtem odstavku je predpisana globa za vodjo hudodelske združbe ali skupine v povezavi s prekrški iz prvega, drugega in tretjega odstavka. Zakonski znak prekrška je tudi namen vodje hudodelske združbe ali skupine, da se izvajajo prekrški iz tega člena.

**K 12. členu:**

S prvim odstavkom se dovoli pokanje z acetilenom (karbidom) ali drugimi plinskimi zmesi za pokanje samo v času velikonočnih praznikov in ob prazniku dela, saj gre za tradicionalno pokanje, pri čemer se točno določa časovni okvir.

Prepovedana je uporaba acetilena (karbida) ali druge plinske zmesi za pokanje v strnjenih stanovanjskih naseljih, v bližini bolnišnic, na površinah, na katerih potekajo javni shodi in javne prireditve, ter na območjih, ki so varovana ali zavarovana na podlagi predpisov s področja ohranjanja narave po vzoru Zakona o eksplozivih in pirotehničnih izdelkih.

V tretjem odstavku se kot prekršek določa na javnem kraju nošenje, razkazovanje ali uporaba nožev, sabelj, sekir ali okrasnega orožja, onesposobljenega orožja, imitacije orožja, orožja, ki je namenjeno za alarm ali signaliziranje, in drugih predmetov, ki so po videzu podobni orožju, a se v skladu z zakonom, ki ureja razvrstitev in kategorizacijo orožja, ne štejejo za orožje. Prekrška seveda ne stori oseba, ki s seboj v športni torbi prenaša rapir, katano ali drugo sabljo, namenjeno za trening, niti oseba, ki v gozdu nabira gobe ali s sekiro opravlja dela, saj njen namen ni razkazovanje in povzročanje vznemirjenja ali ogrožanja.

Kdor na javnem kraju z namenom povzročitve vznemirjenja ali občutka ogroženosti nosi, razkazuje ali uporablja nenevarno orožje, ki je po videzu podobno orožju in se v skladu z zakonom, ki ureja razvrstitev in kategorizacijo orožja, ne šteje za orožje, mora delovati z naklepom glede prepovedane posledice.

Četrti odstavek določa kvalificirane oblike prekrška, saj se s predmeti vzbuja videz, kot da se izvajajo naloge uradnih ali vojaških oseb. Prekršek iz tega odstavka ni omejen na javni kraj, prekršek je storjen, kadar se z ravnanjem vzbuja videz, da posameznik izvaja naloge uradnih ali vojaških oseb. Pri tem ni treba, da je kršitelj s svojim ravnanjem povzročil vznemirjenje ali občutek ogroženosti, temveč zadostuje ugotovitev policista, da se vzbuja videz, kot da se izvajajo naloge uradnih ali vojaških oseb. Gre za predmete iz različnih materialov, ki niso orožje, a so po videzu, velikosti ali teži enaki ali podobni orožju. Zadnji odstavek 3. člena Zakona o orožju določa, da se za orožje po tem zakonu ne štejejo 1. dekorativno orožje, 2. imitacije orožja, 3. orožje, ki je trajno onesposobljeno za uporabo s tehničnimi postopki, ki jih določi minister, pristojen za notranje zadeve, ki tudi imenuje komisijo za ugotavljanje trajne onesposobljenosti orožja, za to orožje se smiselno uporabljata tretji odstavek 8. člena in 24. člen tega zakona, 4. orožje, ki je namenjeno za alarm, signaliziranje, reševanje življenj, omamljanje in klanje živali, lov s harpuno, v industrijske ali tehnične namene, kratkocevno orožje kalibra 6 mm za izstreljevanje pirotehničnih izdelkov in strelivo za takšne vrste orožja, ter 5. strelivo za orožje iz 6. in 7. točke kategorije D, sam izstrelek (krogle, šibre) in tulec brez netilke.

Prekršek bo storjen z nošenjem, razkazovanjem ali uporabo navedenih predmetov tako, da se vzbuja videz, da posameznik izvaja naloge uradnih ali vojaških oseb. S pojmom nošenje je treba razumeti na primer nošnjo v namenskih tokih za pasom, pod roko, čez prsi ali ramena ali neposredno v roki. Način nošenja mora biti tak, da je predmet viden (na primer pištola za pasom hlač in viden ročaj orožja) ali prikrit (na primer na ramenskem pasu pod suknjičem). S pojmom uporaba je treba razumeti situacije, ko se z navedenimi predmeti meri v cilj ali se potegnejo iz toka ipd. Vzbujanje videza, da se izvajajo naloge uradnih ali vojaških oseb, je dodaten pogoj za obstoj tega prekrška, ki ga je treba ugotavljati v vsakem primeru na podlagi drugih okoliščin (obnašanje, ravnanje, opozarjanje, ukazovanje ipd.).

Prekršek iz prvega, drugega, tretjega, četrtega in petega odstavka tega člena je storjen tudi, če uradna oseba uporabo nevarnih predmetov osebno zazna na kraju, na podlagi anonimne prijave ali če prijavitelj v postopku izjavi, da ne želi sodelovati kot priča ali oškodovanec.

V šestem odstavku je določeno, da se ne glede na omejitev iz tretjega odstavka okrasno orožje, onesposobljeno orožje, imitacije orožja, orožje, ki je namenjeno za alarm ali signaliziranje, in drugi predmeti, ki so po videzu podobni orožju, lahko nosijo, razkazujejo ali uporabljajo kot rekvizit za film, televizijo, gledališke predstave, druge javne nastope, humanitarne, kulturnozgodovinske, oglaševalske in druge komercialne namene, ki urejajo področje uporabe uniforme, položajnih oznak in simbolov uradnih organov ali vojaških oseb ali nastopajočih na prireditvah, katerih del programa je nošenje, razkazovanje ali uporaba predmetov iz drugega odstavka tega člena in so organizirane v skladu z zakonom, ki ureja javna zbiranja.

**K 13. členu:**

V tem členu je določeno, da je prepovedano nošenje spornih (dvomljivih) oblačil (uniform ali oblačil, podobnih uniformi uradnih ali vojaških oseb), če kršitelj vzbuja vtis, da izvaja naloge uradnih ali vojaških oseb, razen kot del umetniškega ali drugega izražanja. Pri tem ni nujno, da je s svojim ravnanjem povzročil vznemirjenje ali občutek ogroženosti, temveč zadostuje ugotovitev policista, da posameznik daje vtis izvajanja nalog uradnih ali vojaških oseb. S tem se uzakonja splošna prepoved takšnega ravnanja, kar pomeni, da je katera koli oblika tako imenovanega samoorganiziranja posameznikov s ciljem izvajanja nalog državnih organov prepovedana. Pojem uniforme zajema različne uniforme in je treba kot tako šteti tudi maskirno uniformo, kot jo določa Uredba o uniformi, položajnih oznakah in simbolih policije[[22]](#footnote-23) oziroma bojno (maskirno) uniformo, kot jo opredeljuje Pravilnik o uniformah slovenske vojske[[23]](#footnote-24).

Drugi odstavek predstavlja kvalificirano obliko prekrška, saj morata prekršek storiti najmanj dve ali več oseb.

Tretji odstavek kot prekršek določa skupino (najmanj dve osebi), ki z obnašanjem, ravnanjem, gibanjem in zadrževanjem na javnem ali zasebnem kraju, z uporabo simbolov, grbov in zastav, z ustvarjanjem vtisa hierarhične ureditve, z uporabo vozil, na katerih so nameščene prepoznavne oznake, ali z uporabo opreme ali pripomočkov vzbuja videz, da gre za policijsko ali vojaško silo, ki za delovanje nima pravne podlage v zakonu.. Razlika med prekrškom po drugem in tretjem odstavku je naslednja: po drugem odstavku je ob izpolnjevanju drugih pogojev (nošenje uniforme, obnašanje, ravnanje ali gibanje in zadrževanje na kraju ...) prekršek vzbujanje videza, da storilec izvaja naloge uradnih ali vojaških oseb. To se lahko izraža na primer s patruljiranjem, opazovanjem, zasedami in drugimi aktivnostmi, ki so podobne nalogam uradnih oseb. Po tretjem odstavku pa je prekršek ob izpolnjevanju drugih pogojev (skupina najmanj dveh oseb, nošenje uniforme, obnašanje, ravnanje ali gibanje in zadrževanje na kraju, uporaba simbolov, grbov, vozil ...) vzbujanje videza, da gre za policijsko ali vojaško silo. To se lahko izraža na primer s postrojitvijo skupine na nekem kraju, organiziranim gibanjem na različnih krajih, ki seveda nimajo ustreznega dovoljenja po zakonu, ki ureja javna zbiranja ipd. V četrtem odstavku je določeno, da omejitev ne velja, če se uniforma ali oblačila, podobna uniformi uradnih ali vojaških oseb, nosijo kot rekvizit za film, televizijo, gledališke predstave, druge javne nastope, humanitarne, kulturnozgodovinske, oglaševalske in druge komercialne namene, ki urejajo področje uporabe uniforme, položajnih oznak in simbolov uradnih organov ali vojaških oseb ali nastopajočih na prireditvah, katerih del programa je nošenje, razkazovanje ali uporaba predmetov, oblačil ali uniform in so organizirane v skladu z zakonom, ki ureja javna zbiranja.

Torej prekršek je storjen, ko skupina, ki je izpolnila navedene pogoje, nima podlage za delovanje v zakonu. S tem se varuje, da ta določba ne bo zajela tudi ravnanj, ki jih ne nameravamo sankcionirati kot prekršek, na primer člane lovskih organizacij, civilne zaščite, gasilcev, varnostnih služb in drugih, ki seveda ne morejo storiti takšnega prekrška. Tega prekrška seveda ne more storiti uradna ali vojaška oseba, ki opravlja uradne oziroma vojaške naloge v skladu z zakonom, niti skupina tabornikov ali skavtov oziroma drugih organizacij ali društev, ki ne glede na to, da nosijo uniformo, ne vzbujajo videza, da opravljajo naloge uradnih ali vojaških oseb.

**K 14. členu:**

S tem členom se inkriminira vandalizem in se sočasno preprečuje namerno poškodovanje napisov ali oznak državnega organa ali organa lokalne skupnosti, prepoveduje se tudi odstranitev ali drugo ravnanje z namenom poškodovanja teh predmetov. Hkrati se varuje tudi uradno objavljena odločba naštetih organov v času njihove veljave.

**K 15. členu:**

Ta člen prepoveduje pisanje ali risanje po zidovih, ograjah ali drugih javnosti dostopnih krajih. Pri tem je treba upoštevati nekatere specifične situacije, ko se posamezniki s pisanjem po cesti odzivajo na aktualne družbene dogodke (pisanje t. i. parol po pločniku na javnem shodu) in se takšna ravnanja ne obravnavajo kot prekršek po tem zakonu.

Oškodovanec lahko, če je z dejanjem nastala premoženjska škoda (zaradi odstranitve napisa ali risbe ali poškodovanja), v postopku o prekršku uveljavlja premoženjskopravni zahtevek glede povrnitve škode.

**K 16. členu:**

Prvi odstavek tega člena prepoveduje nespoštljivo ravnanje, zažig, poškodbo ali uničenje zastave ali grba Republike Slovenije, zastave Evropske unije ali zastavo druge države z izjemo umetniškega ali političnega izražanja, ki so primeroma navedeni, pri tem pa ne gre za taksativno naštete zakonske znake, temveč za dejanske stanove, ki se po analogiji nanašajo tudi na druge dejanske stanove.

**K 17. členu:**

S tem členom se prepoveduje vandalizem, ki je sodoben in neizbežen pojav. Preprečuje poškodovanje ali uničenje stvari, skratka povzročitev premoženjske škode. Vandalizem se pojavlja povsod, kjer so predmeti ali naprave, ki jih je mogoče zlomiti, prevrniti ali vsaj počečkati. Pooblastilo za izrek te sankcije ima tudi občinsko redarstvo.

**K 18. členu:**

Člen prepoveduje prenočevanje na javnih krajih ali drugih dostopnih krajih, ki niso namenjeni prenočevanju.

S prvim odstavkom se inkriminira prenočevanje na javnih krajih (parki, obale jezer in morja ter podobna mestna in turistična območja, glede na namensko rabo prostora) in drugih dostopnih krajih (hodniki, kleti stanovanjskih stavb, avtobusne ali železniške postaje, čakalnice), če se s tem vznemirja druge ljudi. Če ni motenja in vznemirjanja drugih ljudi, ni elementov prekrška po prvem odstavku.

Prenočevanje pomeni zadrževanje na nekem kraju čez noč z namenom spanja (nočni počitek od 22.00 do 6.00). Inkriminacija po prvem odstavku vključuje klasično prenočevanje brezdomcev, ki so zaradi slabega socialnega položaja in pomanjkanja ustreznih prostorov za prenočevanje pozimi pogosto prisiljeni prespati kar na ulici ali na drugih dostopnih krajih. Številne takšne primere je mogoče videti v prestolnici, na primer v podhodu pri parku Tivoli in pasaži med Plečnikovem in Kongresnim trgom. Na prenočevanja lahko naletimo tudi, ko si ljudje v trenutni hudih življenjskih razmerah, na primer zaradi ločitve ali deložacije ne zmorejo nemudoma najti prenočišča in si pomagajo tako, da prespijo na javnem kraju ali drugih dostopnih prostorih. V tem segmentu so in bodo kršitelji predvsem prebivalci z najnižjimi osebnimi dohodki ali celo brez njih in ob dejstvu, da tudi morebiti izrečene globe tovrstnim kršiteljem ne bodo plačane oziroma izterjane, predlog sankcije po prvem odstavku predvideva širok razpon predpisane globe. S širokim razponom globe je tako mogoče individualizirano sankcionirati tako marginalne družbene skupine kot osebe, ki prenočujejo na prostem iz drugih razlogov (predvsem očitno iz turističnih ali prostočasnih razlogov).

Zakonski znak vznemirjanja posameznika je tudi v neposredni povezavi z določbo iz drugega odstavka 1. člena ZJRM-2, da je namen tega zakona (i) uresničevanje pravice ljudi do varnosti in dostojanstva (ii) z varovanjem pred dejanji, ki posegajo v telesno in duševno celovitost posameznika.

Z drugim odstavkom se inkriminira prenočevanje v vozilu na javnem kraju, ki za to ni namenjen. Za izpolnitev zakonskega znaka prekrška po drugem odstavku ni potrebno, da s tem moti in vznemirja druge ljudi.

Tretji odstavek glede na sistematiko zakona in ob dejstvu, da v drugem odstavku ni določen zakonski znak vznemirjanja ljudi, pomeni pravno podlogo za dovoljeno ali zaželeno prenočevanje na počivališčih ob (avto)cestah in potencialno drugih krajih, sploh zaradi njihovega varnostnega učinka. Nedopustno bi bilo kazensko preganjati na primer voznike z družinami, ki se zaradi utrujenosti na dolgi poti ustavijo na počivališčih in se odpočijejo. V praksi je mogoče videti primere, da vozniki in potniki za tovrstni počitek uporabijo tudi avtodom ali bivalno prikolico, s katero so na poti na dopust. Podobno velja tudi za voznike tovornih ali vlečnih vozil, ki so dolžni spoštovati predpise o prepovedi vožnje na primer ob nedeljah v dnevnem času.

Samoupravne skupnosti lahko s svojimi predpisi določijo pogoje, območja in red prenočevanja v vozilih na svojem območju in s tem zagotovijo varnost udeležencev v cestnem prometu in varnost občanov.

Pooblastilo za ukrepanje po tem členu je dano tudi občinskim redarjem.

**K 19. členu:**

Prekršek po tem členu stori posameznik, ki ni nujno tudi lastnik živali in ki namenoma povzroči strah, vznemirjanje, nelagodje ali ogroženost drugih ljudi. Dejanje je storjeno s ščuvanjem živali, ki vzbudi take občutke pri drugih ljudeh. Prekršek je lahko storjen na javnem kraju ali zasebnem prostoru.

**K 20. členu:**

Za opredelitev gostinskega obrata je treba upoštevati Zakon o gostinstvu,[[24]](#footnote-25) ki našteva vrste gostinskih obratov: hoteli, moteli, penzioni, prenočišča, gostišča, hotelska in apartmajska naselja, planinski in drugi domovi, kampi, restavracije, gostilne, kavarne, slaščičarne, okrepčevalnice, bari ter obrati za pripravo in dostavo jedi.

**K 21. členu:**

Predpisano je spoštovanje zakonitega ukrepa ali odredbe uradne osebe. Neupoštevanje zakonitega ukrepa uradnih oseb ni vezano samo na ta zakon, temveč bi bila ta določba kršena tudi, ko na primer policist odredi začasno omejitev gibanja po 56. členu ZNPPol in s svojo prisotnostjo preprečuje ali s trakom »Policija« zavaruje kraj, a oseba tega ne upošteva. Pravilnik o policijskih pooblastilih v 4. členu podrobneje določa pojem opozorila in ukaz ter tehnična sredstva, s katerimi policisti opozarjajo ali ukazujejo. Tehnična sredstva, s katerimi policisti opozarjajo ali ukazujejo, so zlasti megafon, trak »Stop Policija«, table z zapisanim opozorilom ali ukazom (npr. »POZOR DRŽAVNA MEJA«) ter sredstva in znaki, ki jih policisti uporabljajo pri urejanju in nadzoru cestnega prometa. Policisti ukazujejo tudi z znaki, ki jih s položajem telesa dajejo udeležencem v cestnem prometu, in drugimi znaki, ki se uporabljajo kot splošno znani v posameznih dejavnostih (npr. pri potapljanju).

Drugi odstavek določa kvalificirano obliko prekrška, ko storilec ne upošteva na kraju samem odrejenega zakonitega ukrepa ali odredbe uradne osebe, s čimer s svojim nezakonitim ravnanjem otežuje ali onemogoča izvedbo uradnega dejanja uradne osebe tako, da se usede, uleže, obrne vstran, beži ali ravna podobno. Za kvalificirano obliko prekrška gre zato, ker storilec pri tem, ko ne upošteva na kraju odrejenega zakonitega ukrepa ali odredbe uradne osebe ni zgolj pasiven, temveč izvaja na primer navedene oblike fizične aktivnosti. Gre za fizične aktivnosti, ki jih sodišča pogosto ne štejejo kot aktivne oblike ravnanja obtoženih storitve kaznivega dejanja preprečitve uradnega dejanja ali maščevanja uradni osebi po 299. členu Kazenskega zakonika (KZ-1) ali podobnih kaznivih dejanj in jih zato oprostijo obtožbe, da so storili kaznivo dejanje – primer takšne oprostilne sodbe je sodba Višjega sodišča v Ljubljani, VSL sodba I Kp 1158/99, evidenčna številka: VSL21220 z dne 8. 2. 2000. Čeprav ne gre za takšne fizične aktivnosti, ki bi jih sodišča praviloma štela kot kaznivo dejanje, nedvomno gre za izvedbo aktivnosti, s katerimi storilec, ki ne upošteva na kraju odrejenega zakonitega ukrepa ali odredbe uradne osebe, občutneje krši javni red in mir in ogroža varnost uradne osebe, zato je uzakonitev takšne kvalificirane oblike prekrška smiselna.

V primeru drugega odstavka 20. člena torej ne gre za pretepanje, gre pa za neupoštevanje zakonitega ukrepa ali odredbe uradne osebe z izvedbo na primer navedenih fizičnih aktivnosti (pasivnega upiranja), s katerimi storilec občutneje krši javni red in mir ter ogroža varnost uradne osebe.

Tretji odstavek predstavlja kvalificirano obliko prekrška po drugem odstavku, ko je ta storjen v skupini najmanj dveh oseb.

Četrti odstavek varuje območja ali kraje (območja varovanih oseb ali objektov), kjer je prepovedan dostop, zadrževanje, snemanje ali fotografiranje. Običajno so taki kraji fizično varovani ali so na javnih mestih postavljena obvestila, da je dostop prepovedan.

Peti odstavek opredeljuje kot prekršek nedovoljeno ali nepotrebno zadrževanje v prostorih državnih, samoupravnih lokalnih skupnosti ali nosilcev javnih pooblastil, pri čemer je moten delovni proces teh organov (gre za različne oblike pritiska in vpliva na delo organov) in oseba na podlagi opozorila pristojnih oseb teh prostorov ne zapusti. Pojem pristojna oseba je treba razumeti širše od pojma odgovorna oseba. Pristojna oseba je lahko tudi varnostnik, ki opravlja naloge varovanja, reditelj, receptor, informator, vodja izmene itd.

**K 22. členu:**

Člen podrobno opredeljuje prepovedana ravnanja poveličevanja, odobravanja, opravičevanja, zagovarjanja ali spodbujanja nacizma ali fašizma z nošenjem ali drugo uporabo nacističnih, fašističnih in simbolov okupatorskih organizacij ter z njimi povezana slikovna in avdiovizualna gradiva in zanje predvideva izrek globe. Določa tudi izjeme od sankcioniranja uporabe simbolov. S tem zakon ščiti umetniško ustvarjanje, znanstveno raziskovanje, javno in zasebno zbirateljstvo, izobraževanje in medijsko poročanje, ki ne sme biti uporabljeno v protipravne namene. Gre za dejavnosti, pri katerih se simboli uporabljajo brez namena kršitve človekovega dostojanstva in ustvarjanja sovražnega vzdušja v družbi.

**K 23. členu:**

S tem členom se ohranja dosedanja ureditev varstva javnega reda in miru. Inkriminira se namerno zavajanje policije, reševalcev ali gasilcev, torej služb, ki so namenjene varovanju in reševanju življenj, osebne varnosti in premoženja ljudi. Kršitev je podana, če oseba namenoma povzroči intervencijo policije, reševalcev ali gasilcev z neresničnim obvestilom o varnostnem pojavu po tem zakonu. Obvestilo je lahko ustno, po telefonu, pisno, po elektronski pošti itd.

V primeru zlorabe znamenj za pomoč ali za nevarnost ali neutemeljenega klica na pomoč ali lažnega sporočila, da grozi nevarnost, in s povzročitvijo ukrepanja državnih organov ali drugih pristojnih organizacij brez potrebe ali neupravičene uporabe sredstev sistema zaščite, reševanja in pomoči so izpolnjeni znaki kaznivega dejanja po prvem odstavku 309. člena Kazenskega zakonika.

**K 24. členu:**

Ustava Republike Slovenije v 14. členu zagotavlja enake človekove pravice in temeljne svoboščine. Spodbujanje k narodni, rasni, verski ali drugi neenakopravnosti ter razpihovanje narodnega, rasnega, verskega ali drugega sovraštva in nestrpnosti pa prepoveduje prvi odstavek 63. člena Ustave. Konvencija o varstvu človekovih pravic in temeljnih svoboščin v 14. členu določa: »Uživanje pravic in svoboščin, določenih s to Konvencijo je zagotovljeno vsem ljudem brez razlikovanje glede na spol, raso, barvo kože, jezik, vero, politično ali drugo prepričanje, narodnost ali socialni izvor, pripadnost narodni manjšini, lastnino, rojstvo ali kakšne druge okoliščine.« Tudi Splošna deklaracija o človekovih pravicah OZN z dne 10. decembra 1984 postavlja splošna načela prepovedi diskriminacije in zagotavlja enakost vseh ljudi.

Določba je namenjena preprečevanju diskriminacijskega ravnanja, saj določa strožje kazni, če so bili taksativno našteti prekrški (nasilno in drzno vedenje, nespodobno vedenje, neprimerno pisanje po objektih, zažig zastave), storjeni z namenom diskriminacije.

Ustavno sodišče Republike Slovenije je pojasnilo, da ima človekovo dostojanstvo kot temeljna vrednota normativni izraz v številnih določbah Ustave. Kot takšno je mogoče izpostaviti tudi prepoved diskriminacije iz prvega odstavka 14. člena Ustave, ki je še posebej poudarjeno povezana s človekom kot osebo, ki ima svojo absolutno notranjo vrednost.[[25]](#footnote-26)

**K 25. členu:**

S tem članom se določa policijski zaseg predmetov, povezanih s prekrški, za katere sta pristojni policija in vojaška policija v skladu z 28. členom tega zakona, tudi če niso storilčeva last.

Na podlagi te določbe policisti in vojaški policisti brez predhodne odločbe zasežejo predmete prekrška, ti pa se odvzamejo kot stranska sankcija.

Pri zasegu orožja, ki ne spada v prvi ali tretji odstavek 12. člena, se uporabljajo določbe predpisa, ki ureja orožje, npr. 62., 63. in 64. člen Zakona o orožju.

Zaseg predmetov temelji na določbi tretjega odstavka 123. člena Zakona o prekrških (ZP-1), v kateri je navedeno, da se s predpisi, ki določajo prekrške, lahko pooblastijo uradne osebe prekrškovnih organov, da smejo zaseči predmete iz prvega in drugega odstavka 25. člena tega zakona, kadar uradno izvedo za prekršek. Ti organi morajo zasežene predmete takoj oddati sodišču, ki je pristojno za postopek o prekršku, sodišče pa je dolžno zasežene predmete takoj sprejeti, če ni v predpisu o prekršku drugače določeno. V drugem odstavku 137. člena ZP-1 pa je določeno, da se predmeti, ki se po zakonu smejo ali morajo odvzeti, odvzamejo tudi tedaj, kadar se postopek za prekrške ustavi ali se storilcu prekrška izreče opomin, če zakon tako določa ali če to terjajo razlogi splošne varnosti, varovanja življenja in zdravja ljudi, varstva okolja, varnosti gospodarskih razmerij ali razlogi morale.

Predmeti, s katerimi so storjeni prekrški, se zasežejo, tudi če niso storilčeva last, saj se storilci pogosto izgovarjajo, da predmeti, s katerimi so storjeni prekrški, niso njihova last in dejansko je težko dokazati lastnino za na primer sprej, s katerim kršitelj piše po objektu, tudi pri povzročanju hrupa se dogaja, da se prek prenosnih zvočnikov z brezžično povezavo prek telefonov predvaja preglasna glasba in edina rešitev za učinkovito ukrepanje v takšnem primeru je zaseg prenosnega zvočnika, tudi če ni kršiteljeva last.

**K 26. členu:**

V tem členu so opredeljeni prekrški, ko občinski redarji brez predhodne odločbe zasežejo predmete, povezane s prekrški, in se ti lahko odvzamejo kot stranska sankcija.

Glede zasega in odvzema predmetov glej komentar k 25. členu.

Občinski redar zaseže predmete prekrška, za katere je pristojen, v skladu z 28. členom tega zakona, tudi če niso storilčeva last.

**K 27. členu:**

S tem členom se policiji daje pooblastilo, da prepreči nadaljevanje kršitve, kadar tega z drugimi milejšimi sredstvi ni mogoče doseči (npr. oseba razbija, kriči, posluša glasno glasbo, noče odpreti stanovanja ali drugega prostora, odredbe za hišno preiskavo zaradi raznih okoliščin ni mogoče dobiti, oseba se ne odziva na zvonjenje, trkanje, telefonske klice). Takrat bo policist ob upoštevanju načela sorazmernosti (nujnosti, primernosti in sorazmernosti v smislu najblažjih posledic) odredil izklop energijskih virov za nujno potreben čas, da se prepreči nadaljevanje izvajanja prekrška. S tem zakonskim pooblastilom lahko policist učinkovito vzpostavi javni red in mir, na način, da dobavitelju energije ukaže izklop te preskrbe, s katero kršitelj povzroča prekršek. Nujno je treba upoštevati načelo sorazmernosti, kar pomeni, da brez tega ali z drugimi milejšimi sredstvi namena ukrepa ni mogoče doseči. Pogoja za uporabo tega ukrepa sta preprečitev nadaljevanja prekrška in sočasna skrb, da s tem ukrepom ne nastanejo hujše poledice za druge osebe. Ukrep je časovno omejen na največ šest ur.

Naša zakonodaja že pozna takšen ukrep, ki ga lahko izreče inšpektor. Zakon o inšpekcijskem nadzoru (ZIN) v 35. členu opredeljuje ukrepe, povezane s prepovedjo opravljanja dejavnosti. Inšpektor z odločbo prepove opravljanje dejavnosti. Če zavezanec ne spoštuje odločbe o prepovedi opravljanja dejavnosti, lahko inšpektor podjetjem, ki so pristojna za distribucijo električne energije, vode, plina ter telekomunikacijske zveze, z odločbo naloži, da zavezancu v treh dneh ustavijo svojo dobavo oziroma prekinejo telekomunikacijske zveze. Ta ukrep mora biti izveden tako, da ne povzroči neposredne škode na delovnih sredstvih ali izdelkih.

V praksi se policisti srečujejo z različnimi pojavnimi oblikami kršitev. Znan je primer javnega zbiranja protestnikov, ko je skupina glasbenikov nastopila na strehi stanovanjskega bloka. Pri tem so uporabili električno energijo iz enega izmed stanovanj. Nastop je bil predhodno organiziran tako, da se je zablokiral dostop na streho stanovanjskega bloka (onemogočeni so bili vsi dostopi). Kršitve so zlasti pogoste v strnjenih stanovanjskih soseskah, kjer se v stanovanjih s čezmerno jakostjo avdio naprav hudo moti ali vznemirja javnost. Takšne kršitve dalj časa vznemirjajo stanovalce, ki večkrat prosijo za intervencijo policije. Policisti s kršitelji ne morejo vzpostaviti stika, saj so ti zaklenjeni v stanovanju in se na pozive ne odzivajo. Čeprav obstaja možnost pridobitve odredbe za hišno preiskavo, hitra in učinkovita vzpostavitev javnega reda praviloma ni možna, saj postopek pridobivanja odredbe sodišča zahteva določen čas. Državljani pričakujejo rešitev v čim krajšem času, ne po več urah. S predlaganim ukrepom je poseg v kršiteljevo zasebnost tudi manj intenziven. Javni red je družbena vrednota, ki se je zavemo šele, ko je kršena. Ob vsej mobilnosti in hitrem tempu življenja so pričakovanja občanov po ukrepanju in hitri normalizaciji razmer upravičena. Enotno spoznanje državljanov in policista na kraju dogodka, da država ni zagotovila ustreznih pooblastil, je slabo zagotovilo načelu demokratične in pravne države. Ker gre pri tovrstnih dejanjih za grobe kršitve pravic drugim državljanov (npr. čezmerno povzročanje hrupa, preobremenitev električne napeljave ipd.), učinkovitost države pa se meri s sposobnostjo in učinkovitostjo policije, predlagatelj meni, da je predlagana ureditev nujna in utemeljena. Pri navedenem ne gre zanemariti, da posamezne kršitve lahko nastopijo kot posledica javnega zbiranja (Zakon o javnih zbiranjih ne vsebuje konkretnih pooblastil v tovrstni obliki). Pogosto pa je meja med javnim zbiranjem in druženjem občanov nejasna, kar povzroči tudi omejeno in nejasno možnost ukrepanja policije po Zakonu o javnih zbiranjih. Stroški izklopa in ponovnega priklopa bremenijo storilca prekrška.

S predlogom zakona je spremenjena ureditev glede izklopa vode, saj zaradi ustavne kategorije pravice do pitne vode iz prvega odstavka 70.a člena ustave Republike Slovenije, po novem ne bo dopusten izklop vode.

**K 28. členu:**

S tem členom se opredeljuje pristojnost za opravljanje nadzora nad izvajanjem zakona. Vsesplošno je za nadzor zakona pristojna policija.

Vojaška policija je v skladu z Zakonom o obrambi pristojna za nadzor nad izvajanjem zakona, če so storilci prekrška vojaške osebe, ki so takrat v službi. Opredelitev vojaške osebe je podana v 14. točki 5. člena Zakona o obrambi. Vojaška policija je pristojna za obravnavo prekrška tudi, če je ta storjen v objektu ali okolišu, ki je posebnega pomena za obrambo ali na območju vojaškega tabora.

Redarji so pristojni za nadzor, ukrepanje in odločanje v primerih, ki so taksativno našteti po posameznih členih, in sicer po 5., 9., 10., 11., 12., 13., 14., 15., 16., 17., 18., 20., 21., 22. in 23. členu tega zakona.

**K 29. členu:**

Globa je po ZP-1 temeljna sankcija in se lahko predpiše v razponu ali v določenem znesku. Prekrškovni organi morajo pri odmeri globe upoštevati premoženjske razmere storilcev, saj tretji odstavek 26. člena ZP-1 določa, da se pri odmeri globe upoštevajo tudi storilčevo premoženjsko stanje, višina njegove plače, njegovi drugi dohodki, njegovo premoženje in njegove družinske obveznosti.

Iz posameznih členov so razvidne tudi globe za pravne osebe, samostojnega podjetnika posameznika, posameznika, ki samostojno opravlja dejavnost, in odgovorne osebe teh subjektov, ki so določene v razponu. V skladu s 13. členom ZP-1 so pravne osebe, samostojni podjetniki posamezniki in posamezniki, ki samostojno opravljajo dejavnost, ter odgovorne osebe teh subjektov odgovorni za prekršek v skladu s tem zakonom, če je v predpisu o prekršku tako določeno.

V tretjem odstavku 52. člena ZP-1 je določeno, da se v hitrem postopku (o prekršku) storilcu izreče globa v znesku, v katerem je predpisana, če je predpisana v razponu, pa se izreče najnižja predpisana mera globe, če z zakonom ni določeno drugače. S tem členom se prekrškovnim organom daje pooblastilo za izrekanje globe v razponu, kar jim omogoča izrekanje glob, ki je višja od najnižje predpisane, če je ta določena v razponu. Posledično se omogoča strožje sankcioniranje storilcev prekrškov, če prekršek storijo v okoliščinah, zaradi katerih se šteje za hujšega.

Po dosedanji ureditvi je bilo dopuščeno, da se sme za prekrške iz 11., 11.a in 20.a člena veljavnega zakona v hitrem postopku izreči globa tudi v znesku, ki je višji od najnižje predpisane globe, določene s tem zakonom. Nova ureditev ohranja ureditev v ZJRM-1.

**K 30. členu:**

Določa se prenehanje veljavnosti aktualnega Zakona o varstvu javnega reda in miru, in sicer z dnem uveljavitve tega zakona.

**K 31. členu:**

Postopki o prekrških, ki do dneva uveljavitve tega zakona še niso bili pravnomočno končani, se končajo v skladu z zakonom, ki je veljal ob storitvi prekrška, razen če je ta zakon za storilca milejši, kar je v skladu s splošnim načelom kaznovalnega prava.

**K 32. členu:**

Določa se rok od objave do uveljavitve predpisa, in sicer trideseti dan po objavi v Uradnem listu Republike Slovenije. Predlaga se daljši vacatio legis od običajnega zaradi priprave državnih organov in samoupravnih lokalnih skupnosti na izvajanje zakona.

**IV. BESEDILO ČLENOV, KI SE SPREMINJAJO**

Zakon ne spreminja posameznih členov, temveč v celoti nadomešča veljavni Zakon o varstvu javnega reda in miru (ZJRM-1) (Uradni list RS, št. 70/06 in 139/20).

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**

Zakon se sprejema po rednem postopku.

1. Zvezni uradni list Republike Avstrije z dne 31. 10. 1991 (Zvezni list, št. 566/1991, s spremembami in dopolnitvami). [↑](#footnote-ref-2)
2. Dunajski zakon o državni varnosti WLSG, različica z dne 18. 11. 2020. [↑](#footnote-ref-3)
3. Št. 2005-47, z dne 26. 1. 2005, člen 9 (Uradni list z dne 7. 2. 2005). [↑](#footnote-ref-4)
4. Zakon o prekršajima protiv javnog reda i mira, NN 5/90, 30/90, 47/90 i 29/94, [https://www.zakon.hr/z/279/Zakon-o-prekr%C5%A1ajima-protiv-javnog-reda-i-mira](https://www.zakon.hr/z/279/Zakon-o-prekršajima-protiv-javnog-reda-i-mira). [↑](#footnote-ref-5)
5. https://www.dubrovnik.hr/uploads/pages/12/Odluka-o-komunalnom-redu.pdf. [↑](#footnote-ref-6)
6. Ordnungswidrigkeitengesetz (Gesetz über Ordnungswidrigkeiten) (Zvezni zakon, BGBl. I S. 602) z dne 19. 2. 1987 s spremembami in dopolnitvami. [↑](#footnote-ref-7)
7. Ley Orgánica 4/2015, de 30 de marzo, de protección de la seguridad ciudadana (BOE št. 77 z dne 31. marca 2015). [↑](#footnote-ref-8)
8. https://wetten.overheid.nl/BWBR0001854/2024-01-01/0#BoekTweed. [↑](#footnote-ref-9)
9. Jarc, S., in Nunič, M. (2007). Zakon o varstvu javnega reda in miru (ZJRM-1): s komentarjem, GV Založba, Ljubljana, str. 32 in 33. [↑](#footnote-ref-10)
10. Gradbeni zakon (Uradni list RS, št. 199/21, 105/22 – ZZNŠPP, 133/23 in 85/24 – ZAID-A), 26. točka prvega odstavka 3. člena. [↑](#footnote-ref-11)
11. *Supra* opomba 1, str. 35. [↑](#footnote-ref-12)
12. Stvarnopravni zakonik v 24. členu določa, da je (1) posest neposredna dejanska oblast nad stvarjo (neposredna posest) in da (2) ima posest tudi tisti, ki izvršuje dejansko oblast nad stvarjo prek koga drugega, ki ima neposredno posest iz kakršnegakoli pravnega naslova (posredna posest). [↑](#footnote-ref-13)
13. Supra opomba 1, str. 35 in 36. [↑](#footnote-ref-14)
14. Glej Korošec, D. (2018). Veliki znanstveni komentar posebnega dela Kazenskega zakonika (KZ-1). Uradni list Republike Slovenije, Pravna fakulteta, 2018‒2019, Ljubljana, str. 467, 471. Glej tudi Sodbo Vrhovnega sodišča RS, št. I Ips 319/2006, 15. 3. 2007, ECLI:SI:VSRS:2007:I.IPS.319.2006. [↑](#footnote-ref-15)
15. Glej 6. točko obrazložitve Sodbe Vrhovnega sodišča Republike Slovenije, št. IV Ips 23/2019, 15. 10. 2019, ECLI:SI:VSRS:2019:IV.IPS.23.2019. [↑](#footnote-ref-16)
16. Glej jedro Sklepa Višjega sodišča v Celju, št. VSC Sklep PRp 37/2020, 5. 5. 2020, ECLI:SI:VSCE:2020:PRP.37.2020. [↑](#footnote-ref-17)
17. Glej jedro in 13. točko obrazložitve Sodbe Vrhovnega sodišča RS, št. VSRS Sodba I Ips 16905/2011-130, 11. 6. 2015, ECLI:SI:VSRS:2015:I.IPS.16905.2011.130. [↑](#footnote-ref-18)
18. Glej VSRS Sodba I Ips 65747/2019. [↑](#footnote-ref-19)
19. Selinšek, L., Nasilje v družini ‒ razmerje med prekrškom in kaznivim dejanjem, Pravna praksa, št. 3-4, 2009, str. 19‒21. [↑](#footnote-ref-20)
20. Glej npr. Odločbo US RS št. U-I-134/11 z dne 11. 7. 2013. [↑](#footnote-ref-21)
21. Glej npr. Sodbo Višjega sodišča v Ljubljani št. II Kp 973/2009: »Kaznivo dejanje nasilja v družini, tako kot je opredeljeno v 1. odst. 191. člena KZ-1, je po svoji biti tako imenovano kolektivno kaznivo dejanje. Torej ne zadošča zgolj samo en fakt grdega ravnanja ali pretepanja, ponižnega ravnanja oziroma ostalih izvršitvenih oblik, ki so navedena v 1. odst. 191. člena KZ-1 (...). To pa pomeni, da je obstoj kaznivega dejanja vezan na več prepovedanih ravnanj in ne samo na en ›prekršek‹.« [↑](#footnote-ref-22)
22. 2. člen Uredbe o uniformi, položajnih oznakah in simbolih policije, Uradni list RS, št. [64/14](https://www.uradni-list.si/glasilo-uradni-list-rs/vsebina/2014-01-2704" \t "Uredba o uniformi, položajnih oznakah in simbolih policije), [25/17](https://www.uradni-list.si/glasilo-uradni-list-rs/vsebina/2017-01-1361), [45/21](https://www.uradni-list.si/glasilo-uradni-list-rs/vsebina/2021-01-0928) in [91/23](https://www.uradni-list.si/glasilo-uradni-list-rs/vsebina/2023-01-2629). [↑](#footnote-ref-23)
23. 6. člen Pravilnika o uniformah slovenske vojske, Uradni list RS, št. [45/12](https://www.uradni-list.si/glasilo-uradni-list-rs/vsebina/2012-01-1879" \t "Pravilnik o uniformah Slovenske vojske) in [19/17](https://www.uradni-list.si/glasilo-uradni-list-rs/vsebina/2017-01-0998). [↑](#footnote-ref-24)
24. Uradni list RS, št. 93/07 – uradno prečiščeno besedilo, 26/14 – ZKme-1B in 52/16, tretji odstavek 4. člena opredeljuje pojem gostinskega obrata. [↑](#footnote-ref-25)
25. Prim. 9. točko obrazložitve Odločbe Ustavnega sodišča Republike Slovenije, št. U-I-109/10-11, z dne 26. 9. 2011, ECLI:SI:USRS:2011:U.I.109.10. [↑](#footnote-ref-26)